
NICOLAE BĂCIUŢ 

„Sunt suflet în sufletul neamului meu....” 

Există numeroase nedreptăţi ale istoriei literare după 
decembrie 1989, cu ierarhii bulversate, cu excluderi 
încrâncenate, cu omisiuni flagrante. 

Lista este prea lungă şi nu constituie obiectul acestor 
însemnări, care vizează doar un caz, cel al lui George Coşbuc, 
autor canonic de notorietate, scos din manuale în cel mai pur 
registru stalinist. 

Probabil că îngropată fiind agricultura românească, 
trebuia îngropat şi „poetul ţărănimii”, falsă etichetă aplicată 
unui autor de calibru academic, traducător din opere celebre, 
om al veacului său, având nu doar sentimentul istoriei, ci 
căutând şi sensurile mitologice ale acesteia. 

Anul 2016 marchează împlinirea a 150 de ani de la 
naşterea sa. Centenarul naşterii sale a fost sărbătorit fabulos la 
Hordou, de o amploare cum nu s-a mai întâlnit până la acea 
dată, 1966, poate cea mai fastuoasă manifestare omagială 
dedicată vreunui scriitor român. 

La o jumătate de veac de la centenar, după o prezenţă 
consistentă în manuale şi în bibliografia şcolară, această nouă 
aniversare îl găseşte pe autor aruncat în debaraua literaturii, 
cum i-ar plăcea unui măcelar de istorie literară să spună/facă, 
cel care l-a aruncat acolo până şi pe Eminescu. 

Revista Vatra veche se simte legată o dată în plus de 
destinul lui George Coşbuc, prin însăşi destinul ei, conectat la 
una din strălucitele opere publicistice a lui Coşbuc, revista 
Vatra, apărută în 1894, reuşind ca în doar 44 de numere 
apărute până în august 1896 să scrie o pagină memorabilă a 
presei literare româneşti. 

Prin revista Vatra, seria 1971, Vatra veche se leagă de 
revista celor trei - Caragiale, Slavici şi Coşbuc - asumându-şi 

în bună măsură programul celor două publicaţii, adaptat, 
fireşte, la condiţiile secolului XXI. 

Timp de mai bine de un an, tocmai pentru a nu ne sufoca 
pe ultimii o sută cincizeci de metri, revista Vatra veche a 
găzduit un serial dedicat vieţii şi operei lui George Coşbuc, din 
perspectiva istoriei literare, dar şi prin prisma orizontului de 
veac XXL 

Gestul nostru de a publica această antologie, s-ar vrea 
măcar o reverenţă la ceas aniversar, pentru că o aniversare nu e 
un scop în sine, ci oportunitatea fericită de a reveni asupra unei 
opere, cu instrumente noi de lectură şi cu alţi cititori, din 
succesiunea generaţiilor ultime, mai puţin dedate la aromele 
clasice ale poeziei româneşti. 

Am trecut în revistă destinul editorial al cărţilor lui 
George Coşbuc şi, cu siguranţă, el este un privilegiat al sorţii, 
fiind publicat în sute de mii de exemplare, în ediţii de cele mai 
diverse calibre şi destinaţii, de la ediţiile pentru copii, la ediţiile 
de factură academică. 

Aceasta decenii la rând, atât în antumitatea cât şi în 
postumitatea operei sale. 

în ultima vreme însă, după o logică didactică greu de 
înţeles, opera lui George Coşbuc a fost pusă pe linie moartă, 
fiind lipsită de mijlocul cel mai sănătos de menţinere a unei 
opere în actualitate, existenţa în manualele şcolare. 

Un astfel de tratament îngustează interesul pentru opera 
coşbuciană, pe termen lung, pentru că s-a rupt o verigă din 
lanţul destinului acesteia. 

Vor avea de suferit şi reeditările, pentru că scade piaţa 
cărţii coşbuciene. 

Deşi, la aproape o sută de ani de la moartea poetului de la 
Hordou, opera acestuia mai are un cuvând de spus despre noi, 
despre locul şi rostul nostru în lume, rămânând o piesă de bază 
a memoriei noastre culturale şi nu numai! 

Ne susţine în convingerile noastre, prin vocea sa 
autoritară, un alt scriitor important al literaturii române, Liviu 
Rebreanu, cel care scria la câteva zile de la moartea poetului, în 
14 mai 1918, în ziarul bucureştean Lumina : „Coşbuc e primul 
poet pe care-1 dă Ardealul literaturii româneşti. Ardelean a 
rămas toată viaţa. Până şi în graiul viu păstrase o notă 
ardelenească, particulară, care îi şedea bine. Aici în ţară, 
dragostea lui a fost pentru cele şase milioane de ţărani. Simţea 
o fraternitate profundă cu dânşii ... A răsărit deodată, fără să-l 
ştie nimeni, fără să facă ucenicia cafenelelor şi bisericuţelor 
bucureştene. Şi a biruit împotriva tuturor celor scufundaţi în 
inimaţii şi neputinţe. A adus lumină, sănătate, voioşie. Scrisul 
lui Coşbuc trăieşte şi va trăi cât va trăi neamul românesc.” 

Nu putem să nu-1 invocăm şi pe Nicolae Iorga, cel care 
afirma că „poezia lui Coşbuc este de o virtuozitate 
extraordinară” . Iar George Călinescu vine să pecetluiască o 
operă: „ Coşbuc nu este numai un desăvârşit tehnician, dar nu 
rareori şi un poet mare, profund original (. . .)”. 

La relectură, poezia lui George Coşbuc, oricât de grea 
este povara timpului care a generat-o, are suficiente virtuţi care 
să o impună în continuare în conştiinţa unui public care va şti 
să ia din această poezie ceea ce e pulbere de aur, lăsând 
deoparte zgura vremurilor. 

Interesant e că procupările din ultima perioadă pentru 
opera lui Coşbuc capătă relief mai ales prin contribuţiile unor 
ardeleni, de la Gavril Istrate la Petru Poantă, de la profesorii 
Marin Iancu la Maria-Daniela Pănăzan, şi nu în ultimul rând, 
de la academicianul Ioan-Aurel Pop, la eleva Alina Camelia 
Stanciu, parcă vrând să argumenteze cei doi din urmă că 
redescoperirea lui Coşbuc nu ţine nici de vârstă şi nici de 
calificarea profesională. 

E acesta un semn bun, e certitudinea că filonul de poezie 
coşbuciană se poate şi este exploatat, dincolo de încrâncenări 
administrative sau lene a receptării, cu acuze de vetusteţe. 

Ca în cazul marilor poeţi, şi opera lui George Coşbuc cu 
identitate stilistică vădită, are substanţă şi unitate, 
în rotundul ei de puţin peste trei decenii, opera lui Coşbuc are 
relief. Simpla trecere în revistă acum, la ceas aniversar, este de 
evidenţă irefutabilă: poezie, proză, publicistică, traduceri, 
înfocat gazetar, contributor la diverse publicaţii literare, de la 
Tribuna la Vatra, de la Foaie ilustrată la Sămănătorul...., 
George Coşbuc se constituie în figura cea mai proeminentă a 
spaţiului transilvan de la sfârşit de secol al XlX-lea şi început 
al secolului al XX-lea, fiind, alături de Rebreanu, Slavici, mai 
apoi Blaga, temelia pe care se aşează o întreagă literatură a 
acestui neam. 

Coşbuc nu este nici “poetul ţărănimii”, nici al satului 
transilvan, el e poetului sentimentului românesc al fiinţei. E 
poetul imortalizării unei lumi care se pierde în neantul lumii, 
trecând-o indirect în mit. E poezia unei arhaicităţi care s-a 
pierdut treptat, s-a degradat sau s-a transfonnat în altceva, lipsit 
de identitate şi vigoare. E poezia unei spiritualităţi care-şi trăi 
momentele ei de sublim şi irepetabil. 

Sentimentul românesc al fiinţei nu va putea fi priceput şi 
perceput fără opera lui Coşbuc. 

Racordarea literaturii româneşti la marea literatură a lumii 
a găsit în poetul din Hordou pe cel care a înţeles 
complementaritatea devenirii umane. 

Şi de aceea, opera lui Coşbuc merită un nou început, o 
nouă lectură. 

Această antologie este doar o parte din ceea ce speram să 
fie atunci când mi-a venit ideea acestui proiect. 

Am făcut ceea ce s-a putut. Poate că vor reuşi alţii mai 
mult. Dacă nu acum, mâine, pentru că pentru opera poetică, 
epică, publicistică, pentru traducerile lui Coşbuc, există un 
mâine, care aşteaptă să-şi intre în drepturi. 



DUMITRU HURUBĂ 


GEORGE COŞBUC 

20 septembrie 1866 - 9 mai 1918 
- 150 de ani de la naştere - 

George Coşbuc este încă unul dintre clasicii 
reconsideraţi ai literaturii române şi declaraţi „depăşiţi” de 
către majoritatea producătorilor de literatură postdecembristă 
şi, mai ales, fesbukistă. în esenţă, noul curent literar, 
fesbukismul, în care îşi bălăcesc fericiţi neputinţele creative tot 
mai numeroşi agramaţi, ameninţă cu distrugerea tuturor 
opreliştilor care ar putea să le deranjeze evoluţia spre ocuparea, 
dacă nu a primului loc, măcar a unuia de pe podium... în 
consecinţă, şi apropiindu-ne până spre Marin Preda, Augustin 
Buzura, Mihai Sin, Adrian Păunescu... şi chiar mereu 
invocatul şi adesea necititul Nichita Stănescu, precum şi alţi 
clasici mai... contemporani, de fapt, cam toată literatura din 
perioada ’44 - ’89 are, nu-i aşa?, iz comunist, mulţi scriitori 
fiind turnători- informatori la securitate, proletcultişti învederaţi 
şi fani ai ideologiei comunist-ceauşiste... în concluzie: o 
literatură- dezastru, o literatură care a coborât ştacheta valorii 
până la a se autoelimina din istoria literară! Mai bine fără! 
Trebuie schimbat totul, ne trebuie o altă nouă literatură, fără 
mentalităţi de tip comunist şi, cu deosebire, fără cenzură, doar 
avem libertate şi democraţie, doar avem mărinimoasa reţea de 
socializare Facebook, nu-i aşa? Aşadar, pe fesbuc, fraţilor şi 
colegilor de breaslă, până nu e prea târziu! Cu lirica, 
înainteeeee, marş! Uraaaa! „A noastră e izbânda!", zise careva 
mai demult. Cine!? A, Coşbuc, „ ţărănistu ”? Ok, lasă... 

Drept care, bine că venii ’89-le de ne scăpă de 
eminescisme, coşbucisme, topîrcenisme, arghezisme, blagisme, 
blandianisme, sorescisme!... Preda, Breban, Sorescu, Sin, 

Bănulescu...? Creară o literatură de referinţă, toată, cam toate 
scrierile postbelice au doar valoare bună pentru a putea fi 
motivate reconsiderările ! Ok-ok, ăştia sunt mai dincoace, dar 
alde Macedonski, Topîrceanu, Iosif, Anghel, Pillat ş. a., pot fi 
ignoraţi fără probleme? Cum de nu! Cât despre Coşbuuuuc... 
A, ăla cu Noi vrem pământ , Nunta Zamfirei, Iarna pe uliţă, zis 
„poetul ţăranilor?” Să apară ăsta pe Fesbuc? Hai, mă! Vetust, 
ca şi ceilalţi! Ce naiba, în era fesbukismului timpuriu spre 
înfloritoare viaţă şi perenitate, deja începând să fie multilateral 
dezvoltat, ne întoarcem la Prin vişini vântul în grădină ? Păi, 
nici nu mai prea avem pomi fructiferi, aşa că... Un depăşit, 
încă un intrus în poezia actuală - oho! 

însă, convine - nu convine unora, GEORGE COŞBUC, 
nu va fi niciodată un „depăşit”, ci, dimpotrivă, el va rămâne în 
istoria literaturii române ca un poet de referinţă, ca unul dintre 
scriitorii români care a impus în creaţia sa poetică o tehnică 
fără precedent, în realitate, unică în literatura noastră clasică şi 
contemporană, şi de-o prospeţime luminos-relaxantă. El este şi 
va rămâne „poetul de suflet”, cel pe care îl regăsim cu plăcere 
şi bucurie, în care ne regăsim pe noi şi trăirile noastre, fără 
epatante figuri de stil, fără metaforizări inutile, fără a 
transfonna sentimentele tinereţii în psahnodieri erotice, 
dimpotrivă, totul existând într-o stare perfect naturală într-o 
atmosferă în care, peste puterea şi voinţa noastră, ne implicăm 
sufleteşte încă de la primele versuri. Apoi: e suficient să i se 
pronunţe numele, fie şi C. Boşcu, un pseudonim-anagramă cu 
care a debutat şi, automat, ne vin în minte, dacă nu versuri, 
sigur câteva titluri de poezii. Pentru că, după Eminescu, el 
rămâne cea mai importantă şi mai puternică individualitate 
lirică din literatura română, în primul rând datorită priceperii şi 
talentului cu care a exploatat, până la a-1 epuiza, întregul 
zăcământ de ritualuri, tradiţii, întâmplări, momente, situaţii şi 
obiceiuri din viaţa satului din nordul Ardealului. S-a mai spus: 
cel puţin din acest punct de vedere, poetul năsăudean este un 

caz unic lirica românească, atât clasică, oricât s-ar forţa 
lucrurile spre... altfel, cât şi, mai ales, contemporană, respectiv 
cea considerată, în general, ca fiind un fel maidan în perimetrul 
căruia limba română poate fi terfelită sau utilizată după chipul 
şi asemănarea poetaştrilor de ocazie. Tot mai mulţi şi mai 
agramaţi. De talent nici nu mai poate fi vorba. . . 

Revenind: GEORGE COŞBUC s-a născut la 20 
septembrie 1866, fiind al optulea la număr dintre cei 14 copii ai 
preotului greco-catolic Sebastian Coşbuc şi ai Măriei, fiica 
preotului greco-catolic Avacum din Telciu, eveniment care a 
avut loc în satul Hordou, comitatul Bistriţa-Năsăud, judeţul 
Bistriţa-Năsăud, sat care peste ani, îi va purta numele şi unde, 
viitorul poet îşi va petrece şi copilăria. După aflarea şi însuşirea 
primelor noţiuni de ştiinţa învăţăturii, „predate” de ţăranul Ion 
Guriţă, locuitor al unui sat vecin, copilul Coşbuc învaţă să 
citească, încă de la vârsta de cinci ani, sub îndrumarea diacului 
Tănăsucă Mocodean, însă cursurile şcolii primare le începe la 
Salva, localitate unde tatăl său era preot, de unde se transferă, 
încă din primul an şcolar la Telciu (1874-1876) unde se 
familiarizează destul de bine cu limba germană şi unele 
literaturi clasice, terminând clasa a patra primară la... Năsăud, 
oraş în care se şi înscrie în clasa întâi de gimnaziu (1876), 
urmând apoi cursurile liceului (1876-1884). Trebuie notat că la 
Năsăud ia fiinţă societatea literară „ Virtus romana 

redivivă’X 1870) în a cărei revistă manuscrisă Musa someş ană, 
George Coşbuc îşi va publica primele creaţii poetice de valoare 
modestă: Stâncile strig’ amin, învăţăm, Pepelea din cenuşă, 
Soarta lor, Tablou etc. (1882-1883). Apropo: iată şi 
mărturisirea lui George Coşbuc despre primele sale încercări 
literare: „ Cea dintâi poezie am publicat-o la vârsta de 15 ani 
într-o foaie pedagogică din Ardeal. N-o mai am şi nici nu ştiu 
ce era, însă îmi amintesc ca a fost o poezie de dragoste. Am 
publicat apoi fel de fel de încercări prin toate foile 
ardeleneşti. ” 

După absolvirea liceului cu examen de bacalaureat 
(1884), îl găsim înscris la Universitatea din Cluj, Facultatea de 
Filozofie, pe care nu o absolvă însă, frecventând doar câteva 
semestre în decurs de 3 ani, 1884-1887... Oarecum descurajat 
de atmosfera din facultate, dar mai mult la îndemnul tatălui, se 
gândeşte serios să urmeze Seminarul teologic din Gherla. între 
timp, scrie mult şi este publicat în revista Tribuna din Sibiu, 
condusă de Ioan Slavici, cu poezia Filozofii şi plugarii , 
decembrie 1884, fiind, pare-se, adevăratul său debut, text 
semnat C. Boşcu, iar Iosif Vulcan îi publică în revista Familia 
din Oradea două poezii - în ambele reviste colaborările fiind 
semnate cu pseudonimul C. Boşcu (1885), dar cu numele întreg 
Blestem de mamă , Pe pământul turcului şi Angelina. După cum 
s-a putut constata de istoricii literari, perioada cuprinsă între 
anii 1884 - 1890, este una dintre cele mai fertile ale poetului. 
Astfel, sunt de amintit, între altele: Atque nos, Fata craiului din 
cetini, draga mamei ş. a. (1886); Izvor de apă vie. Fulger, 
Brâul Cosânzenei (1887) - publicate în Tribuna (1887-1889). 
De reţinut că, în luna august al anului respectiv, „ Slavici îl 
dibui şi-l aduse la Sibiu, dându-i 60 de florini pe lună ca să 
noteze la gazetă preţurile din piaţă,” (p. 584). Despre noul 
sosit, Slavici notează: „De vreo două săptămâni avem aici pe 
Coşbuc, un admirabil băiat de vreo 21 de ani, unul din cele 
mai distinse capete”. Anii 1887, şi mai cu seamă 1888-1889 
sunt consideraţi de însuşi Coşbuc, acum redactor la Tribuna, ca 
fiind printre cei mai prolifici din perioada lui de tinereţe, iar 
creaţia sa începe să intre în atenţia criticii literare ardelene 
(1888). Aceasta şi pentru că poetul face, treptat, o trecere de la 
„balada populară” la „idilă”, gen de creaţie în care continuă să 
se simtă tot mai pregnant tematica vieţii de la ţară: Mânioasa, 
Nu te-ai priceput, Rodovica, Rada, Fata Morarului, Crăiasa 
zânelor etc., iar în revista Tribuna nr. 108 din 24 mai 1888, i se 
publică una dintre cele mai reprezentative şi mai frumoase 
poezii, Nunta Zamfirei, „ce atrase atenţia lui Maiorescu ” (G. 

Călinescu, Istoria..., p. 584). Un an mai târziu, „în toamna lui 
1889, chemat la Bucureşti, George Coşbuc trece în România. 
O nouă etapă începe în viaţa poetuluF (G. Scridon, I. Damşa, 
p. 7), aceasta şi pentru că este angajat funcţionar - ajutor- 
desenator - la Ministerul Cultelor, de unde îşi cere demisia la 1 
martie 1891, fără să-i fie aprobată de ministrul G. Dem. 
Teodorescu. Este anul în care, revista Tribuna îi publică 
poeziile Pe lângă boi, Rea de Plată, Trei, Doamne, şi toţi trei 
ş. a., iar în anul 1892, în Lumea ilustrată i se publică poeziile: 
Noapte de vară , Vestitorii primăverii , Rugămintea din urmă, ş. 
a., iar în unele periodice, începând în anul 1893, publică: 
Recrutul, Cântecul fusului. Subţirica din vecini, Duşmancele, 
Moartea lui Fulger etc. etc. In acest an, în luna iunie, are loc în 
viaţa poetului un eveniment foarte important: la Editura 
librăriei SOCEC publică volumul de debut Balade şi idile (258 
pagini), pregătit pentru tipar, ca primă versiune, încă din anul 
precedent. Cartea este primită cu recenzii avantajoase în mai 
multe reviste de cultură, cum ar fi: Familia, Tribuna, 

Convorbiri literare, iar în revista Moftul român din 2 iunie, 
1893, apare o recenzie, se pare semnată de însuşi Caragiale, în 
care se spune: „Pe câmpul vast al publicisticii române, pe care 
creşte atâta spanac des şi abundent, a apărut în sfârşit zilele 
acestea şi un copac şi e aşa de mândru şi aşa de puternic, că 
mii şi mii de recolte de buruieni se vor perinda şi el va sta tot 
mereu în picioare, tot mai sănătos şi mai trainic, înfruntând 
gustul actual şi vremea cu schimbările ei capricioase şi făcând 
din ce în ce mai mult fala limbii noastre româneşti - un volum 
de Balade şi idile de George Coşbuc. ” De asemenea, despre 
acelaşi volum de debut, Alexandru Vlahuţă notează: „E unul 
dintre cei mai talentaţi poeţi pe care îi avem azi şi, ceea ce e 
rar la noi, Coşbuc are în poezie un stil al lui particular: adesea 
versurile lui, prin claritatea şi structura lor neobişnuită te 
surprind cu o scăpărare de lumină neaşteptată. ” (Din Prefaţa 
la voi. Poezii, semnată de Gh. Şovu, Editura Tineretului, 1966, 

p. 15), O scurtă prezentare a evenimentului în discuţie, apare şi 
în revista Românul literar, nr. 19 din 13 iunie... Insă, nu 
putem trece mai departe fără a puncta un amănunt: la sfârşitul 
volumului, autorul încearcă să se disculpe din acuzaţiile care i 
se aduseseră după apariţia primei sale cărţi, notând: „De când 
am început să scriu, m-a tot frământat ideea sa scriu un ciclu 
de poeme cu subiectele luate din poveştile poporului (şi să leg 
astfel ca să le dau unitate şi extensiune de epopee, ca şi Nunta 
Zamfirei, Moartea lui Fulger, Fulger, Tulnic şi Lioara, Craiul 
din cetini, Laur bolnav, Patru portărei şi altele vreo câteva 
nepublicate. Am părăsit ideea din pricina că am făcut greşeala 
să încep a scrie poemele în două feluri de metre - unele în 
versuri de 14 silabe, altele în versuri de 8 silabe. ” 

Debutul, din păcate, a fost dublat de un alt eveniment 
care, va dura nu mai puţin de zece ani, respectiv: „ începe 
procesul literar Coşbuc, deschis de obscurul poet şi traducător 
Grigori N. Lazu. Acestuia i se alătură Anton Bacalbaşa. 
Procesul continuă aproape zece ani , cu participarea lui 
Vlahuţă, Evolceanu, Iorga , Gherea, ca apărători ai lui Coşbuc, 
printre duşmanii acestuia, alături de Lazu, numărându-se şi 
Alexandru MaceclonskF (p. 8).. ” 

Concret: în a doua jumătate a lunii august a aceluiaşi an 
1893, apare la Iaşi filada Adevărul asupra poeziilor d-lui Gh. 
Coşbuc, semnată de grefierul judecătoresc N. Lazu, prin care 
Coşbuc este acuzat că, măcar o parte din poeziile cuprinse în 
volum sunt plagiate după creaţii din folclor. Afirmaţiile 
grefierului declanşează respectivul proces literar care va dura 
aproape un deceniu. în această ordine de idei, D. Evolceanu are 
o intervenţie în numele revistei Convorbiri literare, agreată de 
Maiorescu, precum şi de scriitorii Alexandru Vlahuţă şi 
Nicolae Iorga, care iau, în cele din urmă, apărarea poetului, în 
timp ce, de la Berlin, filozoful şi omul politic român, P. P. 
Negulescu, îi scrie lui Maiorescu, la Convorbiri literare: „M-a 
indignat în adevăr peste măsura infamia scandalului ce se face 

cu bietul Coşbuc. E un veninos asalt de pigmei în contra unui 
incontestabil talent literar...” 

Ca un apendice la cele de mai înainte, mi se pare firesc şi 
interesant să adaug aici că Macedonski, autorul cunoscutei şi 
denigratoarei epigrame anti Eminescu (1883): „Un X, pretins 
poet, acum/S-a dus pe cel mai jalnic drum./L-aş plânge, dacă-n 
balamuc/Destinul său n-ar fi mai bunfCăci până ieri a fost 
năuc/Şi nu e azi decât nebun!, a făcut parte, în cazul acelui 
proces, din tabăra duşmanilor lui Coşbuc. . . 

Oricum, marele poet năsăudean-ardelean, va rămâne în 
istoria literaturii române şi în calitate de redactor al uneia dintre 
cele mai importante reviste, de fapt fiind vorba despre o 
publicaţie- simbol a publicisticii noastre literare de la sfârşitul 
secolului al XlX-lea. Este vorba despre cunoscuta revistă 
bilunară Vatra, editată la Bucureşti începând cu 1 ianuarie 
1894, gândită ca un fel de vlăstar al Daciei literare şi al 
Tribunei şi va apărea doar în 44 de numere, de două ori pe 
lună, până în august 1896. Publicaţia, culturală şi literară, de 
orientare pronunţat tradiţionalistă, i-a avut ca directori pe I. 
Slavici, I.L. Caragiale şi G. Coşbuc, apreciat deja ca scriitor, 
pentru că acumulase multă experienţă în munca de redacţie. Să 
avem în vedere că revista, deşi se tipărea la Bucureşti, scopul 
său clar era de a se adresa populaţiei preponderent din Ardeal, 
ceea ce spune mult despre rolul şi importanţa în viaţa revistei a 
lui Coşbuc şi Slavici. De altfel, un amănunt semnificativ 
sprijină cele de mai sus: editorul Vetrei nu era altul decât C. 
Sfetea, viitorul socru al lui George Coşbuc, pe banii căruia era 
şi tipărită revista... Vatra, subintitulată „Foaie ilustrată pentru 
familie ”, dar, Adevăratul conducător al Vetrei era G. 
Coşbuc .” (p. 8). 

Se cuvine să menţionez aici că: „La 1 iunie 1895, se 
căsători (Coşbuc, n. m. D. H.), cu Elena, sora editorului C. 
Sfetea, începând de aici încolo o viaţă paşnică, timidă, de 
cetitor şi compilator (subl. D.H.) de toate, fără sistemă .” (G. 

Călinescu, Istoria literaturii..., p. 584). Despre acelaşi: „Se 
căsătoreşte, Ia Bucureşti, cu Elena Sfetea; cununia religioasă 
are loc la Câmpina (G. Scridon - I. Domşa, George Coşbuc, 
Editura Academiei R. P. R. Bucureşti, 1965, p. 8). 

în paranteză fie spus, cel de-al doilea eveniment de 
importanţă majoră în viaţa poetului are loc în acelaşi an: la 11 
august 1895 se naşte la Craiova Alexandru Coşbuc, unicul fiu 
al poetului, mort în seara zilei de 26 august 1915, în urma unui 
accident de automobil la ieşirea din Tg.-Jiu spre Băleşti-Turnu 
Severin, ca urmare a ruperii barei de direcţie, din cauza vitezei 
neadaptate. în legătură cu tragedia care l-a marcat profund pe 
poet, în volumul Bilete de papagal (1946), Tudor Arghezi 
notează: „De la un timp, din George Coşbuc rămăsese o 
schemă palidă şi fugară.", iar in Adevărul literar şi artistic (14 
februarie 1937), găsim următoarea însemnare a lui Liviu 
Rebreanu: pierderea aceasta (...), i-a zdrobit orice încredere 
în viaţă." Istoricii literari, comentatorii, analiştii şi cercetătorii, 
au ajuns la concluzia - firească de altfel, că moartea fiului său a 
avut consecinţe clar nefaste, Coşbuc nemaireuşind să-şi revină 
la nonnalul său de viaţă şi creaţie, până la sfârşitul zilelor, din 
acest punct de vedere trăirea şi retrăirea tragicei întâmplări ni-1 
aduce în minte pe Haşdeu, după moartea fiicei sale Iulia. . . 

închis paranteza. 

...Din păcate, noua revistă, bilunară, a apărut doar în 44 
de numere, cum spuneam, respectiv până în august 1896. De 
menţionat este şi un amănunt aproape simbolic-repezentativ 
pentru rosturile lui Coşbuc la Vatra : Ioan Slavici, într-un 
fragment din Amintirile sale, menţionează: „Când noi, 
Caragiale, Coşbuc şi eu, am luat cu C. Sfetea, înţelegerea să 
publicăm Vatra, ne puneam nădejdea în Coşbuc, pe care-l 
ştiam înzestrat cu multe şi mari destoinicii şi totodată şi 
muncitor. Editorul rămânea deci răzămat numai în Coşbuc. Ne 
întâlneam, ce-i drept, adeseori ca să stăm de vorbă, dar acela 
care muncea era Coşbuc, numai el, şi mai ales mulţumită 

ostenelilor lui a fost Vatra o revistă ilustrată care poate fi citită 
şi azi cu plăcere ”, Este acesta un adevăr care nu poate fi 
contestat, nici măcar comentat, fiindcă, dintr-o privire ne dăm 
seama cum stăteau lucrurile având în vedere că năsăudeanul, 
pe lângă experienţa redacţională, devenise cunoscut nu doar 
prin talent şi hărnicie. Ca urmare, după ce s-a stabilit colectivul 
de redacţie, Coşbuc a devenit omul de bază dintre cei trei 
directori, Slavici-Caragiale-Coşbuc. 

în acest context, prezentul comentariu va readuce în 
discuţie numele, viaţa şi opera acestui mare poet ardelean, fixat 
cumva, pe nedrept, zic eu, cu sintagma „poet al ţărănimii”, 
pentru că el, nici intr-un caz, nu poate fi sechestrat intr-un 
câmp de creaţie anume, având în vedere adevărul că nu s-a 
limitat doar la a scrie... „ balade şi idile ”, cu tematică exclusivă 
din viaţa satului ardelean, ci şi-a demonstrat personalitatea 
complexă prin abordarea cu aceeaşi responsabilitate, talent şi 
respect faţă de cititor, atât gazetăria, proza chiar, cât şi, cu 
deosebire, traducerile, spre exemplu. Sigur că elementul forte 
în creaţia sa îl constituie poezia, ilustrarea ca nimeni altul a 
vieţii din mediul rural - seva care a fost o permanentă materie 
primă de bază, însă nivelul şi valoarea exploatării acesteia 
depăşeşte cu mult o simplă fotografiere a realităţii satului 
ardelean. Este un adevăr pe care îl aflăm transfigurat minunat 
în poezia Poetul. „ Sunt suflet în sufletul neamului meu/Şi-i cânt 
bucuria şi-amarul -/In ranele tale durutul sunt eu, /Şi-otrava 
deodată cu tine o beu/Când soarta-ţi întinde paharul(..f\ 
(Flacăra, I, 1911, nr. 1, 22 oct., p. 3, şi în voi. Fire de tort, 
1960, cu o Prefaţă de Al. Săndulescu). 

Pe de altă parte, parcurgând întreaga creaţie coşbuciană, 
aprecierile de mai sus nu par deloc exagerate, cel mult ar putea 
fi interpretate ca un gen de solidaritate emoţionant- 
ardelenească, ceea ce nu ar impieta cu nimic asupra 
personalităţii şi valorii poetului. Dimpotrivă!... Oarecum în 
sprijinul afirmaţiei de mai înainte, trebuie subliniat faptul că, 

într-adevăr, creaţia sa are cel puţin două componente pe care 
le-aş numi, fără nicio reţinere, complementare şi care, nu doar 
îi garantează individualitatea, dar îi şi îndrituiesc aşezarea în 
loja de onoare a literaturii române, ele constituindu-se într-un 
întreg indisolubil pe care îl putem numi simplu şi semnificativ: 
George Coşbuc. 

Voi încerca în cele unnează, atât cât voi putea şi în 
funcţie de informaţiile pe care le deţin, să readuc în discuţie 
câteva elemente din biobibliografia sa, cele care 
particularizează, şi omul dar, cu precădere, opera, precum şi 
circumscrierea ei la nivel de literatură naţională. în această 
ordine de idei, personal consider că aplicarea în cazul său a 
etichetei „poetul ţărănimii” este aproape total greşită, de fapt, 
fiind vorba de o expediere care îl încorsetează într-un câmp 
ideatic de creaţie limitat, ceea ce nu mi se pare semnificativ, 
deşi trebuie să avem în vedere, indiscutabil, faptul că ponderea 
în poezia sa este rusticul, viaţa satului ardelean cu toate ale ei: 
situaţii, întâmplări, tradiţii, însă opera sa constituie un întreg 
format din câteva componente reprezentative: rural, social, 
religios, sentimental, patriotic şi, de ce nu?, popular. însă, cel 
puţin în cazul său, Coşbuc nu s-a impus numai în poezie, ci a 
scris proză, a fost un foarte bun traducător, gazetar apreciat şi 
redactor la câteva publicaţii importante: Tribuna (1884-1903), 
Vatra (1894-1896), revista magazin Lumea ilustrată , cu 
apariţie bilunară (Bucureşti, 1896), Foaie interesantă (1897), 
Sămănătorul (1901-1910)... 

Este de menţionat, fie şi ca simplu fapt divers, că, între 
altele, marele fiu al Năsăudului are în palmares şi o inovaţie în 
tehnica poeziei clasice de la noi, fiind, după cât cunosc eu, 
primul care a „importat” din orientul arab genul de poem 
cunoscut sub denumirea de gazel, căruia, însă, poetul ardelean 
i-a construit o aură „după chipul şi asemănarea sa”, dându-i nu 
doar o conotaţie specifică, ci şi o semnificaţie cu irizări 
naţional-ardeleneşti. (Gazel, „Oamenii mă-nvinuiesc” , 

Convorbiri literare, nr. 9/1891, 1 decembrie; Lupta vieţii, 
Gazel, „ Copiii nu-nţeleg ce vor ”, Vatra, nr. 6/1894). Chiar 
Călinescu observă şi recunoaşte în Istoria literaturii.,.: 
„ Coşbuc nu este numai un desăvârşit tehnician, dar nu rareori 
şi un poet mare, profund originali.. .)” (p. 590). Gazelul a 
rămas un gen de poezie aproape exclusiv coşbucian abandonat 
la noi sau, şi mai precis, în creaţia lirică actuală. 

întorcându-ne la anul 1896, acesta este considerat a fi 
important şi din punct de vedere al colaborării la periodicele 
Viaţa, Povestea vorbei. Epoca literară, dar şi fiindcă i se 
publică traducerea scrierii Aeneis a lui Vergiliu, pentru care, în 
anul următor, 1897, la propunerea lui Bogdan Petriceicu- 
Haşdeu, Coşbuc este gratulat cu premiul Academiei Năsturel- 
Herescu în sumă de 20.000 de lei, traducere la care se adaugă 
şi Mazepa, de Byron. Concomitent, poetul lucrează intens şi la 
traducerea câtorva capodopere ale literaturii universale: 
Eneida , Odiseea, Divina Comedie, Sacontalci... Iar un an mai 
târziu, în 1897 , an încărcat de realizări importante la capitolul 
traduceri: în revista Familia din Oradea publică, în traducere 
proprie, Parmeno, comedie în cinci acte de Terenţiu... De 
asemenea, în acelaşi an, la Craiova apare Antologia sanscrită - 
fragmente din Rig-Veda, Mahabharata, Ramajana, creaţii 
traduse de Coşbuc, cu prefaţă şi adnotări de acelaşi, şi 
Sacontala de Calidassa, la Bucureşti... 

I se publică a Il-a ediţie a volumului de versuri Balade şi 
idile, iar Enea Hodoş îi editează la Caransebeş volumul Versuri 
şi proză, cuprinzând poezii, zicători, articole de filologie, 
amintiri din copilărie. . . 

Tot la capitolul evenimente importante: începând cu 1 
iunie 1897, revista Foaie interesantă îl are în calitate de 
conducător pe Coşbuc, printre colaboratori aflându-se Panait 
Cerna, I. L. Caragiale, Cincinat Pavelescu ş.a., în timp ce, în a 
doua parte a lunii noiembrie, îl găsim ca membru în Comitetul 
de redacţie al revistei Albina care îşi începuse apariţia cu o 

lună mai înainte (1 oct. 1897). Dintre colaboratorii noii 
publicaţii, se remarcă istoricul şi filozoful A. D. Xenopol, 
Acad. dr. C. Istrati, M. Sadoveanu, Emil Gârleanu, Al. Vlahuţă, 
I. Slavici, Şt. O. Iosif... 

Încet-încet, poetul devine o personalitate complexă, o 
individualitate în creaţia poetică şi scriitoricească, excelent 
traducător şi conducător de reviste, pentru care merite în 
domeniile culturii şi literaturii de la noi, precum şi ca o 
recunoaştere a valorii operei sale, în 1900, este ales membru 
corespondent al Academiei Române. In acest sens, nu e drept 
să facem abstracţie de încă un merit al lui Coşbuc şi anume: 
originalitatea operei sale, în special poetice, a constituit pentru 
mulţi comentatori şi cercetători materie primă de analiză 
literară şi nu numai. Astfel, Petru Poantă remarcă adevărul 
indubitabil, la urma urmei, că, în cazul poetului năsăudean, 
„Limba nu mai reprezintă un fapt arbitrar, stabilit prin 
autoritate; îşi are raţiunea ei de a fi. Imbajul renunţă la 
uzanţe, la figuri, se deschide spre expresivitatea limbii vorbite, 
mai mult, spre concordanţa între expresie şi gândire .” (în 
Dicţionarul scriitorilor români, A - C, de Mircea Zaciu, 
Marian Papahagi, Aurel Sasu, Editura Fundaţiei Culturale 
Române, Bucureşti, 1995, p. 683). Interesant, însă, este şi 
altceva, apropo de originalitatea creaţiei poetice coşbuciene: în 
a sa Istorie a literaturii..., Călinescu afirmă: „ Coşbuc nu este 
un clasic în toată accepţia cuvântului. Nutrit cu literatură 
germană, cu legende şi balade gotice, chiar în materie el vine 
cu multe romantisme pe care le acordă la tradiţia lui 
Bolintineanu şi A lecsandri. ” (pp. 585-586). în aceeaşi ordine 
de idei, Călinescu întăreşte ideea referindu-se la „baladele” 
poetului năsăudean, rămasă fără prea mare ecou în comentariile 
ulterioare, şi anume: „Culegerile lui Coşbuc, îndeosebi 
„Balade şi idile”, „Fire de tort”, sunt presărate cu anume 
compuneri epice cărora li s-ar putea spune balade. (...) par şi 
sunt într-o măsură inspirate de legendele lui Bolintineanu şi 

ale lui Alecsandri .” Urmează, în textul analizei călinesciene, 
nici mai mult nici mai puţin decât o trimitere spre un ţinut 
ideatic şi oarecum ciudat: „ Dar mai numeroase sunt baladele 
cu subiecte gotice, arabe, indiene, greco-latine. Toate laolaltă 
îţi au punctul lor de plecare în poezia germană. Genul fusese 
ilustrat cu putere de Schiller şi reluat apoi de toţi romanticii 
minori sau târzii în frunte cu Uhland şi Platen.” (p. 586). 
Astfel stând lucrurile, extrapolând şi aruncând chestiunea într- 
un perimetru al derizoriului, ne amintim de acuzaţiile penibile 
de plagiat vizându-1 pe Coşbuc, ale ieşeanului Grigori N. Lazu, 
pomenit ceva mai înainte. . . Forţând puţin nota, am putea spune 
că însuşi Călinescu nu a fost foarte departe de idee atunci când 
l-a făcut pe poet compilator (v. p. 584...) şi cam... după cum 
rezultă din citatul meu de la pagina 586 din Istorie... 

Continuând comentariul, nu este lipsit de importanţă 
cred, să amintesc un studiu al lui Constantin Dobrogeanu- 
Gherea în care, probabil pentru prima dată, George Coşbuc este 
numit „poetul ţărănimii”, sintagmă preluată şi rămasă chiar în 
istoria literară ca un fel de blazon al poetului. 

între 1896 şi 1899, poetul îşi continuă munca de creator 
şi de traducător, deşi în ultimul an al intervalului, el publică 
volumle de proză: Fapte şi vorbe româneşti. Carte de citire 
pentru toţi românii şi, cu o perefaţă a sa, Războiul nostru 
pentru neatârnare (1877 - 1878 ). Scrie şi publică poeziile Pe 
decdul Plevnei, Nunta în codru , Faptul zilei... 

La 7 iunie 1900, moare tatăl poetului, Sebastian Coşbuc, 
în vârstă de 82 de ani, este anul în care este ales membru 
corespondent al Academiei Române.. 

Următorul an, 1901, la 2 decembrie, apare periodicul 
Semănătorul, publicaţie literară având ca directori pe George 
Coşbuc şi Alexandru Vlahuţă. Abia cel de-al doilea număr 
Coşbuc aduce lămuriri clare în ceea ce priveşte orientarea şi 
conţinutul noii reviste. însă, un an mai târziu (1902), când 
conţinutul revistei ia o turnură tot mai accentuat-naţionalistă, 


21 



ambii directori părăsesc publicaţia în care, trebuie să amintesc, 
poetul năsăudean publicase mai multe poezii, dar şi unele 
satirice: Unul de la Mărcuţa, Un bou ca toţi boii... Insă, în 
acelaşi an, el scrie şi publică mai multe creaţii poetice {De 
profundis. Povestea cântării etc.)- Anul respectiv a fost, intr- 
adevăr, unul destul de bogat în evenimente între care aş aminti: 
Coşbuc a publicat volumul Ziarul unui pierde -vară (poezii); a 
fost „numit şef ai biroului administrativ şi de corespondenţă 
din admionistraţia Casei Ş coaielor (G. Scridon - I. Domşa, 
George Coşbuc, Editura Academiei Republicii Populare 
Române, Bucureşti, 1965, p. 10). Interesantă mi se pare şi 
demnă de a fi cunoscută, însărcinarea dată de Spiru Haret lui 
Coşbuc şi Vlahuţă „să ţină conferinţe ia ţară pentru ridicarea 
nivelului cultural ai învăţătorilor şi ţăranilor (idem. p. 10). 
Legat de respectiva activitate, cei doi vor publica o carte 
intitulată semnificativ Carte de citire pentru şcolile secundare 
şi profesionale. 

In toată această perioadă, Coşbuc se află şi în febra 
traducerilor, culminând cu munca la traducerea capodoperei 
danteşti Divina comedie. 

în anul 1903, poetul primeşte una dintre cele mai grele 
lovituri ale vieţii sale: încetează din viaţă mama sa, Maria 

Coşbuc, la vârsta de 75 de ani. 

Un an mai târziu, în 1904, Coşbuc publică volumul de 
versuri Cântece de vitejie care, după cum se cunoaşte, va fi şi 
ultimul de creaţie originală. Este anul în care editează volumul- 
antologie Crestomaţie pentru toţi românii. într-o cronologie 
ad-hoc, în anul 1905, în tipografia „Luceafărul” din Budapesta, 
se editează un volum de versuri de G. Coşbuc în traducerea 
unui oarecare Revai K. 

Cu toate-acestea, George Coşbuc rămâne, în primul 
rând, marele, finul şi inimitabilul nostru observator al vieţii 
rurale, al existenţei general-rustice. 

Desfăşurarea evenimentelor în fiecare poezie a sa 
evoluează, adesea spectaculos, de la o fotografiere-blitz până la 
ramificaţii în detalii care impresionează prin inedit atât cititorul 
cât şi specialiştii în teoria şi critica literară. Nici până la el şi 
nici de la el încoace niciun poet român, clasic sau 
contemporan, nu a reuşit să comprime în creaţia sa atâta 
materie primă „rudimentară” sătească aşa cum a făcut-o el. Un 
simţ al realităţii, dacă nu fabulos, în orice caz, aparte, i-a creat 
aura de unicat în poezia românească, statutul de cel mai de 
seamă şi mai „nemilos exploatator ” al mediului din care 
provenea: viaţa cu toate ale ei din satul nord-ardelenesc. Că, 
datorită lor, a rămas cel mai complex ilustrator al vieţii rurale, 
este mai presus de orice îndoială. Exemplele următoare sunt o 
parte dintre dovezile care atestă, fără tăgadă, acest adevăr: 
Atque Nos („Iarna, când e lungă noaptea, s-adun finii şi 
cumetrii/ Şi-apoi povestesc de-a dragul, stând pe laviţele 
vetrii ...”); Brâul cosânzâienii („Nici flori mai mult să n-o 
dezmierde,/ Să n-afle umbră-n codrul verde”); Concertul 
primăverii („Corul dintr-un fag înalt. /Vor cânta-n sopran şi-n 
alt/ Graurii câmpiei/Turturelele-n tenor”); Doina („E plin de 
oameni câmpul, /Tu, Doino, -n rând cu ei. /Moşnegi şi oameni 
tineri/Şi tinere femei/ Adună fânu-n stoguri/Şi snop din spice 
fac”); Dragoste învrăjbită („Albă şi-apoi verde şi-a izbit din 
mână/ Fusul plin şi furca şi-a umplut de lână/Laviţele vetrei./ 
Bine, fă, dar ce-i?/A luat în urmă cusătura ei/Cea cu flori 
cămaşa, soare de frumoasă/Şi s-a dus în pragul tindei, ca să 
coasă”); Duşmancele („Auzi tu, mamă, câte-mi spune? /Şi- 
aleargă -n sat să mai adune/Şi câte porecliri pe-ascuns/îmi 
pune”); Iarna pe uliţă („Ba se răscolesc şi cânii/De prin curţi, 
şi sar la ei. /Pe la garduri ies femei, /Se urnesc miraţi 
bărbaţii/Din bordei); La Oglindă („Azi am să-ncrestez în 
grindă -/Jos din cui acum, oglindă! /Mama-i dusă-n sat! Cu 
dorul/Azi e singur puişorul, /Şi-am închis uşa la tindă/Cu 
zăvorul.”); Mânioasă („Am să merg mai înspre seară/Prin 

dumbrăvi, ca mai demult, /In priveghetori să-mi pară/Glasul 
Linei că-1 ascult”)'. Nebuna („Voi o vedeţi fugind prin sat, /Cu 
zdrenţele şiroi, /Desculţă-n ger, cu ochii supţi/De cine râdeţi 
voi? /Şi după dânsa curioşi, /De ce fugiţi în roi?”); Noapte de 
vară (“ Care cu poveri de muncă/Vin încet şi scârţâind;/ 
Turmele s-aud mugind, /Şi flăcăii vin pe luncă/Hăulind.”); 
Nunta In Codru („Dar să vezi! La socru mare/Zgomote din 
zori:/Piţigoiu-ntr-una sare, /Steag pe casă şoimul suie./ 
Gheunoaia bate cuie/Ca s-anine flori.”); Nunta Zamfirei („fi- 
ii vremea cât s-au cununat/S -a-ntins poporul adunat/Să joace-n 
drum după tilinci: /Feciori, la zece fete, cinci, /Cu zdrângăneii 
la opinci/Ca-n port de sat.); Pastel („Eu cred c-a obosit 
pădurea, /Căci ziua-ntreag-a tot cântat/Şi tace-acum gândind 
aiurea. /Sub dealuri amurgeşte zarea, /Se-ntunecă prin văi 
cărarea/ Şi-i umbră peste sat.”); Rea de Plată („Eu plec cu 
sacu-n spate./La calea jumătate/Cer plata, trei săruturi. /Dar 
uite, felul ei:/Stă-n drum şi să socoate, /Şi-mi spune câte toate,/ 
Că-s scump, că ea nu poate, /Că prea sunt multe trei!”); 
Subţirica din vecini („Ea mergea căpşuni s-adune, Fragi s- 
adune”); Trei, Doamne, şi toţi trei! („Scrici-n gazetă că s-a 
dat/Poruncă să se-ntoarcă-n ţară/Toţi cei plecaţi de astă-vară 
-/Şi rând pe rând veneau în sat/Şi ieri şi astăzi câte unul/Din 
cei care-au plecat.”); Vântul („Nu ştie nimeni de-unde vine, /Şi 
capu-i stă la sărutat !/De-ar fi măcar de-aici din sat/Voi, câţi 
sunteţi flăcăi ca mine, /Să-mi spuneţi voi acum, e bine/Să faci 
ca vântul, nu-i păcat?”)... 

După cum se poate observa, satul, ca entitate, nu lipseşte 
din poeziile coşbuciene, de fapt, ideea ca atare contribuind la 
conectarea noastră, în calitate de cititori şi în primul rând ca 
oameni, la o atmosferă în care, de regulă, fără vrerea noastră, 
ne implicăm. Iată: suntem părtaşi la şederea pe laviţele vetrii cu 
finii şi cumetrii, într-o seară lungă de iarnă, ascultăm aproape 
cu evlavie concertul primăverii, adunăm fânu-n stoguri şi 
facem snopi din spice”... E seară de vară spre înnoptare, se 

aude clar scârţâitul carelor cu poveri întorcându-se de la câmp, 
mugesc turmele; apoi, nu avem cum lipsi, fiindcă e o voioşie 
şi-o participare generală de la cele două nunţi în care oameni şi 
păsări se dezlănţuie din toate puterile şi priceperea, ne revoltăm 
cu drag faţă de „reaua de plată, dar o însoţim cumva şmecher 
pe „subţirica din vecini”, fiindcă “ Ea mergea căpşuni s-aclune, 
Fragi s-adune”, asemuim vântul cu un fecior, la urma urmei 
simpatic şi descurcăreţ, când, cu şiretenie, capu-i stă la sărutat, 
deşi, constatăm cu ciudă: “ De-arfi măcar de-aici din sat”. 

Fie şi referindu-mă doar la aceste câteva exemple, citind 
şi recitind cu atenţie creaţia original-coşbuciană, se constată o 
apetenţă indubitabilă a năsăudeanului către partea anecdotică a 
existenţei din mediul rural. Personajele poeziilor sale sunt, în 
cea mai mare parte, posesoare ale unui umor, adeseori ironic, 
însă aparţinând de-o structură psihică construită pentru a bine 
dispune, pentru a-1 apropia pe cititor. Este un adevăr adus în 
prim-plan şi comentat de Călinescu: „ Bătătoare la ochi este 
latura anecdotică, în înţelesul cel mai curent, de atitudine 
umoristică .” (G. Călinescu, Istoria,,., p. 587). în această 
ordine de idei, ne aflăm în plină normalitate a întâmplărilor, a 
situaţiilor şi, extrapolând, a atmosferei rurale, sau exclusiv 
rurale. în aceeaşi ordine de idei, Vladimir Streinu a sintetizat 
excelent situaţia în sine scriind: „Dacă ar fi să inventariem 
motivele poeziei sale, am observa o stăruinţă în şăgălnicia 
rustică, peste măsura frumosului precum şi conduita de a se 
aproviziona cu teme din eposul popular (,..)”(V. Streinu, 
Clasicii noştri, p. 225) „Poet al ţărănimii, Coşbuc nu putea fi 
mai întâi decât pentru un spirit mai puţin cunoscător al 
realităţilor rurale româneşti. Pentru cine a trăit viaţa la sat, 
acolo, pe lângă fericirea decorativă, sunt dureri şi patimi, 
aspiraţii şi înfrângeri de un egal patetism, ca în orice inimă 
omenească, nu sunt numai nazuri, cochetării sau cel mult 
tulburări amoroase. "(Streinu, pp. 234-235). De altfel, este bine 
cunoscut faptul că, atât în creaţia poetică, în scrierile sale în 

proză, şi forţând puţin lucrurile, cât s-a putut şi cât i-a permis 
textul original în cazul traducerilor, Coşbuc şi-a dovedit 
înclinaţia către zona nu exclusiv de veselie a ruralismului. 
Desigur, la modul principial vorbind, fiindcă, foarte bun 
cunoscător fiind al mediului din care provenea, el a pledat în 
creaţia sa, direct sau indirect, pentru scoaterea/emanciparea 
ţăranului, a omului de rând în general, de sub imperiul unei 
vieţi obişnuit grele, iar în acest sens, rămâne celebra poezie Noi 
vrem pământ, dar şi Doina, Decebal către popor, Nebuna ş. a. 

Extrapolând, o privire de ansamblu asupra întregii 
opere coşbuciene, ne va descoperi un. . . cvartet - poezie-proză- 
gazetărie-traduceri, care, rapid ne va conecta la un spectacol în 
patru părţi de-o măreţie şi-un realism încă neegalate în 
literatura română şi care a dovedit pentru posteritate un talent 
viguros şi plin de fannec al redării. Prefer să cred că el, 
Coşbuc, a fost suficient de inteligent pentru a regiza conştient 
acest spectacol extraordinar începând cu un scenariu virtual, 
decoruri, personaje, scene, situaţii, momente etc., şi terminând 
cu o implicare largă şi afectuoasă a comunităţii, a întregii 
comunităţi, a satului - ca exemplu concret. Astfel, deseori pe 
căi aproape biblice, uneori chiar bizare, mai ales pentru cititorii 
de azi (pentru cei mai mulţi dintre ei), George Coşbuc, prin 
simplitatea comunicării mesajului său liric, a devenit autorul 
ale cărui poezii s-au transmis, măcar unele, sub formă de texte 
pentru cântece cunoscute şi iubite de marele public încă din 
timpul vieţii autorului. Sub titlul Nunta ţărănească, poezia 
Hora a fost pusă pe note de compozitorul Sigismund Toduţă... 
Intr-un context mai cuprinzător, trebuie să fim de acord cu 
George Călinescu atunci când decretează: „ Coşbuc nu este 
numai un desăvârşit tehnician, dar nu rareori şi un poet mare, 
profund original, un vizionar al mişcărilor sufleteşti 
sempiterne ( cu un accent ardelean numaidecât evident, 
inimitabil şi tocmai pentru aceea aşa de des imitat. (G. 
Călinescu, Istoria..., p. 590). 

Sigur că, în calitate de prozator, Coşbuc este aproape 
necunoscut de către marele public, tocmai pentru că nici istoria 
literară şi nici, în primul rând, Călinescu nu a fost interesat de 
„prozatorul Coşbuc” în a sa Istoria literaturii. Chestiunea 
poate fi considerată interesantă, dacă nu cumva chiar 
extravagantă, având în vedere realitatea că, în acest gen de 
creaţie, scriitorul năsăudean nu a excelat şi nici nu a lăsat în 
urmă pentru posteritate măcar un volum de proză care să atragă 
atenţia. Dacă e să luăm ca informaţie mai sigură, trebuie să 
apelăm la cel mai riguros, zic eu, biograf al lui Coşbuc, Gavril 
Scridon. După cât cunosc, el e singurul care aduce intr-un 
eventual plan al discuţiei şi structurează corect creaţia în proză 
a poetului. Nu e locul, poate nici momentul, de intra în alte 
detalii, comentariul ocupând un spaţiu mult prea întins pentru 
analize şi detalii, însă cred că e suficientă şi eficientă o simplă 
reproducere/citat, respectiv, Proza literară, cuprinzând: 

Povestiri autobiografice (Neaga, publicată în Povestea 
vorbei, I ( 1896); Cum învaţă omul carte, în Albina, IV (1901); 
De ce te temi nu scapi, în Univ. lit., XX (1902)', Amicul meu 
din Torbole, în Univ. literar., XX (1902); De departe şi de- 
aproape, în Univ. lit. XXI (1903) etc., (p. 82-83); 

Schiţe, povestiri ( Sfatul bătrânilor, în Foaia interes. Buc. 
I (1897); Simon cismarul, în Albina, IV (1901); Domnul care a 
scris o odă, în Univ. lit., XIX (1901); O vânătoare de vulturi, 
în Albina, X (1907); Sinuciderea scorpionului, în Albina, XV 
(191 l)(pp. 83-84) ş. a. 

Povestiri istorice (Popa Cojoc, în Vatra 1 (1894 ) t Kiselef 
şi Mehedinţeanul, în Albina I (1898)', Unirea Principatelor, în 
Albina, II (1899); Moartea unui rege orb, în Univ. lit., XX 
(1902); Românii ţinând drumul lui Napoleon cel Mare (Episod 
din istoria militară a românilor ardeleni), în Univ. lit. XX 
(1902); Din vremurile vechi, în Univ. lit. XX (1902)', Doftorul 
şi soldatul, în Albina, (1898); La Plevna, în Epoca, VIII (1902) 
etc. (p. 84-87); 

Povestiri pentru copii, în manualele şcolare ( Care e cel 
mai urât arbore, în Carte de citire pt. div. a Il-a rur., Buc., 
1908); împlinirea datoriei, în Carte de citire pt. div. a 111-a 
rur., an. 11, Craiova, 1908; Legenda viţei de vie, în Carte de 
citire..., 1908; Muncă, economie şi prevedere, în Carte de 
citire..., 1908; Ostaşi viteji, în Carte de citire..., 1909; Zile 
rele de lucru, în Carte de citire..., 1908 ş. a., p. 87-90); 

Istorie şi critică literară. Reţetă practică pen tru a face o 
lucrare literară, în Vatra I, (1894); La ce vârstă au murit 
scriitorii noştri?, în Vatra II (1895); Cele trei marşuri, în 
Epoca III (1897); Ticuri literare, în Familia, XXXV (1899); Un 
concurs literar la 1848, în Univ. lit., XX (1902); dante şi 
duşmanii săi literari, în Flacăra I (1912); Amintiri despre 
Caragiale, în Flacăra II (1912) ş. a. (p. 90-94). 

Altele: 

Probleme de limbă. Expresii şi zicători explicate : La 

botul calului, în Vatra 11 (1895); Azvârle cu barda-n lună, în 
Epoca III (1897); A căra apă cu ciurul, în Epoca IV ((1898); 
Dracul în zicătoarele şi proverbele noastre, în Albina, IV 
(1900) ş. a. (p. 94-98). 

Diferite probleme de limbă. O notiţă gramaticală, în 
Vatra II (1895); Ce ne-au dat slavii şi grecii, în Epoca III 
(1897); Curiozităţi ale limbii româneşti, în Albina III (1900); 
Mania diminutivelor, în Noua rev. rom., voi. II (1900); Să ne 
curăţim limba, în Familia XXXVIII (1902); Numiri dacice de 
plante în limba română, în Albina VII (1904); Latin ori slav, în 
Românul, II (1012). (p. 98-100). 

Literatura populară. Tradiţii şi legende (prelucrări). 
Albina şi păianjenul, în Foaia interes. Buc. I (1897); Apele 
sâmbetei, în Albina, I (1898); Insula Şerpilor, în Univ. lit., XXI 
(1903); Tribunalul satului, în Univ. lit., XX (1902) ş. a.(p. 101- 
102 ). 

Despre creaţia populară. Un capitol din demonologia 
poporului român, în Noua rev. rom. (1900); Chestionar 

privitor la psihologia poporului român, în Noua rev. rom. 
( 1 900); Făt-frumos al nostru şi pasărea fenix, în Albina V 
(1901); Legendele mănăstirilor noastre, în Univ. lit., XX 
(1909)', Sufletul după moarte, în Albina, VI (1903)', Din 
înţelepciunea popoarelor, în Albina, VIII ( 1 904)] Două 
prototipuri ale vrăjitorilor, I, în Albina, X (1907). (p. 103-107). 

Publicistica. Articole cu caracter social-cultural. Şcoală 
şi funcţionarism , Albina, V (1901)', Iubirea de patrie, în Albina, 
V (1901)', Groapa din drum, în Univ. lit., XX (1902)', Două 
bâlciuri, în Univ. lit. XXI ( 1903 ); Lumea veche şi cea nouă, în 
Şezăt. sat. VIII (1906)', Goana după slujbe, în Albina, X (1906)', 
Muncă chibzuită şi muncă proastă, în Albina, X (1906)', 
Respectul faţă de părinţi, în Albina, XI (1908). (p. 107-110). 

Lupta împotriva superstiţiilor. Un capitol despre lene 
şi superstiţie, în Albina, V (1902)', Miezul postului, în Albina, 

VII (1904)', Puterea mistică a fierului, în Albina VIII (1905); 
Când s-a pornit lumea?, în Şezăt. sat. VIII (1906); Credinţe 
fără rost, în Albina, XI (1908); Lumea s-a pornit într-o marţi, 
în Albina, XIII (1910). (p. 110-112). 

Medicina populară. Boalele: Reumatismul, în Albina, III 
(1900); Doctorii şi babele, în Albina VII (1903); Analogia în 
medicină, în Albina Vili (1904); Legarea boalelor, în Albina 

VIII (1905); Pneumoniile şi cauzele lor în superstiţiile 
poporului, în Albina IX (1906); Postul şi nutrirea 
neîndestulătore, în Albina XI (1908); (112-114). 

Ştiinţa popularizată. Cum e făcută lumea şi din ce?, în 
Albina, I (1898); Prorocirile pentru schimbarea văzdului, în 
Albina, IV (1900); Plante apărătoare de trsnet, în Albina, VII 
(1903-1904); Animalele din America sudică, în Albina, VII 
(1904); Fachirii, în Albina, VIII (1904); De la Betleem la 
Marea Moartă, în Albina VIII (1905); O vânătoare de balene, 
în Albina, IX (1905); Groaznicul clocot al pământului. 
Vulcanul Cracatau. Turbatele lui izbucniri în trei rânduri, în 
Foaia interes., 1 1906); Oamenii de la polul nord, în Albina, XI 

( 1 907); Mijloace de comunicaţie, în Carte de citire pt. cl. A III- 
aurb., Craiova, (1909). (p. 114-118). 

(Gavril Scridon - Ioan Damşa, GEORGE COŞBUC, 
bibliografie, Ed. Acad. R.P.R., 1965, p. 82-118). 

N. B. Am utilizat citatele de mai înainte pe sărite, pentru 
a dovedi că George Coşbuc nu a fost doar un poet de geniu, ci 
o personalitate complexă, cu adevărat impresionantă. în 
această ordine de idei, voi. GEORGE COŞBUC - 
biobibliografie, sub semnătura Gavril Scridon - Ioan Damşa, 
mi-a fost de un indiscutabil folos. 

...Sper că textul de faţă va reuşi să aducă în mintea 
multora dintre noi personalitatea unuia dintre cei mai 
importanţi poeţi-scriitori români de după Eminescu, poate cel 
mai important, dacă nu-i reducem opera la „poet al ţărănimii”. 
Mirarea mea este că, de exemplu, G. Călinescu în Istoria sa (p. 
583- 590), abia-abia aminteşte de poetul năsăudean că ar fi 
desfăşurat o activitate prodigioasă şi ca prozator, gazetar, 
redactor, prefaţator, comentator de opere literare etc., etc., 
folosindu-se doar de un citat care mie, cel puţin, nu mi se pare 
reprezentativ, (p. 590). 

Din nefericire, ca şi în cazul multora dintre clasicii noştri, 
nici măcar atunci când este vorba despre cei mai importanţi!, 
George Coşbuc face parte de-o ignorare care-i afundă tot mai 
mult personalitatea în uitare. Istoria literară ce-i mai salvează 
amintirea, pentru că, cu precădere în zilele noastre amintirea lui 
este estompată de noul val de literatură. „Poetul ţărănimii”? O 
sintagmă luată drept blazon ce poate fi aruncat în derizoriu, în 
lumea clasicilor depăşiţi, a celor care, prin idealismul, 
patriotismul şi romantismul lor. Mai degrabă coboară calitatea 
literaturii decât o urcă. Creaţia, doar pretins literar-artistică, din 
ce în ce mai... actual-fesbukiană, se impune azi tot mai mult şi 
mai pe gustul categoriei de cititori în legătură cu al căror nivel 
de cultură este indicat să păstrăm momente de reculegere. 

Să recapitulăm puţin: George Coşbuc, pe lângă faptul de 
necontestat că a fost marele poet de după Eminescu, iar din 
punct de vedere al reflectării vieţii rurale, cel puţin egalându-1 
pe ipoteştian, a fost unul dintre cei mai mari şi mai buni 
traducători de literatură universală. Să ne amintim de 
Sacontala, Kalidasa. Eneida, Georgicele... Dante ( Divina 
comedie ), Byron ( Mazepa ), Himnuri din Rig Veda, din 
Mahabharata ( Tilotama , Dasaratas, Bhima...); Homer 

( Odiseea ) etc. etc. 

Dar cine mai stă să „piardă timpul” citind Balade şi idile 
sau Fire de tortl 

Două volume de versuri în care idilicul, socialul, umanul 
în general, ocupă un loc predominant în creaţia coşbuciană 
încărcată, în totalitatea ei, direct sau indirect, de-un patriotism 
emoţionant, sentiment care, azi, ni se pare desuet. Şi e 
adevărat, în condiţiile în care însăşi ideea de ţară este perimată, 
dar cotă parte în marele şi nereprezentativul conglomerat numit 
globalizare ! 

Din păcate, pentru literatura română, la 24 februarie 
1918, Coşbuc publică în revista Scena din Bucureşti ultima sa 
creaţie lirică, poezia Vulturul, an în care i se tipăreşte ediţia a 
VUI-a a volumului Balade şi idile şi ediţia a Vil-a a volumului 
Fire de tort. 

Probabil încă suferind în urma pierderii fiului său 
Alexandru, George Coşbuc se stinge din viaţă subit la 9 mai 
1918, în vârstă de numai 51 de ani!, iar funeraliile şi 
înmormântarea, au avut loc la Cimitirul Bellu, lângă 
mormintele lui Eminescu, Caragiale, Sadoveanu şi G. 
Călinescu, două zile mai târziu, la 11 mai, cu participarea 
scriitorilor I. Slavici, Gala Galaction, precum şi Bogdan-Duică, 
care a şi adus un ultim omagiu marelui dispărut: „La 9 mai 
1918, poetul George Coşbuc moare la Bucureşti. Ţara pierde 
un mare poet, în sufletul căruia s-au reflectat toate aspiraţiile 
neamului nostru... ”. Această glorie a neamului nostru a închis 

ochii pe veci”, cuvântare publicată în Gazeta Bucureştilor din 
13 mai 1918. La moartea lui Coşbuc, Nicolae Iorga, cel care 
afirmase mai demult că „poezia lui Coşbuc este de o 
virtuozitate extraordinară” , în timp ce istoricul şi scriitorul 
Nicolae Iorga, într-un necrolog, scrie: „Cel ce a cântat toate 
vitejiile neamului, de la Gelu al legendei până la dorobanţii 
din 77, moare fără a fi văzut cu ochii sub steag pe aceia care 
au onorat din nou sfântul drapel al ţării. Să lăsăm ca asupra 
frunţii lui palide, acum liniştite, să cadă o umbră mângâietoare 
a depărtatului tricolor nevăzut. ” 

în aceeaşi ordine de idei, la câteva zile după moartea 
poetului, conjudeţeanul său - deschizătorul de drum în romanul 
românesc modem, Liviu Rebreanu (27.11.1885-01.09.1944), - 
îl fixează cumva în acest spaţiu geografic şi ideatic rural, 
precum şi în literatura română scriind: „ Coşbuc e primul poet 
pe care-l dă Ardealul literaturii româneşti. Ardelean a rămas 
toată viaţa. Până şi în graiul viu păstrase o notă ardelenească, 
particulară, care îi şedea bine. Aici în ţară dragostea lui a fost 
pentru cele şase milioane de ţărani. Simţea o fraternitate 
profundă cu dânşii ...A răsărit deodată, fără să-l ştie nimeni, 
fără să facă ucenicia cafenelelor şi bisericuţelor bucureştene. 
Şi a biruit împotriva tuturor celor scufundaţi în inimaţii şi 
neputinţe. A adus lumină, sănătate, voioşie. Scrisul lui Coşbuc 
trăieşte şi va trăi cât va trăi neamul românesc. ”(Liviu 
Rebreanu, George Coşbuc, în ziarul Lumina, Bucureşti, 14 
mai 1918). 

însă, atâta vreme cât spiritualitatea românească va avea 
nume-simbol precum Eminescu, Coşbuc, Blaga, Arghezi, 
Caragiale, nu e totul pierdut şi nici nu e prea târziu. . . 

LAZĂR LĂDARIU 


„Cel care a cântat toate vitejiile 
neamului...” 

Născut la 20 septembrie 1866, în satul grăniceresc Hordou 
de pe Valea Salvei (azi Coşbuc), din nordul Ardealului, George 
Coşbuc era al optulea copil din cei 14 ai familiei preotului 
greco-catolic Sebastian şi Maria Coşbuc. Copilăria şi-o petrece 
în satul natal, la Hordou, nu departe de Năsăud, unde primeşte 
primele noţiuni despre învăţătură, în acel „mic orizont al lumii 
satului”, în tovărăşia basmelor povestite de mama sa, şi de la 
ţăranul Ioan Guriţă, dintr-un sat vecin, precum şi de la 
cântăreţul de biserică, „bătrânul diac” Tănăsucă Mocodean, 
copilul George învăţând să citească „încă de la vârsta de cinci 
ani”. 

Şcoala o începe, în 1871, la Hordou, însă, „din motive de 
sănătate o întrerupe după clasa întâi”. în 1873, George Coşbuc 
urmează cursurile şcolii din Salva, unde tatăl lui era preot, apoi 
la Telciu, pentru clasele a Il-a şi a IlI-a, unde, în acea comună 
mare de pe Valea Sălăuţii, învaţă limba germană sub 
îndrumarea unchiului său Ioan Ionaşcu, directorul şcolii. în 
1876, după încheierea cursurilor clasei a IV-a a Şcolii Normale 
din Năsăud, Coşbuc se înscrie în clasa I a Gimnaziului 
Fundaţional de aici, „cu profesori cu o pregătire serioasă, care 
punea accentul pe studiul limbilor şi al literaturilor clasice”, de 
atunci datând şi „primele contacte cu operele literaturii române, 
precum şi cu cele universale (Lenau, Heine, Burger), Coşbuc 
formându-şi aici „o temeinică bază pentru cultura sa”. 

La acest liceu românesc din Năsăud începe să-şi 
desfăşoare activitatea literară în cadrul Societăţii de lectură a 
elevilor „Virtus Romana Rediviva”, al cărei vicepreşedinte, 
apoi preşedinte, la 1883, devine. între 1882-1883, redactează 
„Musa Someşană”, revista care apare „intr-un exemplar scris 

de mână”, cuprinzând creaţiile membrilor societăţii, revistă în 
paginile căreia publică primele lui poezii, printre care şi 
„Tablou de seară”. Aici au loc „primele lui încercări de 
versificaţie”, cu solide studii umaniste de limba latină şi 
greacă, filosofie şi istorie filosofică, istoria literaturilor, poetică 
şi prozodie”. 

După ce îşi ia examenul de bacalaureat, în anul 1884, 
împotriva voinţei părinţilor, care doreau să-l facă preot, Coşbuc 
pleacă la Cluj, unde, în toamna aceluiaşi an, se înscrie al 
Facultatea de Filosofie şi Litere a universităţii maghiare, care 
avea şi o catedră de limba română. „Continuă studiile clasice, 
frecventând cursurile de istorie a grecilor vechi, de traducere şi 
interpretare ale scrierilor alese din Cicero, din teoria şi istoria 
retoricii la greci şi la romani, de sintaxă greacă şi istoria 
literaturii latine”. în decembrie 1884, îşi începe colaborarea la 
revista Tribuna din Sibiu, mai întâi sub pseudonimul C. Boşcu, 
apoi cu numele adevărat, versuri, basme versificate, traduceri, 
printre care şi poezia de debut Filosofii şi plugarii. 

Confruntându-se „cu diverse dificultăţi materiale”, bolnav, 
Coşbuc se retrage din facultate, continuând colaborarea la 
revista Tribuna. Ioan Slavici, directorul Tribunei, îl caută 
personal la Cluj, chemându-1 la Sibiu, în redacţia revistei, o 
etapă „hotărâtoare în fonnaţia sa”. în acelaşi timp, Coşbuc mai 
colaborează şi la Familia lui Iosif Vulcan, precum şi la Cărţile 
săteanului român, o revistă din Gherla, unde publică „Amin”, 
„Strigă stâncile” şi „Lupii ţiganului”,. în Tribuna, Coşbuc 
publică baladele de inspiraţie populară: „Blăstăm de mamă”, 
„Pe pământul turcului” „Angelina”, „Fata codrului din cetini”, 
„Draga mamei”, povestirile şi basmele versificate: „Fulger”, 
„Brâul Cosânzenii”, „Izvor de apă- vie”, „Tulnic”, „Lioara”, 
„Rodovica”, „Crăiasa zânelor”, „Rada”, „Numai una”, „Nu te- 
ai priceput”. începe să traducă Divina Comedie, „la care va 
lucra timp de peste douăzeci de ani”. între 1886-1887, Coşbuc 

traduce, la Tribuna , peste 480 de poezii „din 92 de autori greci, 
poezii pe care dorea să le publice într-o viitoare antologie”. 

La Sibiu, unde ajunge în anul 1887, Coşbuc va rămâne 
până în 1889. Ioan Slavici, bucuros că a reuşit să-l aducă pe 
George Coşbuc la Sibiu, consemna cu entuziasm, evenimentul: 
„De vreo două săptămâni îl avem aici pe Coşbuc, un admirabil 
băiat de vreo 21 de ani, unul din cele mai distinse capete”. 
Aici, la Sibiu, se „cristalizează poziţia lui Coşbuc faţă de 
literatură, în direcţia interesului către folclor, ca bază a 
literaturii culte, şi faţă de limbajul popular, orientare, în esenţă, 
spre idealul restabilirii unităţii culturale a poporului român”. în 
„Amintiri”, Ioan Slavici mărturiseşte: „George Coşbuc, 
înzestrat din belşug de către firea cea darnică, s-ar fi ridicat, în 
toate împrejurările, deasupra contemporanilor săi, n-ar fi ieşit 
ceea ce a fost, dacă nu şi-ar fi croit lucrarea vieţii în mijlocul 
acestor oameni cu cultură generală, care toţi erau scriitori...” 
De reţinut că „anii petrecuţi în redacţia Tribunei (1887-1889), 
alături de Ioan Slavici, vor culmina cu apariţia 
poemului„Nunta Zamfirei”, „un poem-spectacol admirabil, 
care l-a impresionat chiar şi pe olimpianul Titu Maiorescu”. Cu 
„Nunta Zamfirei”, Coşbuc „s-a impus definitiv în atenţia 
cititorilor şi a criticilor de peste munţi, fapt care i-a creat 
aureola de mare poet”. 

La insistenţele lui Ioan Slavici, după ce Tribuna se află în 
dificultate, Titu Maiorescu îl chemă pe Coşbuc la Bucureşti, 
unde vine „pe la mijlocul lunii decembrie 1889”, unde primeşte 
o funcţie intr-un serviciu al arhitecturii din Ministerul Cultelor, 
de unde, nemulţumit, demisionează. între timp, în revistele 
Amicul familiei, din Gherla şi Cluj, publică poezia „Romanţa”, 
iar în Convorbiri literare, poeziile „La oglindă” şi „Rea de 
plată”. Colaborează, în continuare, la Tribuna, publicând 
poeziile „Pe lângă boi”, „Trei, Doamne, şi toţi trei”, „Rea de 
plată”. Venit în Bucureşti, „Titu Maiorescu l-a primit în şedinţa 
„Junimii” din 23 decembrie 1889”, unde poetul ardelean a citit 

alături de I. L. Caragiale. „înainte de a fi publicată în 
Convorbiri literare, „Nunta Zamfirei” a fost citită de Coşbuc, 
la 4 februarie 1890, în şedinţa „Junimii”, în Bucureşti, ceea ce-1 
determina pe Maiorescu să consemneze în jurnalul său: 
„Coşbuc, cu eminenta poezie «Nunta Zamfirei», care, până la 
apariţia poeziei «Noi vrem pământ!» avea să rămână cea mai 
cunoscută şi apreciată scriere a lui Coşbuc”. Coşbuc este 
cooptat în colectivul profesorilor asociaţi care elaborau 
manualul şcolar „Carte românească de citire”, anul 1893, în 
care îi apare primul volum de versuri Balade şi idile. 

în anul 1894, în colaborare cu I. L. Caragiale şi Ioan 
Slavici, editează revista Vatra, în care Coşbuc publică poeziile 
„Noi vrem pământ”, „Mama”, „Lupta vieţii”, „In opressores”, 
„Paşa Hassan”, „Doina”, „Sub patrafir”. Colaborează la Lumea 
ilustrată, revistă în care publică „Vestitorii primăverii”, 
„Fatma”, „Noapte de vară”, „Vântul”, „Rugămintea din urmă”, 
„La părău”, iar în anul 1893, la 28 noiembrie, sub direcţia lui 
Vlahuţă şi a lui V.A. Urechia, vede lumina tiparului primul 
număr al revistei Vieaţa, la care colaborează şi Coşbuc. 

în 1893, îi apare prima culegere de versuri „Balade şi 
idile”, bine primită de critici şi de public. Apariţia volumului 
este menţionată în Românul literar şi în Moftul român, care 
anunţa evenimentul printr-o notă pusă pe seama lui Caragiale: 
„Pe câmpul vast al publicisticii române, pe care creşte atâta 
spanac, des şi abundent, a apărut, în sfârşit, zilele acestea, şi un 
copac şi e aşa de mândru şi aşa de puternic, că mii şi mii de 
recolte de buruieni se vor perinda, şi el va sta, tot mereu, în 
picioare, tot mai sănătos şi mai trainic, înfruntând gustul actual 
şi vremea cu schimbările ei capricioase şi făcând, din ce în ce 
mai mult, fala limbii noastre româneşti - un volum de Balade 
şi idile, de George Coşbuc”. Poezia lui „In opressores” „circulă 
în foi volante printre cititorii transilvăneni”. 

într-un articol calomnios, Grigore Lazu, grefier 
judecătoresc la Piatra, îl acuză pe Coşbuc de plagiat 

„contestându-i originalitatea” unor poezii din volumul Balade 
şi idile, avându-i alături (parcă nici nu se putea altfel!) pe 
Anton Bacalbaşa şi pe Alexandru Macedonski. Timp de zece 
ani a fost stârnit acest proces literar. Intr-o intervenţie, D. 
Evolceanu protestează, printr-o poziţie corectă, în numele 
Convorbirilor literare, poziţie apreciată de Titu Maiorescu, 
Alexandru Vlahuţă şi Nicolae Iorga, care i-au luat apărarea 
poetului ardelean, impresionată fiind şi acea apreciere a lui P.P. 
Negulescu, printr-o scrisoare trimisă, din Berlin, lui Titu 
Maiorescu: „M-a indignat, în adevăr, peste măsură, infamia 
scandalului ce se face cu bietul Coşbuc. E un veninos asalt de 
pigmei în contra unui incontestabil talent literar”. 

în anul 1896, „după ce poetul trăise bucuria consacrării şi, 
în acelaşi timp, şi amarul unor calomnii, la Bucureşti, la 
Editura Librăriei Şcoalelor C. Sfetea, apare volumul de versuri 
Fire de tort, cu o notă „referitoare la existenţa unui proiect de 
epopee”: „De când am început să scriu, m-a tot frământat ideea 
să scriu un ciclu de poeme cu subiectele luate din poveştile 
poporului şi să le leg, astfel, ca să le dau unitate şi extensiune 
de epopee, ca şi la «Nunta Zamfirei», «Moartea lui Fulger», 
«Fulger», «Tulnic» şi «Lioara», «Craiul din cetini», «Laur 
bolnav», «Patru portărei» (...) Am părăsit ideea din pricină că 
am făcut greşeala să încep a scrie poemele în două feluri de 
metre - unele în versuri de 14 silabe, altele în versuri de 8 
silabe”. 

în 1896, văd lumina tiparului traducerea cărţii Eneida de 
Vergiliu, poema Mazepa, de Byron, comedia Formeno, de 
Terentiu (în Familia), Antologia sanscrită (la Craiova), cu 
fragmente din Rig-Veda, Mahabharata, Ramayana, Sacontala 
lui Calidasa (la Bucureşti). Pentru traducerea Eneidei, la 
propunerea lui Haşdeu, George Coşbuc primeşte premiul 
„Năsturel-Herescu” al Academiei, în 1897. 

După dispariţia revistei Vatra, la 1 iunie 1896, Coşbuc 
preia conducerea revistei Foaia interesantă, începând şi 

îndelungata activitate la revista Albina, iniţiată de Spiru Haret. 
îi ies de sub tipar volumul al doilea din Balade şi idile, ediţia a 
doua din Fire de tort, publică poeziile „Povestea căprioarei” şi 
„Cântecul redutei”, colaborează la Revista ilustrată. Bolnav, 
plecă la Karlsbad. întors, publică, în 1899, Războiul nostru 
pentru neatârnare (1877-1878), Povestea unei coroane de oţel, 
poeziile „Cicoarea” (în Convorbiri literare ), „Pierde vară” 
(Noua revistă română ), „Nunta în codru” ( Tribuna Poporului), 
„Faptul zilei” şi „Pe dealul Plevnei” (Literatura şi arta 
română), „O scrisoare de la Muselim-Selo” (Gazeta 
săteanului), „Dorobanţul” (Albina), „Pacea” şi „După furtună” 
(Curierul literar). La 2 decembrie 1901, sub conducerea lui 
Coşbuc şi Vlahuţă, apare revista literară săptămânală 
Sămănătorul. Revistă în care „văd lumina tiparului, în 
traducerea lui Coşbuc, fragmente din Odiseea lui Homer, mai 
apoi, după ce scot, la Bucureşti, acea Carte de citire pentru 
şcolile secundare şi profesionale, partea I, Vlahuţă şi Coşbuc 
părăsesc conducerea revistei Sămănătorul. Cei doi, din 
însărcinarea lui Spiru Haret, „ţin la sate conferinţe cu caracter 
cultural-educativ, activitate în care a fost atras şi Sadoveanu”. 

în vara anului 1902, Coşbuc îşi petrecea câteva săptămâni, 
la Riva, în Italia. în anul 1904 îi apare cartea Cântece de vitejie, 
volumele al treilea şi al patrulea din Fire de tort şi Balade şi 
idile, precum şi traducerea Georgicelor lui Vergiliu. în 
România ilustrată publică poezia „Concertul primăverii”, iar 
din anul 1906, de la 1 ianuarie, George Coşbuc, I. Gorun, Ilarie 
Chendi scot revista Viaţa literară, devenită, mai apoi, Viaţa 
literară şi artistică, secretar fiind Ilarie Chendi. Coşbuc 
lucrează o vreme, ca funcţionar, la Administraţia Casei Artelor, 
în 1907 tenninând traducerea integrală a Divinei Comedii, a lui 
Dante, apărută postum, între 1925-1932, sub îngrijirea lui 
Ramiro Ortiz. în acest an 1907, poezia lui Coşbuc „Noi vrem 
pământ!” circula, în foi volante, printre răsculaţi. 

în anul 1908, Coşbuc se reîntoarce în Ardeal, în drum spre 
Hordou „stă mai multe zile la Năsăud, se opreşte la Sibiu, 
Bistriţa şi Prislop. în vară, Coşbuc, împreună cu familia, se 
află, din nou, la Năsăud, „unde se întâlneşte cu foştii săi 
profesori şi colegi”. La 28 august 1909, ia parte la inaugurarea 
noii şcoli din Feldru, făcând parte din Comitetul de organizare 
a festivităţilor, unde fiul poetului, Alexandru, a recitat poezia 
„El-Zorab”. întorcându-se de la Karlsbad, se abate pe la 
Năsăud şi Feldru, iar după ce participă la inaugurarea şcolii de 
la Caţa (Târnava-Mare), Coşbuc se duce la Blaj. 

în august 1915, în urma unui accident de automobil, moare 
fiul poetului, Alexandru. „Coşbuc suportă foarte greu lovitura, 
se izolează şi încetează să mai publice”. „O mare nenorocire l-a 
atins pe George Coşbuc - scria Nicolae Iorga. N-a fost om care, 
ştiind bucuriile şi durerile unui părinte, care să nu-şi şteargă o 
lacrimă, atunci când inima cea mare sângera de cea mai 
înspăimântătoare rană, care niciodată nu se poate închide”. 

în anul 1916, este ales membru activ al Academiei 
Române, cu patru voturi din şase, iar la 20 mai (2 iunie), plenul 
academic, prezidat de Barbu Delavrancea, îl alege membru. 
Vorbind în numele Secţiei Literare, Duiliu Zam (îrescu spunea 
în raportul său: „Reputaţia sa literară e aşa de întinsă, încât 
numele său a devenit popular în toate ţările locuite de români. 
Primindu-1 în mijlocul nostru, consfinţim ceea ce opinia 
publică a hotărât demult. Domnul Coşbuc a dat poporului 
român, în mai puţin de 52 de ani, o cantitate de muncă literară 
atât de considerabilă, încât numai pentru aceasta s-ar cuveni să- 
i deschidem uşile amândouă pentru a-1 primi între noi. Dar 
calitatea lucrărilor sale întrece cantitatea. Poeziile sale sunt 
adevărate poezii şi sunt originale. Din punct de vedere clasic - 
prin urmare esenţiahnente academic - Eneida şi Bucolicele lui 
Vergiliu sunt monumente; Odiseea, tradusă (...), reprezintă o 
sforţare intelectuală de necrezut, în fine, Divina Comedie este 
cea mai perfectă versiune a acestei celebre poeme”. 

Participând la prima şedinţă a Academiei, la intrarea sub 
cupolă este primit cu aplauze şi-i salutat de preşedinte, care-i 
spune: „V-aţi scoborât prin voinţa voastră la Bucureşti, între 
noi, de pe înălţimile frumoase şi româneşti de la Năsăud. 
Acum, prin munca voastră, vă ridicaţi la punctul cel mai înalt 
pe care poate să vi-1 prezinte cultura română, ocupând un scaun 
în mijlocul nostru. Bun venit noului şi distinsului nostru coleg 
George Coşbuc”. Cuvinte la care poetul răspundea: „Aceste 
cuvinte sunt pentru mine ca o punere de mâini pe capul meu, ca 
să scoboare asupra mea harul acelui spirit care luminează şi 
conduce opera Academiei. Vă mulţumesc şi dumneavoastră, 
domnilor membri, că m-aţi găsit vrednic să fiu părtaş în 
mijlocul dumneavoastră, ca să fiu şi eu o părticică de suflet în 
sufletul cel mare al Adademiei”. Printre cei prezenţi se aflau 
Nicolae Iorga, Barbu Delavrancea, Victor Babeş, Gh. 
Marinescu. 

Continuă lucrul la definitivarea traducerii Divinei comedii 
şi a comentariului despre opera lui Dante. 

George Coşbuc se stinge din viaţă la 9 mai 1918, la 
Bucureşti. Funeraliile au loc în după-amiaza zilei de 11 mai, la 
cimitirul Bellu, fiind înmormântat lângă fiul său, Alexandru, 
„ţara pierzând, un mare poet, în sufletul căruia s-au reflectat 
toate aspiraţiile neamului nostru” - spunea Bogdan Duică la 
înmormântarea ilustrului dispărut. Nicolae Iorga, „cel care 
afirma mai demult că «poezia lui Coşbuc este de o virtuozitate 
extraordinară», publica un necrolog încheat cu următoarele 
cuvinte: „Cel care a cântat toate vitejiile neamului, de la Gelu 
al legendei până la dorobanţii din 1877, moare fără a fi văzut, 
cu ochii, sub steag, pe aceia care au onorat, din nou, sfântul 
drapel al ţării. Să lăsăm ca asupra frunţii lui palide, acum 
liniştite, să cadă o umbră mângâietoare a depărtatului tricolor 
nevăzut”. La 14 mai 1918, în ziarul Lumina , Liviu Rebreanu 
scria: „Coşbuc e primul poet pe care-1 dă Ardealul literaturii 
româneşti. Ardelean a rămas toată viaţa. Până şi în graiul viu 

păstrase o notă ardelenească, particulară, care îi şedea bine. 
Aici, în ţară, dragostea lui a fost pentru cele şase milioane de 
ţărani. Simţea o fraternitate profundă cu dânşii.... A răsărit 
deodată, fără să-l ştie nimeni, fără să facă ucenicia cafenelelor 
şi bisericuţelor bucureştene. Şi a biruit împotriva tuturor celor 
scufundaţi în imitaţii şi neputinţe. A adus lumină, sănătate, 
voioşie. Scrisul lui Coşbuc trăieşte şi va trăi cât va trăi neamul 
românesc”. 

„Coşbuc - scria George Călinescu, cam zgârcit în 
aprecierile privindu-1 pe scriitorul ardelean, în a sa 
monumentală Istorie a literaturii române de ia origini până în 
prezent - nu este numai un desăvârşit tehnician, dar nu rareori 
şi un poet mare, profund original, un vizionar al mişcărilor 
sufleteşti (...), cu un accent ardelean numaidecât evident, 
inimitabil şi tocmai pentru aceea aşa de des imitat. El a izbutit, 
ca şi Eminescu de altfel, să facă poezie înaltă, care să fie sau 
măcar să pară pricepută poporului şi să educe, astfel, la marele 
lirism o categorie de oameni străini, în chip obişnuit, de 
literatură.” 


Sursa: George Călinescu: Istoria literaturii române de la 
începuturi până în prezent', „Al. Săndulescu: Coşbuc. Fire de 
tort şi alte poezii, Biblioteca pentru toţi, 1960; arspoetica.ro; 
www.georgecosbuc.eu; www.tititudorancea.org. ro. 

DIMITRIE POPTĂMAS 

9 

Am fost la Centenarul Cosbuc 

9 

Era acum 50 de ani. Se împlineau atunci, 100 de ani de 
la naşterea poetului George Coşbuc - poetul ţărănimii noastre 
cum obişnuiau să-l supranumească exegeţii regimului 
comunist. Lucram ca metodist la Biblioteca Regiunii Mureş - 
Autonomă Maghiară. încă nu finalizam studiile superioare 
asupra cărora insistam să le urmez chiar dacă erau la fără 
frecvenţă, deoarece la zi nu aveam şanse, datorită originii mele 
sociale „nesănătoasă”. Eram dintr-o familie de preot 
„nerevenit”, pe deasupra şi închiaburit. De cărţi nu duceam 
lipsă. Am crescut în familia de intelectuali a bunicului, 
împreună cu doi dintre fiii săi - unul preot, celălalt învăţător şi 
în cea a părinţilor, mama fiind tot învăţătoare. Din ambele 
surse, dispuneam de hrană spirituală din belşug. Aici am avut 
primul contact cu opera poetică a lui George Coşbuc. 
Manualele şcolare şi dascălii din învăţământul primar, 
elementar, apoi mediu şi superior nu au făcut altceva decât să- 
mi dezvăluie noi valenţe ale operei coşbuciene. Prin serbările 
şcolare, am descoperit melodiile care dădeau deplinătate 
romanţelor cântate pe versurile poetului. îmi amintesc de anii 
de liceu din Târgu- Mureş, când sâmbetele şi duminicile erau 
consacrate audierilor de programe - radio, când mai mulţi 
elevi, băieţi şi fete, ne adunam în sălile profesorale de la liceele 
„Papiu” ori „Comerţ”, în care existau receptoare radio, 
bineînţeles cu aprobarea portarilor. Erau la ordinea zilei acele 
romanţe care foloseau texte din Eminescu, Coşbuc şi Goga. Ei 
erau poeţii apropiaţi inimilor şi sufletelor noastre. în compania 
creaţiei lor petreceam cele mai înălţătoare şi fericite clipe, şi tot 
cu ei ne înecam neîmplinirile şi durerile. 

Pentru George Coşbuc, am avut întotdeauna în 
totdeauna un cult deosebit. Era mai aproape de noi, ardelenii, 

atât prin accesibilitatea limbajului, cât şi prin problemele 
abordate în scrierile sale. Funcţia mea de bibliotecar îmi 
deschidea noi posibilităţi de acces la opera coşbuciană. In anul 
1956, am urmat un curs de biblioteconomie la Bucureşti. între 
alte obiecte de studiu am avut şi un curs intensiv de istorie a 
literaturii române susţinut de ilustrul eminescolog Augustin Z. 
N. Pop, un distins profesor căruia regimul nu i-a putut oferi o 
titularizare, datorită nonconfonnismului său în acei ani. Avea 
darul învierii morţilor. Aceste sentimente le-am avu atunci 
când am vizitat împreună cimitirul Bellu din Bucureşti. 
Hoinăream în acele timpuri prin anticariatele din Bucureşti. în 
aşa fel am dat într-o zi peste un volum apărut într-o ediţie de 
lux, îngrijită de autor şi apărută la Editura Sfetea din Bucureşti, 
intitulată Fire de tort. Mulă vreme era cartea mea de suflet. Am 
purtat-o mult timp cu mine, îmi era tare dragă, o aveam 
întotdeauna în gând şi inimă, era una din cărţile mele preferate 
până când am împrumutat-o unui prieten care mi-a făcut-o 
pierdută. în bibliotecă am descoperit multe volume de versuri. 
Tot aici am descoperit cele două volume de proză inaccesibile 
publicului cititor, socotite de regim drept periculoase, Războiul 
nostru pentru neatârnare şi Povestea unei coroane de oţel. Am 
descoperit apoi inegalabilele traduceri din Divina comedie a lui 
Dante, trilogie căreia i-a adăugat cele două volume de 
Comentarii. A cunoscut limba sanscrită traducând epopeile 
Rig-Veda, Mahabarata şi Ramajana. Efectiv, am rămas 
copleşit de cultura scriitorului de ţinuta academică, formată la 
ţinuta învăţământului românesc a unor timpuri nu prea 
generoase în acest sens. 

Un alt moment emoţionant al întâlnirii mele cu George 
Coşbuc a avut loc la Bilbor, în casa lui Comei Tăslăuanu, 
fratele lui Octavian C. Tăslăuanu, tipograf de marcă fonnat la 
Lipsea, care, reîntors acasă, a lucrat la Sibiu, acolo unde se 
tipărea revista Luceafărul a lui Bănuţ, Tăslăuanu, Goga. Eram 
împreună cu prof. Valeriu Niţu, topliţean, fost director al 

Bibliotecii Raionale Topliţa, devenit mai apoi cercetător 
ştiinţific al Centrului de Ştiinţe Sociale al Academiei, filiala 
Mureş. Am stat împreună la poveşti, multă vreme în filigoria 
casei părinteşti a acestuia. Rând pe rând, au trecut pe sub 
privirile noastre reviste, fotografii, scrisori albume... însoţite 
de explicaţiile autorizate ale deţinătorului. Am văzut atunci 
colecţii complete ale Luceafărului, înveşmântate în coperţile 
artistice realizate în tipografia sa, ne-au fost prezentate scrisori 
de epocă, fotografii, iar in final, un album de impresii şi 
amintiri, cuprinzând şi un înscris aparţinându-i lui George 
Coşbuc. Atunci am văzut pentru prima a dată semnătura 
autografă a poetului. Era încântătoare. Acel înscris apăsat, 
sigur, caligrafie de excepţie precum şi vorbirea îngrijită a celui 
care l-a cunoscut îndeaproape, îmi dădea senzaţia că poetul este 
împreună cu noi, parcă a dispărut distanţa în timp, îl simţeam 
mai aproape ca întotdeauna. 

Cu aceste cunoştinţe şi sentimente, am aşteptat atunci în 
1966 centenarul marelui poet ardelean, fără a scăpa din vedere 
că acel an din punctul nostru de vedere cultural, obligaţia 
noastră era intensificarea activităţilor de readucerea sa în public 
prin activităţi specifice, a vieţii şi activităţii sale. I-am avut ca 
însoţitori în itinerarul nostru pe filologul Valeriu Niţu, 
cercetător ştiinţific, şi prof. Solomon Frăţilă, director al 
Bibliotecii Regionale. Am luat cu mine un aparat de fotografiat 
şi două filme. 

Festivităţile centenare de la Hordou (astăzi Coşbuc), 
satul de naştere al poetului, au avut loc într-o frumoasă zi de 
duminica, când soarele văratic îşi mai arunca odată privirea în 
aşteptarea toamnei. Timp tocmai plăcut pentru o ieşire la aer 
curat şi la o întâlnire cu frumuseţile naturii şi a oamenilor care 
o stăpânesc. Am plecat din Târgu-Mureş dis-de-dimineaţă 
pentru a nu scăpa nimic din grandoarea şi farmecul 
activităţilor. Primul popas l-am făcut la Năsăud, acolo unde 
şcolile româneşti şi-au făcut pe deplin datoria. Aici a unnat 

George Coşbuc Şcoala Normală şi Gimnaziul Fundaţional, pe 
educaţia riguroasă a acestor şcoli şi-a fondat temeinica sa 
cultură aşternând pe hârtie primele versuri, emanate din 
activitatea Societăţii de lectură Virtus Romana Rediviva. Am 
vizitat cu acel prilej Liceul „George Coşbuc” în faţa căruia 
străjuieşte bustul scriitorului. Am trecut în scurtul timp pe care 
l-am avut la dispoziţie pe la Muzeul de Istorie, după care ne-am 
îndreptat cu autoturismul pe Someşul Mare până pe valea 
Sălăuţei, de unde am urcat pe firul apei până la Salva. Aici 
maşinile erau parcate, urmând ca drumul să fie făcut pe jos 
până la Coşbuc, un drum de aproximativ opt kilometri. De 
neînchipuit, drumul de ţară, pietruit era împânzit de oameni pe 
toată lăţimea şi lungimea lui, de la Salva până la Coşbuc. Cu un 
mic efort am ajuns la destinaţie. 

Coşbuc, după numele poetului. O localitate mică, 
situată între două dealuri printre care îşi face loc pârâul 
Sălăuţa. Localitate cu case frumoase, biserică veche, oameni 
despre care se spune că sunt harnici. Pe când am ajuns noi, 
curtea şcolii din localitate strălucea în bătaia soarelui scoţând 
în evidenţă cromatica portului naţional în toată splendoarea lui. 
O scenă imensă pe fundalul căreia străjuia înscrisul: „Centenar 
„George Coşbuc”, 1866-1966, precum şi efigia poetului. Pe 
partea dreaptă a curţii şcolii o tribună imensă care îşi aştepta 
invitaţii de onoare. O curte imensă cu numeroase scaune şi 
bănci erau deja ocupate de către oameni sosiţi din părţile 
locului, dar şi de aiurea pentru a cinsti cum se cuvine memoria 
cărturarului. Au sosit şi scriitori din toată ţara, oameni de 
ştiinţă, artă si cultură, oameni din străinătate aşa cum se cuvine 
la o manifestare cuprinsă în programele UNESCO. S-a ocupat 
tribuna oficială. Artiştii amatori (corişti, dansatori, lăutari) în 
formaţii reunite şi-au ocupat locurile pe scenă. De o parte şi de 
alta a dealurilor s-au creat adevărate amfiteatre cu spectatori. 
Semnalul începerii programului a fost dat de tulnicărese, după 
care, de pe dealuri coborau cete de chemători călare pe cai, 

flăcăi şi fete. în scurt timp, au împânzit drumurile. Tandri au 
intrat mirele şi mireasa cu socri mari şi mici, cu nănaşi, urmaţi 
de nuntaşi, druşte, găinărese, s-au aşezat la masă cu bucate. 
Mireasa - tânăra, frumoasă, mlădioasă şi sfioasă, mirele ca un 
brad frumos, puternic şi hotărât. Măreţia ceremonialului 
matrimonial era în floare, aşa cum poetul îl fixase în 
nemuritorul poem Nunta Zamfirei. 

A urmat programul inaugurat cu imnul Virtus Romana. 
Corurile reunite au interpretat cântece pe versuri de George 
Coşbuc: Mama, Pocnind din bici, La oglindă etc. au fost 
recitate poemele: Duşmancele, Decebal către popor, Moartea 
lui Fulger ş. a. Mult aplaudat a fost taragotistul Dumitru 
Fărcaş. Corul Casei de cultură din Năsăud a interpretat 
prelucrări corale de Celestin Cherebeţiu, Constantin Catarig şi 
alţi, iar dansurile populare au fost la mare vogă. Aşa a ţinut 
programul până târziu noaptea. în luncile de pe marginea 
Sălăuţei, stăteau parcă încremenite înaltele purculeţe de otavă, 
ca nişte stafii în apus de soare, mirate şi ele de tot ce se 
întâmpla aici. 

între timp, noi am mai vizitat casa memorială 
organizată cu acest prilej, casă care şi-a primit o destinaţie 
definitivă deoarece în decursul timpului a servit mai multor 
scopuri, inclusiv de cârciumă. Am vizitat biserica satului, în 
cimitirul căreia îşi duce somnul de veci Sebastian Coşbuc, tatăl 
poetului, o moară de apa tipică locului recent achiziţionată. 

Din cuvintele rostite cu acest prilej le-am reţinut pe cele 
ale reprezentatului scriitorilor italieni Elio Filippo Accrocca, 
care spunea că „se nasc şi trăiesc poeţi şi în alte ţări, dar mor, 
ori noi românii ştim să-i facem nemuritori ” (am citat din 
memorie). 

Pentru mine această zi a rămas memorabilă. Nu pot să 
îmi dau seama la ce nivel, ce amploare vor fi cei 150 de ani de 
la naştere, mă gândesc la evoluţia societăţi româneşti în cei 50 
de ani scurşi de atunci din care 25 de libertate şi de ce nu am 

spune-o şi de înavuţire. Rămân un sceptic. Apelez la un citat 
dintr-un eseu de-a lui Dumitru Mircea, care spunea că „ Cei ce 
n-au fost de faţă pe meleagurile acelea ieri să şi le închipuie 
căci le stă în ajutor Coşbuc, iar cei ce au izbutit să vadă 
sărbătoarea să nu uite că pe drumul bătătorit de poet, dinspre 
Hordoul cel necunoscut către conştiinţa lumii, se aşterne 
pânza greu ţesută a sufletului românesc 



n 


"...SI PATRU MARGINI DE PAMANT 
CE STRÂMTE - AU FOST IN LARGUL LOR,..." 


Imagine din spectacolul omagial organizat la Centenar 

Mirele 

„El, cel mal drag! El a venit 
Dintr-un afund de Răsărit, 

Un prinţ frumos şi tinerel. . . * 


, Vă dăm jţriu, nu vă dăm orz 
O ni i mirele frumos. 

VI dăm grlu, nu vă dăm pleavă 
CI nil mireasa de treabă, 

VI dăm jţriu crescut in munte 
Q sintem din neam de frunte". 

„Trandafir ardelenesc. 

La toţi nuntaşii vestesc 
Ci cu Rima sosesc 
La n.’inaji să o cinstesc. , . ■* 

(Foto: D. POFTAMA5) 

Fotografii de la Centenar, 
din colecţia Dimitrie Poptămaş 


55 




ROMULUS RUSAN 


Like pentru Coşbuc 

Deşi unii îi contestă locul în manualele de literatură (se 
pare chiar că unii autori l-au şi eliminat), George Coşbuc 
rămâne unul dintre stâlpii de rezistenţă ai europenizării culturii 
noastre. „Ce mai caută Coşbuc în manualele secolului XXI ?” 
se întreba o mamă intrigată, într-o emisiune de televiziune. 
„Copiii se vor plictisi şi nu-1 vor gusta. Cine, totuşi, îl vrea, îl 
găseşte pe internet”. 

Dar şcoala este făcută oare ca să te distrezi, nu ca să te 
instruieşti? Cum ar arăta literatura italiană fără D’Annunzio, 
cea franceză fără Hugo, cea germană fără Herder sau Schiller? 

Aceeaşi mamă ultramodernistă pleda nu numai pentru 
epurarea de clasici, ci şi pentru restructurarea studiului istoriei 
îndepărtate, „prea amănunţită şi stufoasă”, lăudându-i de pildă 
pe finlandezi, care îşi vor fi adus manualele de istorie la zi 
(adică, probabil, gândea ea, la problema valurilor de refugiaţi 
sau la războaiele din Orientul Apropiat). Minimalismul care a 
cotropit generaţia de azi şi tinde să pătrundă în educaţie nu este 
o formă de raţionalitate (cum s-ar vrea), ci una de suficienţă şi 
lene intelectuală. Căci tableta şi internetul nu pot ţine locul 
culturii generale, după cum volanul unui automobil nu-ţi 
serveşte la nimic dacă nu ai în cap harta, itinerariul pe care vrei 
să-l parcurgi. 

Trec zilnic pe Strada Berzei şi văd casa (neîngrijită, din 
fericire scăpată, totuşi, ca prin minune, de la demolare) în care 
şi-a trăit ultimii ani George Coşbuc. A murit în 1918, cu câteva 
luni înaintea Marii Uniri de la 1 Decembrie. Fiu de preot din 
ţinutul Năsăudului, a făcut studii universitare incomplete la 
Cluj, dar marea şcoală a patriotismului a absolvit-o la cele 
câteva reviste literare ale Transilvaniei şi Bucureştiului. Avea 

52 (cincizeci şi doi) de ani când a murit (distrus sufleteşte de 
moartea, intr-un stupid accident, a unicului fiu). 

Avea doar cincizeci şi doi de ani (mi-ar fi putut fi fiu, la 
vârsta mea de acum), dar eu şi generaţia mea de copii ardeleni 
îl consideram un moş cu barbă, care se dă cu săniuţa cu noi şi 
ne reproduce sunetele codrului. Până la vârsta de zece- 
doisprezece ani, Coşbuc stătea în tabela noastră valorică alături 
de Mihai Eminescu, de care îl deosebea un optimism 
debordant, o viziune energică asupra lumii. Abia adolescenţa, 
cu zbaterile ei sentimentale şi existenţiale, „făcea diferenţa” 
(cum s-ar spune azi) în clasamentul valorilor lirice, Eminescu 
devenind poetul demiurg, iar Coşbuc ocupând un loc în 
aparenţă secundar, de bard sau de rapsod. Dar nu categorisirile 
contau atunci, la vârsta absorbantă a descoperirilor. Dacă Emi- 
nescu ne învăţa să gândim şi să simţim, Coşbuc ne îndemna să 
trăim, ne dădea putere şi optimism, chiar atunci când subiectele 
sale eroice erau elegiace, precum în ,JDecebal către popor ” sau 
în „ Moartea lui Gelu ”. Viaţa la ţară, universul ţărănesc - la fel 
de accesibil transmise adultului şi adolescentului - ne infuzau 
un lirism diafan şi, în acelaşi timp, furni z or de vitalitate. 

Pentru că făcuse parte, după venirea la Bucureşti, din 
cercul Sămănătorului şi datorită filonului mitic-rural din Fire 
de tort , Balade şi idile , din Moartea lui Fulger sau Nunta 
Zamfirei, Coşbuc a fost retrogradat ă rebours în categoria să- 
mănătorismului, care se ciocnea la jumătatea perioadei 
interbelice cu puternicul curent al modernismului şi 
sincronismului. Numai că toate aceste capodopere populare nu 
erau în momentul scrierii anacronice, dimpotrivă, căutau să 
reînvie, să recompună livresc o nouă mitologie populară, 
trecută prin filtrele fine ale junimismului recuperator de tradiţii 
(nu Maiorescu l-a remarcat pe tânărul Coşbuc ini 889, tocmai 
în anul morţii lui Eminescu, la apariţia Nunţii Zamfirei. 

Nucleul lirico-epic al zestrei lăsate de Coşbuc este, în 
plus, încastrat, ca într-o casetă de pietre preţioase între scrierile 

sale istorice ( Povestea unei coroane de oţel - proză interzisă în 
primii ani ai comunismului - sau Războiul nostru pentru 
neatârnare) şi remarcabilele sale traduceri din patrimoniul 
antic şi medieval, unele, apărute postum (Sakuntala, „ Divina 
Comedie, Odiseea şi Eneida). Toate aceste remarcabile 
„anexe” la opera sa poetică fac din clasicul, de la a cărui 
naştere se împlineşte în curând un secol şi jumătate, un autor 
realmente proteic, un iluminist care, pe urmele Şcolii Ardelene, 
a restituit şi a recuperat pentru literatura noastră datorii vechi, 
milenare, din tezaurul universal. 

Contrar gusturilor leneşe de azi, Coşbuc rămâne un autor 
despre care s-a scris enorm, care a fost citit cu entuziasm de 
multe generaţii şi care, descălecător peste Carpaţi, poate fi 
socotit nu numai un unificator al literaturii, ci şi al României 
Mari. O unire mirifică, la care visa încă de pe când, pe băncile 
liceului din Năsăud, participa la „Virtus Romana Rediviva”. 
Dar o unire de bucuria căreia moartea nedrept de timpurie l-a 
frustrat, răpindu-1 cu numai câteva luni înainte de apoteoticul 1 
Decembrie 1918. 

Iată de ce, pe tablete sau în manuale, el nu poate să 
lipsească din cultura generală a românilor de mâine. 

Şi, evident, de azi. 

MIRCEA DAROŞI 

Despre actualitatea lui Coşbuc 

Pledând cu consecvenţă pentru permanenţa lui Coşbuc 
în rândul cititorilor de toate vârstele, prof. univ. Gavril Istrate 
consideră forţată părerea că această poezie „şi-ar fi pierdut 
actualitatea”. Argumentele sale sunt prezentate pe larg intr-un 
studiu minuţios întocmit pe care şi-l intitulează „Coşbuc - în 
ultimii 50 de ani”. Cartea este dedicată „ţăranilor de pe Valea 
Someşului, cei mai entuziaşti admiratori ai poetului ridicat 
dintre ei”. 

Fiind convins că poezia lui Coşbuc continuă să stârnească 
interesul cititorilor şi se reeditează în permanenţă, Gavril 
Istrate face investigaţii în rândul librarilor, colindă cele mai 
renumite biblioteci şi anticariate din ţară, se adresează unor 
colegi şi prieteni din diferite oraşe pentru a-i trimite tot ceea ce 
au referitor la Coşbuc, îşi foloseşte biblioteca personală, care 
este deosebit de bogată şi cuprinde aproape toate ediţiile 
marilor clasici şi, după mulţi ani, reuşeşte să înmănuncheze 
aceste date intr-un studiu ce se dovedeşte mai mult decât util şi 
evidenţiază popularitatea lui Coşbuc, nu numai în zona 
Năsăudului, ci în întreaga ţară. 

Poetul, care de-a lungul anilor a cunoscut remarcabile 
aprecieri din partea unor oameni de seamă ai culturii româneşti, 
precum I. L. Caragiale, Al. Vlahuţă, Constantin Stere, 
Dobrogeanu Gherea, Titu Maiorescu, Ioan Slavici, Gh. 
Bogdan-Duică, Eugen Lovinescu, Mihail Sadoveanu şi alţii, 
este prezent şi astăzi în librării, se cumpără în continuare, iar în 
biblioteci se simte tot mai mult nevoia de poezia lui Coşbuc. 
întreaga operă a poetului de pe Valea Sălăuţei continuă să fie 
difuzată, nu numai cu poezia originală, ci şi cu traducerile din 
Divina comedie, Eneida, Sacontala, Antologia sanscrită, 
Georgicele lui Virgil şi continuă să prezinte interes chiar şi 

proza poetului: Războiul nostru pentru neatârnare şi Povestea 
unei coroane de oţel. 

Cu răbdarea de invidiat a omului de ştiinţă şi a 
cercetătorului împătimit de creaţia poetului năsăudean, Gavril 
Istrate a reuşit să întocmească o bibliografie impresionantă a 
operei lui Coşbuc, care numără peste 250 de ediţii. Apropierea 
lui sufletească de poetul „formelor perfecte” este concretizată 
şi prin 30 de articole proprii, care au apărut în răstimpul celor 
50 de ani în reviste prestigioase din ţară. Dacă la examenul de 
admitere în facultate, subiectul la alegere „un poet preferat” a 
fost pentru el Coşbuc, teza lui de doctorat a avut aceeaşi temă: 
Limba poeziei lui George Coşbuc, susţinută la 27 iunie 1949 
sub conducerea academicianului Iorgu Iordan şi a preşedintelui 
comisiei, George Călinescu. De altfel, pe lângă apelativele care 
i s-au atribuit de-a lungul anilor de „patriarh al limbii române”, 
decan al filologilor români”, „un ardelean moldovenizat” sau 
un „mesager al grănicerilor năsăudeni”, n-a lipsit nici 
aprecierea că este „o solie a lui George Coşbuc”. Dovadă sunt 
numeroasele studii şi articole pe care le-a publicat despre 
poetul inimii sale. Aş aminti în acest sens câteva titluri care 
confirmă apropierea sa faţă de opera ilustrului poet al cărui 
crez a fost şi va rămâne cel care şi-l exprimă în versurile „Sînt 
suflet în sufletul neamului meu/ Şi-i cânt bucuria şi-amarul”. 
Iată câteva titluri care amintesc cât de mult l-a interesat marele 
poet : Numele mic al poetului Coşbuc, Părerile lui Coşbuc 
despre limba literară, Vocabularul poeziei lui Coşbuc, 
Probleme de limbă în variantele unor poezii ale lui Coşbuc, 
Traducerea lui Coşbuc, Limba poeziei lui George Coşbuc, 
câteva consideraţii de natură lexicală, Cu George Coşbuc la 
Cahul şi cu Mihail Saoveanu Ia Soroca etc. Toate sunt analize 
pertinente şi de-o valoare inestimabilă din punct de vedere 
filologic şi lingvistic pe care le-a trecut prin filtrul gândirii sale. 

Studiul său George Coşbuc - în ultimii 50 de ani nu e 
numai o radiografie a permanenţei poetului prin prisma valorii 

sale, ci şi un prilej de a face câteva constatări în privinţa noilor 
ediţii ale operei poetului năsăudean. în primul rând observă că 
poezia lui Coşbuc a apărut fără întrerupere începând din anul 
1950 încoace şi nu se poate reproşa editorilor că ar fi rămas 
datori pe undeva, nici cititorilor care continuă să se delecteze 
cu această poezie, dar face câteva observaţii care se manifestă 
în editarea acestei opere. Autorul descoperă numeroase greşeli 
în ceea ce priveşte transcrierea textelor lui Coşbuc. Multe ediţii 
au scăpat din vedere că trebuie respectată integritatea operei, că 
trebuie respectat stilul în care a scris poetul care a fost un 
desăvârşit tehnician al versului, că de dragul modernizării nu se 
poate renunţa la rima perfectă a poeziei, ori nu se poate renunţa 
la înţelesul autentic al unor cuvinte folosite de autor şi mai 
mult decât atât la truncherea unor poezii. De pildă, în ediţia 
Balade şi idile, apărută în Editura Helicon din Timişoara, 1994, 
apoi în 1997, lipsesc nouă strofe din poezia Moartea lui 
Fulger, sau unele cuvinte din poezia lui Coşbuc sunt 
schimbate, dându-le alt înţeles, ceea ce înseamnă că există o 
mare nepăsare şi o lipsă de respect faţă de autor. Greşelile de 
tipar şi de altă natură cresc în fiecare tipăritură nouă. Se pare că 
editurile n-au avut alt scop decât cel comercial. 

în poezia Mânioasa, de exemplu, cuvântul „laz” este 
confundat cu „iaz”, aşa cum scria editura amintită mai înainte: 
„Eu mergeam la plug în iaz”. Substantivul în cauză, folosit de 
Coşbuc, aşa cum explică renumitul filolog Gavril Istrate, este 
„laz”, al cărui înţeles este acela de loc defrişat de pădure şi 
transfonnat în păşune, ogor, pământ arabil. S-ar putea ca 
editorul, ca şi tipograful să nu fi cunoscut cuvântul „laz” şi din 
neatenţie să-l fi confundat cu „iaz”. Dar trebuie să presupunem, 
spune autorul acestui studiu, că el nici n-a citit textul, căci 
altfel şi-ar fi dat seama că nu poate intra în apă cu plugul, că nu 
poţi ara în apă. 

într-o altă ediţie, cea din 1996, „George Coşbuc” Bistriţa, 
numele poetului este mutilat pe nouăzeci de pagini: GOERGE 

în loc de GEORGE. Amintind mai înainte despre numele mic 
al poetului, Gavril Istrate precizează că „toate articolele, 
versurile şi scrisorile rămase de la poet sunt semnate George şi 
nu Gheorghe. Aşa a rămas şi în procesele verbale ale 
„Societăţii Virtus Romana Rediviva”, al cărei preşedinte era. 
El încearcă şi reuşeşte cu prisosinţă să dea explicaţiile 
lingvistice asupra unor termeni specifici zonei, între care şi 
numele poetului căruia nu i-au fost atribuite niciun fel de 
diminutive, aşa cum se întâmplă cu alte nume în Ardeal. La 
Năsăud, nimeni nu pronunţă Gheorghe, ci numai George. 

Nerespectarea integrităţii textului, a corectitudinii lui sunt 
de fapt aspecte care se manifestă în general la multe din 
editurile noastre într-un mod ridicol, dacă se poate spune aşa, 
cum se întâmplă într-o traducere a poeziilor lui Coşbuc în 
limba poloneză. Gavril Istrate aduce spre exemplificare o 
poezie foarte cunoscută de cititori intitulată „Cântec”, pe care o 
repune în româneşte: „A venit din pădure un lup rău / A 
străbătut în fugă, o bună bucată din sat / Pentru a răpi şi a duce 
în vizuina sa / Pe copiii care mint”. 

Coşbuc este un poet al frumuseţii şi al expresivităţii, fapt 
pentru care cititorii îi gustă cu plăcere poeziile şi nu există un 
an, din 1950 încoace, în care să nu fi apărut o ediţie sau o carte 
despre opera lui. îmi permit să închei cu un citat din Note şi 
impresii, de Garabet Ibrăileanu, care spunea într-un mod 
splendid: „Coşbuc a fost adevăratul şi poate singurul poet al 
pământului şi neamului românesc cel etern, aşa cum a rămas 
dedesubtul schimbărilor şi al furtunilor aduse de vremuri. în 
poezia lui Coşbuc nu sunt curente de idei trecătoare, atitudini 
de sistem filozofic şi de şcoală literară. „Optimismul” nu este 
altceva decât sănătatea, decât seninul şi annonia sufletului său. 
Această sănătate şi această armonie apar în chip splendid şi în 
arta sa, în perfecţia literară şi nesilită a versului său luminos”. 

MARIN IANCU 


G. Coşbuc şi „resuscitarea arhaităţii unei 

lumi” 

Raportat la funcţia estetică a epocii în care a creat, în 
vremea în care s-a născut şi s-a manifestat poezia lui Arghezi şi 
Bacovia, a lui Blaga şi Ion Barbu, originalitatea creaţiei poetice 
a lui Coşbuc poate fi identificată în timbrul specific al fiecărei 
poezii, în cadenţele comune şi în zonele de tangenţă ale 
acestora, înscrise, în ansamblu, printre valorile clasice ale 
literaturii române. Având în vedere mai degrabă relaţia fluidică 
imaterială dintre marile poeme ale creaţiei lui G. Coşbuc, 
identificăm sentimentul apartenenţei la un orizont rural părăsit, 
bucuria regăsirii într-un ansamblu de privelişti sau sentimente, 
de un pitoresc geografic şi etnografic de o mare complexitate. 
Structura interioară a întregii sale creaţii, dincolo de o rară 
invenţie poetică, rezultă atât din bogata colecţie de motive 
folclorice prelucrate subtil în poeziile din volumul de debut 
( Balade şi idile, 1893), cât şi din filonul epic fabulos din 
poeziile de maturitate. Analizat dintr-o astfel de perspectivă 
monografică, se observă că proiectata epopee ţărănească a lui 
Coşbuc câştigă în omogenitate tocmai prin echilibrul între un 
lirism ponderat, aproape impersonal, şi elementele de 
meditaţie, de epic, anecdotic sau dramatic, din alte creaţii. 

l.Data naşterii. Copilăria şi perioada şcolarităţii. 
Poetul s-a născut la data de 20 septembrie 1866, în satul 
Hordou, azi G. Coşbuc, jud. Bistriţa-Năsăud, fiind trecut în 
Matricola botezaţilor din comună cu numele de George 
Coşbuc. Era al optulea din cei 12 copii ai preotului Sebastian 
Coşbuc şi ai Măriei, fiica preotului Avacum din Telciu. 
Copilăria şi-o va petrece la Hordou, în orizontul mitic al lumii 
satului, în tovărăşia basmelor povestite de mama sa. Primele 
noţiuni despre învăţătură le primeşte de la ţăranul Ion Guriţă, 

dintr-un sat vecin, despre care Maria Coşbuc auzise „că ştie 
poveşti.” De la bătrânul diac Tănăsucă Mocodean, Coşbuc 
învaţă a citi încă de la vârsta de cinci ani. Născut în ţinutul 
grăniceresc al Năsăudului, G. Coşbuc moştenea de la tată 
înclinaţia spre studiu, iar de la mamă o dragoste neţărmurită 
pentru creaţia populară, izvor nesecat al inspiraţiei sale, 
influenţa pe care atmosfera folclorică din ţinutul Năsăudului o 
exercită asupra viitorului poet rafinându-se odată cu studierea 
limbilor clasice şi a literaturilor vechi. 

G. Coşbuc şi-a început studiile la şcoala primară din 
Hordou, în toamna anului 1871, pe care, din motive de 
sănătate, le întrerupe după clasa I. Din toamna anului 1873, 
pentru clasele a Il-a şi a IlI-a, unnează cursurile şcolii din 
Telciu, „comună mare pe Valea Sălăuţii”, învăţând germana cu 
unchiul său Ion Ionaşcu, directorul şcolii. In clasa a IV-a, în 
1875, se află la Şcoala Normală din Năsăud, pe care o absolvă 
pe data de 21 iunie 1876. în toamna acestui an, Coşbuc se 
înscrie în clasa I a Gimnaziului Fundaţional din Năsăud; de 
atunci datează şi primele contacte cu operele scriitorilor români 
şi cu literatura universală: Heine, Chamisso, Biirger şi alţii. La 
liceul din Năsăud erau profesori cu o pregătire serioasă, se 
punea accent pe studiul limbilor şi al literaturilor clasice, încât 
Coşbuc şi-a fonnat aici o temeinică bază pentru cultura sa. 
începe să scrie versuri şi activează în Societatea de lectură 
„Virtus Romana Rediviva” a gimnaziului, din clasa a V-a 
(1880-1881) ca membru extraordinar. în clasa a VH-a, Coşbuc 
este ales vicepreşedinte al societăţii, iar la 2 octombrie 1883 
devine preşedinte. Publică în paginile revistei „Muza 
someşeană” (1882-1883) primele poezii, citeşte la şedinţele 
societăţii traduceri din Fr. Ruckert, Petofi şi o poveste 
populară, în 600 de versuri, Pepelea din cenuşă. Contactul cu 
literatura clasică, mai cu seamă latină, cu principalele opere ale 
literaturii europene, dragostea faţă de folclorul românesc şi faţă 
de cărţile vechi îi marchează, din acestă perioadă, destinul 

creator. în mai 1884, îşi susţine examenul de bacalaureat, după 
trecerea căruia, în toamna anului 1884, se înscrie la Facultatea 
de Filosofie şi Literatură a Universităţii maghiare din Cluj, care 
avea pe atunci o catedră de limba română. A continuat studiile 
clasice, frecventând cursurile de istoria grecilor vechi, 
traducere şi interpretare de scrieri ales din Cicero, teoria şi 
istoria retoricii la greci şi romani, sintaxa greacă şi istoria 
literaturii latine. A fost numit în comitetul Societăţii „Iulia” a 
studenţilor români şi îşi începe colaborarea la Tribuna din 
Sibiu (decembrie 1884). 

în noiembrie 1886, bolnav şi confruntat cu diverse 
dificultăţi materiale, nu mai figurează printre studenţii clujeni, 
frecventând doar anumite cursuri universitare. Continuă 
colaborarea la Tribuna, publicând Atque nos, Fata craiului din 
cetini, Draga mamei, Dragoste păcurărească. Ioan Slavici, 
directorul Tribunei, îl caută personal la Cluj pentru a-1 atrage în 
redacţia revistei şi pentru a stabili cu el o eventuală colaborare. 
Publică la revista din Gherla Cărţile săteanului român, 
continuă să tipărească în Tribuna poveşti şi basme versificate 
{Fulger, Brâul Cosânzenii, Tulnic şi Lioara), corespondează cu 
Ioan Slavici, care îl cheamă la Sibiu, în redacţia ziarului. Din 
vara anului 1887, poetul începe să lucreze ca redactor la 
Tribuna, inaugurându-se astfel o etapă hotărâtoare în fonnaţia 
sa. 

2. Debutul literar. Despre începuturile sale literare 
George Coşbuc mărturiseşte: „Cea dintâi poezie am publicat-o 
la vârsta de 15 ani într-o foaie pedagogică din Ardeal. N-o mai 
am şi nici nu ştiu ce era. Am publicat apoi fel de fel de 
încercări prin toate foile ardeleneşti.” Referirea este făcută la 
revista de informare pedagogică şi literară „Şcoala practică”, 
redactată de pedagogul Vasile Petri, în care, „student” în clasa 
a VH-lea liceală, G. Coşbuc trimite spre publicare în primăvara 
anului 1883 o traducere. Primele încercări de versificaţie, cu 
solide studii umaniste de limba latină şi greacă, filosofie şi 

istorie filosofică, istoria literaturilor, poetică şi prozodie, 
datează din perioada cursurilor Gimnaziului Fundaţional din 
Năsăud. Evenimentul principal se produce în toamna anului 
1880, când gimnazistul este primit ca membru al Societăţii de 
lectură a elevilor „Virtus Romana Rediviva”: „întâiele încurjări 
mi le-au dat profesorii mei de liceu care în vederea talentului 
talentului meu literar mă scuteau de studiile ştiinţifice...” 
începând din octombrie 1882, membrii societăţii elevilor 
gimnazişti din Năsăud redactează publicaţia liceului, Muza 
someşeană, un caiet manuscris, în care elevii publicau texte 
originale, traduceri şi observaţii critice, traduceri şi observaţii 
critice. Aici vor apărea primele poezii ale elevului George 
Coşbuc, altele unnând a fi citite de autor în şedinţele societăţii, 
în total peste cinzeci de poezii „dintre cele 160 scrise pe când 
elev în clasa a şasea.” La 20 decembrie 1883, Societatea de 
lectură „Virtus Romana Rediviva” îl alege ca preşedinte. Mai 
târziu, în numărul 47 din 18/30 noiembrie 1884, revista 
Familia din Oradea îi publică poezia Aş vrea să jiu, semnată tot 
C. Boşcu, purtând indicaţia „după Petofi.” 

Debutul publicistic propriu-zis se produce tot în 1884, 
când revista Tribuna din Sibiu îi publică sub pseudonimul C. 
Boşcu (anagrama numelui Coşbuc), snoava versificată Filosofii 
şi plugarii. Prezentată sub fonnă de foileton, această snoavă 
(are peste 350 de rânduri) apare în trei numere consecutive ale 
revistei (nr. 183-190 din 5/17-8/20 decembrie 1884). G. 
Coşbuc trimisese vasta compoziţie din Cluj, unde se înscrisese 
la Facultatea de Litere şi Filosofie. Ioan Slavici, conducătorul 
revistei Tribuna, îşi va reaminti mai târziu despre acest debut: 
„într-una din zile am primit la redacţiune, pentru «foiţa» 
(rubrica literară permanentă) Tribunei, un manuscript, curat şi 
citeţ, o snoavă versificată. Autorul se subscria Boşcu şi plicul 
e-ncepător, student la Universitatea din Cluj, şi mă bucuram, 
căci n-o fi poate adevărat că ziua bună de dimineaţă se 
cunoaşte, dar nu mai încape nicio îndoială că cei în adevăr aleşi 

chiar de la începutul lucrării lor îşi dau destoiniciile pe faţă. 
Mi-a plăcut snoava şi am publicat-o...” Credincios ziarului în 
care şi-a făcut adevăratul debut literar, Coşbuc va rămâne 
colaborator asiduu al Tribunei mulţi ani, chiar şi după ce se va 
stabili în Bucureşti. 


Gazetar la Sibiu. 

NUNTA ZAMFIREI (1889) 

în august 1887, G. Coşbuc ajunge la Sibiu, unde va 
rămâne până în 1889. Slavici va consemna cu entuziasm 
evenimentul: „De vreo două săptămâni avem aici pe Coşbuc, 
un admirabil băiat de vreo 21 de ani, unul dintre cele mai 
distinse capete.” Mişcarea literară de la Tribuna a dus la 
cristalizarea poziţiei lui Coşbuc faţă de literatură, în direcţia 
interesului către folclor, ca bază a literaturii culte, şi către 
limbajul popular, orientată, în esenţă, spre idealul restabilirii 
unităţii culturale a poporului român. Munca în redacţia revistei 
Tribuna, alături de Ioan Slavici, I. Bechnitz şi de Septimiu 
Albini, toţi oameni cu o serioasă cultură înaintată, a însemnat o 
adevărată şcoală literară. Ioan Slavici mărturiseşte următoarele 
în Amintiri: „George Coşbuc, înzestrat din belşug de către firea 
cea dinamică, s-ar fi ridicat în toate împrejurările deasupra 
contemporanilor săi, n-ar fi ieşit ceea ce a fost dacă nu şi-ar fi 
croit lucrarea vieţii în mijlocul acestor oameni cu cultură 
generală, care toţi erau scriitori...” Poetul însuşi va vorbi despre 
perioada petrecută la Sibiu ca despre „cei mai rodnici” ani ai 
săi. Acum îşi orientează scrisul spre idilă, specie literară în care 
a rămas neîntrecut, şi trece treptat de la simple versificări pe 
teme folclorice la creaţii originale. în paginile Tribunei , i se 
tipăresc numeroase poezii, semnate sau nesemnate, printre care 
unele cele mai izbutite creaţii ale sale: Nunta Zamfirei, Rada, 
Mânioasă, Numai una, Fata morarului, Crăiasa Zânelor, o 

parte din Anacreontice, publicate cu mici modificări în ciclul 
Cântece la sfârşitul volumului Balade şi idile din 1893. Spre 
anul 1889, Tribuna începe să lucreze în pierdere, situaţia de 
aici ducând la desfiinţarea unor posturi, printre care şi cel al lui 
Coşbuc. La insistenţele lui I. Slavici, Titu Maiorescu îl cheamă 
la Bucureşti, unde soseşte pe la mijlocul lunii decembrie 1889. 

Anii petrecuţi în redacţia Tribunei sibiene (1887-1889) 
alături de I. Slavici vor culmina cu apariţia poemului Nunta 
Zamfirei, un poem- spectacol admirabil, care a impresionat 
chiar şi pe olimpianul Titu Maiorescu. Cu Nunta Zamfirei 
George Coşbuc s-a impus definitiv în atenţia cititorilor şi a 
criticilor de peste munţi, fapt care i-a şi creat aureola de mare 
poet. Şi tot cu ea s-a impus mai întâi şi la Bucureşti, după ce 
fusese publicată în Convorbiri literare, în martie 1890: „La 
1883, va mărturisi G. Coşbuc, când am publicat Balade şi idile 
eram cunoscut în Ţara Românească numai după Nunta 
Zamfirei. De când am început să scriu, m-a frământat ideea să 
scriu un ciclu de poeme cu subiectele luate din poveştile 
poporului şi să le leg astfel ca să le dau unitate şi extensiune de 
epopee (...). Nunta Zamfirei este un episod din această epopee.” 
Inaine de a fi publicată în Convorbiri literare, Nunta Zamfirei 
fusese citită de Coşbuc „în şedinţa intimă” de la 23 decembrie 
1889. Titu Maiorescu şi Junimea se entuziasmară la lectura 
poeziei. Slavici îi scria lui Maiorescu: „Am în sfârşit o rugare; 
ajutaţi-mă să-l trimit pe Coşbuc la Bucureşti, ca să-l vedeţi. Eu 
sunt sigur că e destul să-l vedeţi ca să fiţi de acord cu mine că 
trebuie să facem tot ce ne stă prin putinţă ca talentul acesta să 
ajungă la deplinătatea lui desfăşurare.” La a doua invitaţie, la 
23 ianuarie 1890, Coşbuc citi versiunea definitivă a Nunţii 
Zamfirei. In jurnalul său, Maiorescu a notat în stilul său 
laconic: „Coşbuc, cu eminenta sa poezie Nunta Zamfirei .” Până 
la apariţia poeziei Noi vrem pământ (1894), Nunta Zamfirei 
avea să rămână ce mai cunoscută şi mai apreciată scriere a lui 
G. Coşbuc, cea ce îl va determina şi pe Nicolae Iorga să 

consemneze următoarele în a sa Istorie a literaturii româneşti. 
Introducere sintetică: „Apariţia Nunţii Zamfirei în fruntea 
Convorbirilor literare , prin urmare cu decret de la Junimea, cu 
pecetea lui Titu Maiorescu, a fost o revoluţie surprinzătoare, şi 
oarecum o jenă. Era o poezie cu totul nouă, cu care nu eram 
deprinşi, o poezie care a rămas la poartă pentru toţi cei din 
Vechiul Regat cari aparţineau acelei generaţii...” 

Poemul a fost elaborat în decursul a 5 ani. Prima 
versiune, datând din 1884, ultima perioadă a studiilor 
gimnaziale din Năsăud, a fost publicată pentru prima oară în 
Tribuna, Sibiu, la 24 mai 1889, şi îl consacră definitiv pe autor 
ca poet de real talent. Aceasta va constitui şi varianta citită la 
Junimea spre sfârşitul lui ianuarie 1890. Versiunea reprodusă 
în Convorbiri literare, Bucureşti, nr. 12, 1 martie 1890, va 
cunoaşte o formă mai accentuată decât cea din Timpul şi mai 
apropiată de cea pe care poetul o va publica în toate ediţiile 
antume ale volumului Balade şi idile. 


69 



Acad. IOAN-AUREL POP 


Istoria românilor în creaţia poetică a lui 
George Coşbuc 

George Coşbuc nu a văzut cu propriii ochi Marea Unire 
în deplinătatea sa şi nici România Mare în toată rotunjimea sa. 
El nu a fost nici un luptător pe baricade pentru înfăptuirea 
statului unitar român, dar a făcut, poate, mult mai mult decât 
atât: a transpus în versurile sale istoria naţională de la daci până 
la Războiul de Independenţă din 1877-1878 şi a descifrat 
sufletul ţăranului român prin mijlocirea imaginilor artistice, 
dând la iveală un adevărat portret al poporului nostru, prin ritm, 
rimă şi măsură. 

Coşbuc ne trece prin faţa ochilor şi a minţii toată istoria 
noastră veche, populată de daci şi romani, povestindu-ne 
despre „Podul lui Traian”, „Pieirea dacilor”, „Voios, preot dac” 
sau cântând „Cântec barbar”. Scrie cu aceeaşi pasiune despre 
daci şi romani, deşi, ca absolvent al faimosului liceu năsăudean 
purtător al devizei Virtus romana rediviva, privilegiază 
latinitatea şi sorgintea noastră romană, pe linia Şcolii Ardelene: 
„Ţi-ai mânat prin veacuri turmele pe plai,/ Din stejarul Romei 
tu, mlădiţă ruptă...” („Cântec”). Vin apoi barbarii, peste care 
trece în fugă, spre a poposi mai mult asupra lumii medievale 
propriu-zise. Evocările încep în acest segment cu voievodul 
transilvănean Gelu (Gelou), portretizat dramatic în „Moartea 
lui Gelu” sau în „Şi-adânc de-acum mormântul”. Vin apoi 
elogiul făcut Oltului („Cântecul vechi al Oltului”), râul care ne- 
a apărat de tătari, alt elogiu, făcut Prutului („Prutul”), stavilă în 
faţa turcilor şi cazacilor, pentru a ne perinda mai departe pe 
scena istoriei regi trufaşi, precum „Carol Robert’ ’, cel învins de 
Basarab, sau voievozi români precum Ştefan cel Mare, de 
dimensiuni mitice („Ştefan-Vodă”, „Mortul de la Putna”, 


70 



„Voichiţa lui Ştefan”) sau „Vlad-Vodă Călugărul” ori dregători 
ca pârcălabul Golia („Golia ticălosul”), trădătorul lui Ion Vodă 
cel Cumplit. Din galerie nu lipseşte nici principele unificator 
Mihai Viteazul, „un munte”, zugrăvit în „Paşa-Hassan”. 

în modul cel mai bogat este înfăţişată istoria modernă, 
mai apropiată de viaţa poetului, iar fresca începe cu 
modernitatea timpurie, cu secolul al XVII-lea, considerat al 
„raţiunii dominante” (Virgil Cândea). în acest cadru, sunt 
evocaţi Matei Basarab („Sărindar”), cel ridicător de sfinte 
lăcaşuri sau Sobieski, învins de români la „Cetatea Neamţului”. 
Vin apoi momentele revoluţionare din 1821 („Oştenii lui 
Tudor”) şi 1848-1849 („Bălcescu...”), urmate de o odă adusă 
memoriei lui Timotei Cipariu, intitulată „Non omnis moriar 1 
(La mormântul lui Timotei Cipariu)”. Popasul major se face 
asupra marelui război de independenţă, în care s-au sacrificat 
români din toate provinciile noastre, adică şi din afara 
României de atunci. Aşa sunt poeziile „în şanţuri”, „Zece 
Mai”, „Crăciunul în tabără (Pe câmpia Smârdanului, 1877)”, 
„Dorobanţul”, „Pe dealul Plevnei”, „Osman-Paşa”, „Cântecul 
redutei”, „Povestea căprarului”, „Coloană de atac”, „O 
scrisoare de la Muselim-Selo”, „Raport (Luarea Griviţei, la 30 
august 1877)”, „Proclamarea Independenţei 10 Mai 1877”, 
„Trei, Doamne, şi toţi trei”, „Rugămintea din urmă (după 
Lermontov)”. George Coşbuc, ca şi Vasile Alecsandri sau 
Nicolae Grigorescu şi alţii, a simţit nevoia să fie artist-cetăţean, 
să lase o cronică în versuri despre suferinţă şi victorie, despre 
moarte şi glorie, despre înălţarea ţării prin sacrificiul de sânge. 
După acest moment de referinţă, poetul mai face trimiteri 
dramatice la soarta ţăranilor răsculaţi în 1907 („Noi vrem 
pământ!”). 

Sunt, fireşte, în creaţia lui Coşbuc şi epopei generale ale 
trecutului nostru (ca-n „Fragment epic”) sau versuri patriotice 
cu trimiteri la simboluri istorice: „Dunărea şi Oltul”, „Scut şi 

1 „Nu voi muri cu totul”, în latină. 

armă”, „Stema ţării”, „Graiul neamului”, „De profundis 
(Plevna)”, „Cântec (Ţar-avem şi noi sub soare)”, „Mitologie”, 
„Patria română”, „Tricolorul”, „Poetul” etc. Descrierile de 
natură, pastelurile, cu referiri la anotimpuri („Vara”, „Vestitorii 
primăverii”, „Toamna”, „Iarna pe uliţă”), la formele de relief - 
precum munţi (Ceahlău, Retezat- Rătezat, Tâmpa), câmpii, 
dealuri -, la sărbători („La Paşti”, „Crăciunul în tabără”), la ape 
(„Pe Bistriţa”) etc., au toate câte ceva din sufletul românesc 
etern. Legendele, cântecele sau povestirile pe care le transpune 
în versuri poetul poartă sigiliul tradiţiilor noastre, impregnate 
cu elemente istorice. 

George Coşbuc a fost şi un reputat universalist, un 
cetăţean al lumii întregi, pe care a încercat să o cuprindă în 
ştiinţa lui, dar şi în poezie sau în traducerile poetice pe care le-a 
făcut. De la epopeile indiene „Mahabharata” şi „Ramayana” 
până la „Divina Comedie” a lui Dante, poetul s-a lăsat purtat de 
zborul gândului şi de imensa sa erudiţie spre spaţii şi timpuri 
infinite. Versiunile date de el în româneşte rămân şi acum 
modele ale genului. A cuprins în versuri originale antichitatea 
greco-romană („Andromahe”, „Atletul din Argos”, 
„Profeţie...”), Evul Mediu occidental („Regina ostrogoţilor”, 
„Arnulf’), societatea britanică („Lordul John”), cea germană, 
cea franceză, cea spaniolă, albaneză, rusă, lumea arabă, 
indiană, chineză etc., în versuri curgătoare, expresive şi uşor de 
receptat. 

Pentru tot acest impresionant periplu, George Coşbuc a 
avut nevoie de o puternică identitate românească, pe care a 
purtat-o în toate fibrele fiinţei sale. S-a descris, de altminteri, 
pe sine, ca pe un poeta vates, bard inspirat din fiinţa neamului 
său, din calitatea de învăţător al neamului său, de ghid spiritual: 
„Sunt suflet în sufletul neamului meu/ Şi-i cânt bucuria şi 
amarul ... Sunt inimă-n inima neamului meu/ Şi-i cânt şi 
iubirea, şi ura ...” („Poetul”). 

George Coşbuc a fixat identitatea românească în 
origine, în limbă, în credinţă, în numele etnic al poporului 
nostru, în teritoriu (pe care l-a cântat, deşi nu a văzut Marea 
Unire, în toată rotunjimea sa, „de la Nistru pân-la Tisa” şi din 
Carpaţii Păduroşi la sud de Dunăre), în datini şi obiceiuri, în 
legende şi eresuri. A pornit, sistematic, de la originea noastră 
daco-romană şi, atipic pentru un transilvănean obsedat de 
latinitate - cum ar fi trebuit să fie, după şcolile făcute i-a 
admirat sincer pe daci, mai ales de marele lor rege Decebal, 
acela care i-a impresionat până şi pe romani, stăpânii lumii. 

în „Decebal cătră popor”, Coşbuc înfăţişează în versuri 
virtuţile ideale ale poporului său român, puse pe seama dacilor, 
atacaţi de romani. Prima strofă face elogiul vieţii trăite în 
libertate şi-i condamnă pe cuceritori (numiţi „neam călău”), pe 
cei ce asupresc alte popoare. Preamărirea libertăţii continuă şi 
în strofa a doua, în care se arată că este preferabilă viaţa scurtă 
trăită liber (ca un „leu”) uneia lungi, dar „înlănţuite”. în strofa 
următoare, calităţii numite libertate i se adaugă o alta numită 
hotărâre: indecizia este „murmur”, iar „murmurul” în locul 
voinţei de fier este „plânset în zadar”. Nici tăcerea - spune în 
continuare poetul - nu este bună, fiind sinonimă cu moartea, 
căci „şi morţii tac”. Prin urmare, „murmurul” şi „tăcerea” sunt 
asociate cu laşitatea. La luptă trebuie mers - după cum se vede 
în strofa a patra - râzând, în acord cu sursele antice care spun 
că daco-geţii dispreţuiau moartea şi mergeau veseli la Zalmoxis 
(Zamolxe), adică la adevărata viaţă. Cei ce râd „de ce se tem 
mai rău” - duşmanii lor - sunt aidoma zeilor. în continuare, 
este exprimată dragostea şi setea de pământ a celor atacaţi pe 
nedrept, iar pământul este suprema valoare şi acesta nu trebuie 
dat (cedat) nici zeilor, darămite pământenilor romani! în strofa 
a şaptea este condamnată „vânzarea” (trădarea) şi frica 
(laşitatea), fiind exaltate din nou vitejia, hotărârea, voinţa de 
fier (bărbaţii trebuie să fie „un fier şi-un scut”). Ultima strofă 
aduce îmbărbătarea supremă, venită din depunerea unui 

jurământ şi din puterea proprie a luptătorilor (aflaţi faţă în faţă 
cu inamicul), mai valoroasă decât cea dată de zei (aflaţi 
departe). întreg discursul lui Decebal inspiră încrederea pe care 
supuşii trebuie s-o aibă în conducător, dar şi încrederea pe care 
liderul o are în oamenii săi. O serie de stări degradante, precum 
viaţa în robie, murmurul (cârtirea), laşitatea, frica, tăcerea 
(indecizia), dorinţa de cotropire, trădarea (vânzarea), încrederea 
în alţii etc. sunt puse în contrast cu o seamă de calităţi necesare 
poporului bine condus, ca traiul în libertate, acceptarea morţii 
ca trecere spre viaţa eternă, hotărârea în luptă, încrederea şi 
optimismul, dragostea de propriul pământ (de ţară), vitejia şi 
forţa, încrederea în victorie, ţinerea jurămintelor, fidelitatea 
faţă de neam şi rege etc. 

Discursurile puse în gura conducătorilor de către aezi, 
poeţi şi istorici vin din antichitate, de dinainte de Tucidide şi 
Polibiu. Marii generali şi regi îşi însufleţeau masele, vorbind 
răspicat şi tare, pe înţelesul poporului şi în funcţie de 
aşteptările poporului. Cele mai multe dintre ideile exprimate 
aici de George Coşbuc vin din zestrea antică, din clasicismul 
greco-roman şi din percepţia Renaşterii asupra acestui model 
de cultură şi civilizaţie: setea de libertate, dispreţul în faţa 
morţii şi credinţa în viaţa de dincolo, condamnarea indeciziei şi 
a fricii, a laşităţii şi a trădării, exaltarea curajului, a îndrăznelii 
şi vitejiei. Alte caracterizări, însă, nu se potrivesc cu acest ideal 
antic. De exemplu, percepţia romanilor ca „neam călău” are 
mai mare legătură cu epoca romantică, post-romantică şi cu 
idealurile mişcării de emancipare naţională din secolul al XIX- 
lea. în perioada umanistă şi apoi în cea iluministă, romanii erau 
un model de civilizaţie, cei mai nobili (alături de greci) dintre 
popoarele europene antice. Şcoala Ardeleană a exacerbat la noi 
acest sentiment, punând, în acelaşi timp, între paranteze lumea 
daco-getică. Samuil Micu, Gheorghe Şincai, Petru Maior nu i- 
au obturat pe daci din ignoranţă, ci din dispreţ faţă de barbari, 
faţă de cei cu care nu aveam de ce să ne mândrim. Atunci, în 

secolul luminilor, se credea şi se afirma că au drept la libertate 
într-o ţară cei mai vechi şi mai nobili locuitori ai săi, iar 
românii puteau aspira la această stare de libertate tocmai 
fiindcă erau urmaşii romanilor şi vorbeau o limbă derivată din 
latină, limba marilor opere literare, a capodoperelor. Scoaterea 
în prim plan a dacilor este de sorginte mai mult romantică sau 
post-romantică, este un produs al epocii pozitiviste, prefigurate 
în unele aspecte ale sale de Bogdan Petriceicu Hasdeu, cel cu 
faimosul studiu „Pierit-au dacii?”. O altă caracteristică 
anacronică este dispreţul faţă de zei. Anticii, în epoca lor de 
glorie, proslăveau zeii, le dedicau temple, îi adorau şi doar 
arareori îi sfidau. Aici, în „Decebal către popor”, zeii sunt 
înfruntaţi de două ori: mai întâi, atunci când se spune că dacii 
nu le-ar da nici zeilor lor, în frunte cu Zamolxe, pământ, iar în 
al doilea rând, în final, când puterea zeilor este considerată mai 
puţin eficientă pe pământ, în situaţia concretă evocată, decât 
puterea oamenilor (puterea este, în esenţă, în luptătorii daci, 
fiindcă ei aveau de luptat efectiv cu inamicii şi nu zeii, care 
erau departe). 

„Decebal cătră popor” este o mostră concretă de 
patriotism poetic la George Coşbuc, dar creaţia sa, chiar şi 
atunci când are în atenţie personaje şi spaţii exotice, poartă în 
întregime simbolurile identităţii româneşti. Această identitate 
se vede şi în poezia de dragoste, şi în creaţiile cu tentă 
folclorică, scrise, multe dintre ele, după tehnica versului 
popular, şi în pasteluri sau legende, în meditaţiile sale etc. 

Coşbuc scrie într-o epocă în care scriitorii şi artiştii 
lirici ori cei plastici, oamenii de cultură se aflau pe baricade şi 
chiar se sacrificau (cum făcuse Lord Byron în Grecia, la 
Missolonghi/ Mesolongion, în 1924); alţii mergeau la război ca 
să îmbărbăteze luptătorii cu armele lor specifice, iar alţii luptau 
de acasă, scriind opere mobilizatoare. De exemplu, Giuseppe 
Verdi, prin muzica şi libretele operelor sale, mai ales „Aida” şi 
„Nabucco”, deşi acţiunea fiecăreia dintre aceste creaţii era 

plasată în spaţii exotice (Egipt, respectiv, Mesopotamia) şi 
timpuri revolute, se gândea la însufleţirea italienilor săi din 
nord, supuşi stăpânirii habsburgice. „Marşul gloriei” din 
„Aida” începe cu versurile: „Cântaţi gloria ţării, azi e 
sărbătoare,/ De departe vin bravi eroi ce-au învins pe 
duşmani...”. La fel Coşbuc, scriind „Decebal cătră popor” în 
1896 - chiar în anul sărbătoririi „mileniului ungar” (o mie de 
ani de la momentul 896, al stabilirii ungurilor nomazi în 
Câmpia Panonică) -, se gândea la statutul de supus al 
poporului său şi la posibilitatea eliberării sale. De aici, apelul la 
curaj şi demnitate în luptă, la învingerea fricii şi la 
condamnarea laşităţii, la inspirarea încrederii în sine. Discursul 
regelui către armată, din „Decebal cătră popor”, este prototipul 
cuvântării patriotice, de însufleţire a maselor, fixate 
întâmplător în antichitate, dar valabilă pentru românii din toate 
timpurile şi mai ales pentru cei de la cumpăna secolelor al 
XlX-lea şi al XX-lea, care luptau pentru libertate şi unitate 
naţională. 

George Coşbuc a trăit între anii 1866 - abdicarea lui 
Cuza, venirea principelui Carol de Hohenzollern, adoptarea 
Constituţiei României, înfiinţarea Academiei Române - şi 
1918, anul Marii Uniri, pe care, cum spuneam, nu a apucat să o 
vadă înfăptuită pe deplin. La 9 mai 1918, poetul murea la 
Bucureşti, îndurerat şi neconsolat după stingerea tragică a 
unicului fiu, Alexandru. „Ţara pierde un mare poet, în sufletul 
căruia se reflectaseră toate aspiraţiile neamului nostru...”, 
spunea Gheorghe Bogdan-Duică la înmormântarea ilustrului 
dispărut. La fel, cu acelaşi prilej, Nicolae Iorga, cel care 
afirmase mai demult că „poezia lui Coşbuc este de o 
virtuozitate extraordinară”, publica un necrolog pe care-1 
încheia cu următoarele cuvinte: „Cel ce a cântat toate vitejiile 
neamului, de la Gelu al legendei până la dorobanţii din ’77, 
moare fără a fi văzut cu ochii sub steag pe aceia care au onorat 
din nou sfântul drapel al ţării. Să lăsăm ca asupra frunţii lui 

palide, acum liniştite, să cadă o umbră mângâietoare a 
depărtatului tricolor nevăzut.” în ziarul Lumina , din Bucureşti, 
Liviu Rebreanu publica, la 14 mai 1918, articolul „George 
Coşbuc”, afinnând printre altele: „Coşbuc e primul poet pe 
care-1 dă Ardealul literaturii româneşti. Ardelean a rămas toată 
viaţa. Până şi în graiul viu păstrase o notă ardelenească, 
particulară, care îi şedea bine. Aici în ţară dragostea lui a fost 
pentru cele şase milioane de ţărani. Simţea o fraternitate 
profundă cu dânşii ... A răsărit deodată, fără să-l ştie nimeni, 
fără să facă ucenicia cafenelelor şi bisericuţelor bucureştene. Şi 
a biruit împotriva tuturor celor scufundaţi în imitaţii şi 
neputinţe. A adus lumină, sănătate, voioşie. Scrisul lui Coşbuc 
trăieşte şi va trăi cât va trăi neamul românesc”. 

Profeţia acestor mari bărbaţi s-a împlinit, fiindcă 
George Coşbuc trăieşte, în ciuda nimicniciei vremurilor şi a 
detractorilor lui, spre lauda vieţii sale închinate neamului 
românesc. Coşbuc a iubit istoria poporului său, a înţeles-o în 
profunzimile ei şi a transpus-o în versuri. 

MARIANA IANCU 


Poezia de inspiraţie istorică 

Prin ciclicitatea gestului şi a sentimentului patriotic, 
poezia de inspiraţie istorică a lui George Coşbuc potenţează 
caracterul monografic al întregii sale creaţii. Poemele de 
inspiraţie istorică, baladescul eroic se constituie într-o 
monografie a dorului de libertate trăit de un întreg popor pe 
toate etapele de evoluţie ale acestuia. In Moartea lui Gelu, 
„sporul de lirism provine in tonalitatea elegiacă, de litanie, 
deprimată în esenţă, deşi nu lipseşte nici suflul mobilizator.” 
(Petru Poantă). In Decebal către popor sau în Moartea lui Gelu 
impresionează solemnitatea baladescă, stilul înălţător, pe când 
în întregul volum Cântece de vitejie, eroismul cotidian este 
văzut în esenţa lui populară, cu înscenări dramatice. Războiul 
de neatârnare de la 1877 se integrează viziunii atotcuprin- 
zătoare asupra existenţei neamului românesc, este elementul de 
continuitate, nu de surpriză, a vieţii trăite în demnitate. De data 
aceasta, „scrisorile” şi „rapoartele” trimise de pe câmpul de 
luptă sunt ale eroilor anonimi care-şi exprimă trăirile simplu, 
fără a forţa nota baladescă. Aceşti eroi anonimi nu sunt 
aureolaţi, întrucât ei înşişi consideră că eroismul este o ipostază 
obişnuită a vieţuirii. Evenimentul istoric naţional este văzut din 
perspectiva morală a poetului, care însă se annonizează celei 
colective. în acest sens, poezia Decebal către popor nu se 
remarcă prin individualizarea evenimentului şi a profilului 
moral al conducătorului de neam, ci prin evidenţa perspectivei 
morale. Prin tonul ei discursiv, poezia nu supără prin exces, 
întrucât preceptul moral angajează un neam, expresia devenind 
aforistică: „Din zei de-am fi scoborâtori,/ C-o moarte tot 
suntem datori!/ Totuna e dac-ai murit/ Flăcău ori moş 
îngârbovit;/ Dar nu-i totuna leu să mori/ Ori câne-nlănţuit”. 
Semnificaţia gestului eroic este adusă în prezent, clasicizându- 

se prin repetabilitate. Este măreaţă „deşteptarea” din mormânt a 
lui Gelu, ori de câte ori este nevoie. Jertfa pentru neam este 
proiectată intr-un prezent etern: „Şi-armat voi ieşi eu afară,/ Şi 
veseli vom trece noi iară/ Prin uliţi şi foc înainte,/ Să ţie 
potrivnicii minte/ Că-s vii, când e vorba de ţară,/ Şi morţii-n 
morminte.” Figură de erou legendar, domnitorul Mihai 
Viteazul în Paşa Hassan, întruchipare vie a vitejiei şi 
patriotismului românesc, este asemeni unui fenomen natural 
devastator: „Sălbatecul Vodă e-n zale şi-n fier,/ Şi zalele-i 
zuruie crunte, / Gigantică poartă-o cupolă pe frunte,/ Şi vorba-i 
e tunet, răsufletul ger,/ Iar barda-i din stânga-i ajunge la cer,/ Şi 
vodă-i un munte.” Măreţia domnitorului nu se-ncheagă numai 
prin hiperbolizare, ci prin aliteraţii („Şi zalele-i zuruie crunte”), 
printr-o vibrantă orchestraţie a tonurilor şi o ritmică a gesturile 
ample. 

în poeziile de inspiraţie istorică, sentimentul patriotic se 
detaşează de contingent, devenind permanenţă. 

Eroismul popular este remarcabil prin firescul său în 
poeziile inspirate de Războiul de Independenţă de la 1877. De 
la tonul sarcastic ( Cântecul redutei) la cel confesiv-melancolic 
( Povestea căprarului), secvenţele luptei se derulează într-o 
înscenare realist, cu un optimism robust, al oamenilor care 
consideră lupta pentru independenţă un eveniment al vieţii în 
continuitatea ei firească. Scenariul este popular pentru că 
poetul însuşi joacă toate rolurile „eroilor” săi. El este şi flăcăul 
ce tânjeşte, pe câmpul de luptă, după dragostea de acasă, este şi 
tânărul căsătorit care are în minte toate grijile familiei, şi 
bătrânul care-şi pierde-n luptă toţi copiii {Trei, Doamne, şi toţi 
trei). 

Multe dintre poezii iau forma unor scrisori-monolog 
remarcabile prin firescul expresiei artistice şi al trăirilor. 
Soldatul rănit de moarte din O scrisoare de la Muselim-Selo îşi 
alină suferinţa, având nostalgia satului natal cu toate 
evenimentele lui cotidiene şi „personajele” reprezentative: 

„Nevestei mele să-i mai spui / Să-mi cumpere o coasă,/ Cea 
veche nu ştiu: este ori nu-i, / Şi-o fi acum şi roasă / De când 
rugina scurmă-n ea,/ Să-mi văd, o dare-ar sfântul, / Cum cade 
iarba-n faţa mea / Şi-mi bate-n plete vântul.” Intr-o evocare 
dramatică, scenele din infernul războiului („Să vezi pe-aici şi 
ciungi, şi-ologi!/ Cristos să-i miluiască”) alternează cu lumina 
de-acasă, a satului cu îndeletnicirile, cu grijile şi bucuriile lui. 
Tonul cursiv, cu implicaţii orale, dă o notă şăgalnică, de 
viziune optimistă, chiar dacă este înfăţişat infernul războiului: 
„Păi, ne ţinea pesemne proşti,/ Să-şi joace hopa-tropa,/ Că nu 
putem să batem oşti.” 

O linişte sufletească pluteşte peste visul din urmă al 
soldatului căzut pe câmpul de luptă, viaţa continuându-şi cursul 
firesc, fiindcă omul rămâne în conştiinţa colectivităţii. Nu 
viziunea romanticului care simte că odată cu el piere o lume 
întreagă, ci a omului care are sentimentul că viaţa se continuă 
prin gestul său eroic. întreaga lume a satului se petrece, în 
gestuile ei cotidiene, printr-o ultimă străfulgerare de conştiinţă. 
Este exprimată astfel conştiinţa omului comun, care ştie că este 
doar o „rămurea” în existenţa colectivă. 

Cu toate că este vorba de moarte, întreaga poezie a lui G. 
Coşbuc este o expresie a vieţii colective, văzută monografic. 
Scene din viaţa satului se derulează prin faţa cititorului aşa 
încât, înaintea sentimentului morţii, poezia aduce mireasma 
tare a trăirilor plenare. într-un fel, prin viziunea din urmă a 
soldatului-ţăran se pefigurează satul-idee din poezia lui Lucian 
Blaga, cu manifestările lui de permanenţă etno-psihologică. La 
o simplă comparare a poeziilor din volumul Cântece de vitejie 
cu poeziile lui V. Alecsandri din Ostaşii noştri, se observă că 
viziunea populară asupra evenimentului istoric, relatarea 
umoristică a scenelor de război, firescul gesturilor şi al trăirilor, 
expresia poetică în ordine populară dau o notă aparte ciclului 
coşbucian. Lonna epistolară a poeziei O scrisoare de la 
Muselim-Selo, cu accente de oralitate (adesări directe, versuri 

interogative şi exclamative, interjecţii) dă fluenţă relatării, 
potenţând stări de spirit, epicul fiind numai un pretext pentru 
poet de a evidenţia psihologia complexă a ţăranului-erou intr- 
un moment de demnitae omenească. Ca şi în Războiul nostru 
pentru neatârnare, carte de proză între document şi literatură, 
Coşbuc scrie în Cântece de vitejie o poezie de mare sinceritate, 
fiind un act de participare sufletească la eveniment. 

Printr-un limbaj popular, el însuşi deseori metaforic, 
printr-o sintaxă poetică fermecătoare prin simplitate, printr-un 
fond sufletesc autentic, poezia de inspiraţie istorică a lui 
Coşbuc se constituie într-o monografie a patriotismului, de la 
dorul de pământul natal până la sentimentul jertfei pentru glia 
străbună. 

ECATERINA ŢARĂLUNGĂ 


Semnul lui Coşbuc 

Un lingvist danez, şi anume Hjelmslev, a făcut, în ce 
priveşte esenţa fiecărei entităţi exprimate fffin cuvânt, 
deosebirea între semnificat şi semnificant. Acestea două, 
împreună, dau structura, adică semnul întreg al oricărui lucru 
sau fiinţe. Cum îl înţelegem astăzi pe George Coşbuc ca semn, 
care este esenţa lui pentru noi după 150 de ani de la naştere? 

Numeroase imagini s-au aşternut de-a lungul vremii, 
precum unui caiet, §Ujg|B§ poetul, ffijjŞjjlSIftS 

traducătorul, gazetarul şi omul George Coşbuc. Nu în ultimul 
rând despre autorul de manuale. Receptarea de către ceilalţi 
face şi ea parte din ceea ce am putea numi astăzi „semnul lui 
Coşbuc”. Dincolo de toate acestea însă, beneficiem, datorită 
distanţării în timp, de perimetrul când a trăit şi a scris autorul, 
de o imagine a complexului cultural românesc şi universal în 
care semnul lui Coşbuc s-a încrustat precum o piatră de preţ cu 
multe faţete. Şi, ori de câte ori lumina receptorului cade din alt 
uîiBBI percepem stratificarea fg| (Iflife ime a cristalului. 
Nebănuit şi plin de surprize este acest Coşbuc aniversar. 

Cea mai bătută cale în ce priveşte imaginea lui a fost - şi 
a rămas - aceea de poet. Această parte a carierei a început încă 
de pe când fratele mamei, Ion Ionaşcu (părinţii erau greco- 
catolici şi el la fel), director la şcoala din Telciu (lângă Hordoul 
natal, imde'Gporge: Coşbuc s-a născut da<*20 şpptembrie -1866), 

istoria lor a marcat profund destinul viitorului poet, iar ca 
student la Cluj a făcut primele culegeri de texte populare 
(1884, mai ales basme). Atunci i s-a deschis poarta către 
profunzimile sufletului românesc, format la intersecţia atâtor 
lumi vechi şi noi. Uşurinţa de a versifica, ceea ce înseamnă şi 
uşurinţa - pentru noi - de a-i ţine minte versurile, i-a asigurat 

succesul şi permanenţa în cariera de poet. După debutul la 
revista Tribuna dîtt f»ibiu (1884, pseudonimul floşcu)g 

Versuri şi proză, 1896; Cântece de vitejie, 1904; Balade, 1913) 
indică toate amplitudinea facturii poetice, ca de poveste narată 
în versuri. Dar poezia n-a fost pentru Coşbuc numai această 
pregătire a corzilor viorii în vederea unor concerte mai 
cuprinzătoare. Gama de adâncime a poeziei sale a rămas 
mitologia populară şi istoria neamului. în perspectiva timpului, 
putem considera că acesta este şi semnificatul întregii activităţi 
desfăşurate de Coşbuc, în toate domeniile pe care le-a abordat. 
Semnificantul pe care a reuşit să-l construiască deasupra unui 
astfel de fundament este cu totul impresionant, iar faţetele lui 
încă n-au fost puse şi analizate împreună spre a vedea luminile 
multiple ale acestei personalităţi. Fiecare bucată de timp a scos 
în prim plan - după interese adesea străine de esenţa lui umană 
- câte o parte a întregului numit George Coşbuc. Dar acum, 
când globalizarea generală a lumii ne face să emitem judecăţi 
care să ne asigure supravieţuirea în timp în raport cu noul 
contur al prezentului, devine necesară şi obligatorie această 
perspectivă a „semnului”. Merită deci să încercăm un astfel de 
demers în privinţa lui Coşbuc, ca şi a întregului cultural sub 
umbrela căruia naviga el şi navigăm toţi, ca popor. 

Suprafaţa cea mai mare de contact cu lumea a fost aceea a 
||azetaf®u|jCi®utt^. cunoscut astfel scriitorii, literatura şi, în 
sens larg) icultura română §§ univerală, mişcările sociale, 
capacitatea plenară a Transilvaniei ffei a-şi făuri f[estinu| 
împreună cu restul lumii româneşti. S-a înscris, cum s-ar spune, 
pe orbita tuturor evoluţiilor viitoare. A lucrat la ziarul Tribuna 
din Sibiu (1887-1889) împreună cu Slavici şi Caragiale, doi 
dintre clasicii epocii de aur ai literaturii române. Dincolo de 
această opţiune se profilează imaginea lui Eminescu, vizitator 
mai timpuriu al Sibiului, ca şi prieten cu Slavici. De altfel, 
aceasta pare să fi fost linia care a dus la cunoaşterea lui Coşbuc 

de către Titu Maiorescu, un Maior şi el în linie paternă, adică 
transilvănean. Astfel, în 1889, a fost invitat de Maiorescu la 
Bucureşti... Acolo fiind, a publicat la Convorbiri literare, 
Lumea ilustrată ş.a. Programul acestor reviste, dar mai ales al 
primeia, legată de Junimea, se profdează şi ele ca o deschidere 
de orizont pentru „semnul Coşbuc”. A fondat el însuşi revistele 
Vatra. Foaie ilustrată pentru familie (Bucureşti, 1894), alături 
de I. L. Caragiale şi Ioan Slavici, revistă care se afla, după 
programul iniţial, în descendenţa Daciei literare l şi, 0 
asemenea, a fondat Sămănătorul, împreună cu Alexandru 

ţărănesc de început de veac XX, sămănătorismul. Cu aceste noi 
deschideri de orizont, mai ales către conexiunile dintre cultură 
şi mişcările de profunzime care pregăteau Marea Unire, Coşbuc 
s-a îndreptat către lumea pe care o considera a viitorului: a 
copiilor şcoală. §| lucrat ||§ Casa iSic' Wlffii instituţie 
înfiinţată în 1869 (ministru era Petru Poni) pentru gestionarea 
fondurilor provenite fgjn donaţii făcute învăţământului, în 
principal sătesc. Casa Şcoalelor a creat şi un tronson de 
şcolarizare a analfabeţilor maturi şi de educare a femeilor, 
inclusiv în ce priveşte igiena şi creşterea copiilor. A avut un 
program editorial complex, de editare de manuale, lucrări de 
ştiinţă aplicată şi meserii, istorie şi geografie. Pe urmele ei au 
mers mai târziu Fundaţiile Regale şi, după al doilea război 
mondial, în socialism, programele de alfabertizare şi coloniile 
de vară pentru copii. întregul fond al Casei Şcoalelor a fost 
predat în lifF ^jj velof Statului . George Coşbuc s-a aflat în 
punctul iniţial de evoluţie al acestei instituţii (în 1902 era şeful 
Biroului de control şi administrare a fondurilor), dispărută în 
1948, la schimbarea de sistem social. A călătorit prin ţară 
(Neamţ, Buzău, Prahova, Gorj, Mehedinţi şi Muscel) ca şi 
fit* .101 

la cercurile culturale ale sătenilor şi scriind referate despre ceea 
ce ar trebui tipărit pentru ele. N-a ezitat să se ocupe el însuşi, ca 

membru al unui colectiv, de manualul Carte românească de 
citire (1890). 

Acumularea de experienţă literară, fjg ltura|jg; socială, 
cunoaşterea profundă a lumii româneşti a satului, aflată la baza 
piramidei societăţii, l-au dus pe Coşbuc către fundamentarea 
unei opţiuni politice. Era după Războiul de Independenţă, după 
contactul cu Junimismul maiorescian (Titu Maiorescu a fost 
prim ministru şi ministru de externe între 1912-1914), cel care 
a pregătit spiritualitatea românească pentru Marea Unire. Era, 
de asemenea, după ce dinastia regală se afirmase plenar ca 
sus ţflă toare- a.ldd^ei4demtei ^^^8^Kl ddfetrivă a civilizaţiei 
româneşti. Coşbuc vedea în faţa ochilor perspectiva solidităţii 
şi perenităţii naţiunii române moderne. Opţiunea sa regalistă 
era în acord cu lumea în care trăia, cu mişcarea pregătitoare a 
României Mari. A scris în acelaşi an (1899) două romane, 
Războiul nostru pentru neatârnare şi Povestea unei coroane de 
oţel , ceea ce spune totul despre ceea ce putem numi sensul de 
mişcare al istoriei româneşti în viziunea lui Coşbuc la intrarea 
în veacul XX. Ele sunt doar implicit literatură, dar ca semn al 
personalităţii sunt expresia înţelegerii unei direcţii a istoriei 
româneşti care s-a verificat în timp şi datorită căreia a existat 
ceea ce numim până astăzi perioada marilor clasici ai culturii 
române. Se cuvine să dăm Cezarului ce-i al Cezarului şi să 
integrăm în parcursul românităţii toate etapele care descriu 
formarea şi împlinirea ei. Coşbuc a înţeles şi a făcut acest lucru 
cu mijloacele pe care le-a avut la îndemână. 

Pentru fiecare creaţie nouă, toate fceldBjlteŞ dinainte 
constituie pietre de construcţie. Valoarea lor de semnificant se 
transformă, în perspectiva noii munci, în semnificat, conţinut 
de informare şi aşezare a unor noi cărămizi. Tot astfel, în ce-1 
priveşte pe Coşbuc, poezia, proza, activitatea administrativă şi 
de gazetar au pregătit înţelegerea direcţiilor de profunzime ale 
spiritualităţii româneşti: pe care origini anume se sprijină 
identitatea neamului şi ce capacităţi pentru prezent şi viitor îi 

oferă apelul la aceste origini. Traducerile pe care le-a făcut 
ilustrează în mod plenar tentativa lui Coşbuc de a se înscrie pe 
o linie folosită de mai mulţi scriitori români care au depăşit, 
prin parcursul creaţiei lor, zona literaturii. Nu amintesc aici 
decât traducerea Gramaticii sanskrite făcută de Mihai 
Eminescu şi al cărei manuscris se află la Biblioteca Centrală 
Universitară din Iaşi. Eminescu înţelesese multei despre 
rădăcina indo-europeană şi indo-iranică a poporului său (în 
sens larg, inclusiv dialectele sud-dunărene) şi voia să pătrundă 
în zona crepusculară a trecutului îndepărtat. La fel a procedat şi 
George Coşbuc. A făcut traduceri relativ multe, în patru 
perioade distincte de timp. Prima a fost în 1896 şi a cuprins 
Eneida lui Virgiliu, pentru care a primit Premiul Academiei, 
apoi Mazeppa lui Byron, poetul care a murit la Misolonghi, în 
f ljy.i llitld infe pendenlp ]l : tr eci eăi Este interesant de ştiut că 
Byron era dintr-o familie scoţiană, la origini confederaţia 
tribală a picţilor (înainte de venirea latinilor a existat una şi în 
Peninsula Italică, pe coasta adriatică, vizavi de Albania, mai 
exact de Epir) şi că, la origini, aparţineau populaţiei de substrat 
a Epocii Fierului. Apoi au venit din Asia Mică migraţii care au 
dat limba gaelică, existentă până astăzi. Primul rege legendar, 
din veacul al IlI-lea dH, a fost Asklepiodotus, un trac, praefect 
0 împăratului! (Constantius @jg§orusJ şi fH trac, taf® §jjf| 
Constantin cel Mare. Byron ştia bine, ca toţi romanticii, istoria 
naţiunii lui. Faptul că a i>pţat în Grecia, gSfturi fie 
Mavrokordatos (din aceeaşi dinastie a fost şi Mavrocordat din 
Ţara Românească), contra otomanilor, n-a fost întâmplător şi 
spune mult despre ceea ce am numit, ca şi în cazul lui 
Eminescu şi Coşbuc, intuirea zonei crepusculare a identităţii 
neamului şi apartenenţei individului la ea. în Grecia, ca 
luptător, Byron a purtat costum de epirot. A doua perioadă de 
traduceri a fost pentru Coşbuc anul 1897, când a tradus din 
Kalidassa (epopeea fdim Mahabharata 0 

Ramayana, marile epopei fondatoare ale Indiei. Este interesant 

de ştiut că în original epopeea lui Kalidassa se numeşte Semnul 
Sakuntalei. Numele este feminin f§ înseamnă „Cea care 
protejează”. A fost mama împăratului Barata, apare şi în 
Mahabharata. Aceasta din urmă este cea mai lungă epopee a 
lumii, are 200.000 de versuri şi pasaje de legătură în proză. A 
fost scrisă probabil în secolele 9-8 îfî, despre războiul 
Kurukshetra (început în mileniul al Vl-lea îH), de ascensiune la 
tron a dinastiei indo-iranice (indo-ariene) a verilor Kaurava şi 
Pandava la tronul regatului Kuru (uniune tribală din nordul 
Hdiei flatată în Epoca §neif§ui)| §® şi Mahabharata, 
Ramayana este atribuită tot lui Valmiki şi de traducerea ei s-a 
ocupat George Coşbuc concomitent cu Sakuntala şi 

îH şi descrie evenimente mitologice din mileniul I îH. Rama 
este un avatar al zeului Vishnu, adică o reprezentare 
pământeană a divinităţii. Cu această traducere, Coşbuc a intrat 
pe terenul spiritualităţii pure, în lumea plină de zei, de avataruri 
şi de dave (cetăţi pământene care erau reprezentări ale cetăţilor 
zeilor, ff|a {cum fuseseră @ davele Daciei). f|faducâric$ 
Ramayana, Coşbuc se află pe tărâmul spiritual al vechilor 
civilizaţii şi mintea lui caută origini, comparaţii, sensuri 
identitare care să lumineze chiar originile mitologiei româneşti. 
A treia etapă de traduceri a fost în anul 1907, când lumea 
satului românesc s-a confruntat cu cele mai dure lipsuri, care 
au culminat cu cea mai mare răscoală ţărănească a epocii 
modeme la români. A început traducerea Georgicelor, lucrare 
scrisă de Virgiliu la începutul secolului I dH, la sugestia lui 
Maecena, pentru redresarea agriculturii în Latium. Virgiliu 
provenea dintr-o familie de agricultori, lumea micilor 
comunităţi stabile şi care produceau roadele pământului era 
lumea lui, aşa cum şi lumea lui Coşbuc era a micii comunităţi a 
satului. Mediat şi de departe, înţelegem gestul său de a se 
ocupa de această lume a fundamentelor oricărei civilizaţii chiar 
în anul când la români ea da în clocot. Traducerea lui Don 

Carlos de Schiller nu face decât să schimbe - oricât de ciudat 
ar părea - registrul, dar nu esenţa problemei. Deşi scrisă spre 
finele veacului al XVIII-lea, piesa în cinci acte relatează 
evenimente dim Spania Ince ptilipu i de secol XVI, când 
atotstăpânitoare era Inchiziţia, adică intoleranţa. Format cu 
precădere la luminile lumilor vechi, dar şi ale culturii germane, 
Coşbuc a ales ceea ce avea rezonanţă mai mare asupra 
intelectualilor români din anul 1907. în sfârşit, îi datorăm 
anului 1907 traducerea Odiseii lui Homer, adică a marelui 
periplu din Mediterana de Est al unui grec care luptase în 
războiul contra Troiei. Şi această traducere face parte din 
proiectul de fundament al implicării lui Coşbuc în chestiunea 
identitară a neamului său. Crescut ardeleneşte, ştia şi susţinuse 
originea latină a românilor, adică a celor care, fugiţi din Troia, 
aveau să-şi găsească o casă în Peninsula Italică. Dar, în acest 
registru, Homer înseamnă altceva decât Eneida lui Virgiliu. 
Numele lui în greacă era şi este Omiroi (la noi în veacul al 
XlX-lea i se spunea încă Omer), ceea ce înseamnă Prizonierul. 
Cel mai probabil fusese orbit ca prizonier de război. Faptul că 
specialiştii nu sunt de acord cu datarea Odiseii şi lliadei - 
majoritatea presupun că sunt cu mult mai târzii decât războiul 
troian - nu coincide şi cu analiza internă a operelor. Astfel, în 
Iliada, Homer menţionează de cinci ori deosebirea dintre 
Ilionul sacru şi cetatea propriu-zisă a Troiei, iar distanţa dintre 
ele ar putea fi calculată după faptul că Okeanos „vede” din 
insula Samothrace (Samosul tracic) Troia, iar din Lemnos 
„vede” Ilionul. Pretutindeni în Iliada şi Odiseea, văzul este 
foarte important, el dă amprenta şi culoarea epopeilor, ceea ce 
înseamnă că Homer „văzuse” cele descrise. Este interesant de 
remarcat perspectiva maritimă şi imaginea uscatului dinspre 
insule. între Troia şi Ilion se afla o Via Sacra, ca în toate 
cetăţile vechi ale neamurilor indo-europene. Coşbuc a încercat 
®i| cont propriu să găsească un răspuns acestor întrebări, 
traducând Odiseea. Nici faptul că Homer ştia şi făcea atât de 

multe versuri nu era neobişnuit. Odiseea are ca întindere 
jumătate din versurile Mahabharatei. Vreau să amintesc doar 
că Filip al II-lea al Macedoniei, tatăl lui Alexandru Macedon, 
iniţiase obligativitatea (azi am spune proiectul) de educare a 
copiilor şi adulţilor pe teme de istorie, obligându-i pe preoţii 
templelor să spună istoria în versuri şi ea să fie învăţată absolut 
de toată populaţia de sex masculin a regatului. A fonnat astfel 
o capacitate de detentă şi de reacţie a macedonenilor care avea 
să-şi dea măsura în războiul lui Alexandru Macedon: formaţi în 
lumina istoriei ilustre a macedonenilor (care proveneau din 
triburile ne-greceşti ale thesproţilor şi chaonienilor), ei au 
reuşit ca, în numai doi ani, să desfiinţeze marele Imperiu 
Persan şi să atingă graniţia originilor, adică a Indiei. Ce-i drept, 
Alexandru Macedon a fost secondat de profesorul lui, Aristotel, 
cel născut la Stagira, în Tracia, şi care a inventat atunci şi în 
acest scop catapulta. Căile pe care George Coşbuc, cel născut 
în satul Hordou dintr-un preot greco-catolic, a accesat 
profunzimile indicibile ale trecutului, rămân un mister al 
memoriei ancestrale a fiinţei umane. Dar s-a plimbat în mod 
clar pe „Via Sacra” a acestor coordonate aflate în punctul 
iniţial al majorităţii identităţilor din zona balcanică şi din 
Europa. A patra şi cea mai importantă etapă de traduceri o 
constituie Divina Commedia a lui Dante, publicată postum 
(1924-1932), în trei volume, de Ramiro Ortiz, italian ajuns 
pentru o perioadă de timp la Bucureşti, unul dintre profesorii 
de la Universitate ai lui lui George Călinescu. De la el ştim că, 
înainte de a o traduce, Coşbuc a ştiut pe dinafară, în italiană, 
toată capodopera lui Dante. El apro fundase, înainte de a 
purcede la drum, sensurile cărţii, structura ei profundă, 
fdosofia lui Dante. Se gândise la echivalenţele româneşti ale 
termenilor, iniţiase sau înnoise pe cont propriu termenii 
filosofici echivalenţi pentru limba română. El a alcătuit, înainte 
de Lucian Blaga şi pentru altă sferă decât acesta, un corpus al 
termenilor filosofici în limba română. 

A făcut chiar mai mult decât atât: a sintetizat în câte un 
desen structura Infernului, a Purgatoriului şi a Paradisului, ca şi 
drumul lui Dante în interiorul lor. A înţeles - şi înţelegem 
astfel - care era ambientul spiritual al perioadei de timp 
(începutul veacului 0 XlV-lea) (când) flte scris Dante 
impresionanta lucrare. Pe fondul Cruciadelor şi al avansului 
otomanilor spre inima Bizanţului şi a Peninsulei Balcanice, 
creştinismul occidental îşi punea problema controlului, a 
supremaţiei Papalităţii în raport cu puterea laică. Acesta e 
conflictul cărţii lui Dante, pe fondul căruia navighează fiinţa 
umană, cu toate problemele ei care decurg din categoria eternă 
a iubirii şi urii, cele două capete de balans ale cumpenei vieţii. 
Ce ni se decodifică astăzi (traducerea a fost reeditată la Editura 
Polirom în anul 2000, la încrucişarea de milenii) privind 
desenele lui Coşbuc? Rădăcini care duc cu mult dincolo de 
creştinism, recuperează pentru cititor reperele Vedantei şi ale 
numerologiei chaldeene. Ceea ce lui George Călinescu i se pă- 
rea „o babilonie” (atât din lipsă de apetit, cât şi din necu- 
noaştere), era, în fapt, structura stufoasă a Vedantei indiene, ca 

şi sistemul cu baza de numărare 6 al chaldeenilor (atât de pe 
larg analizat de Dimitrie Cantemir). Din combinaţia lor, Dante 
a construit noile figuri ale lumilor transcendentale. Firav, dar 
încă uşor de distins, trece prin toate Arborele Vieţii, acela care 
leagă planeta Pământ de Cerul Profund, pe de o parte, şi de 
lumea subpământeană, pe de alta. O singură trăsătură uneşte 
toate aceste coordonate de mitologia greco-romană, bizantină, 
italică şi de vechea mitologie românească (a lumii „de dincolo” 
a vechilor traci, a Raiului şi Iadului la români). Pe el însuşi se 
regăsea şi se împlinea Coşbuc traducând Divina Comedie. 
Contra intoleranţei papale şi pentru libertatea laică a fiinţei a 
fost opţiunea majoră de a traduce această carte. Depărtat, dar 
sigur, auzim gongul chestiunilor româneşti ale veacului cum 
bate în adâncul muncii zilnice a lui Geoge Coşbuc. Şi el este 
însoţit, pas cu pas, de nota baritonală şi neîntreruptă a 
sensurilor identitare ale naţiei. 

Fiecare creator, ca şi frecare om în general, are un centru 
al spiritului care funcţionează după normativele secrete ale 
transferului tuturor acţiunilor, coordonatelor, realizărilor şi 
aspiraţiilor către generaţia viitoare, în sensul cel mai apropiat 
către proprii săi urmaşi. Aşa s-a întâmplat şi cu George 
Coşbuc. Fiul lui, Alexandru, era investit cu întreaga strălucire 
pe care tatăl său i-o pregătise pas cu pas, încă de la naştere. 
Faptul că, în 1915, frul s-a prăpădit înaintea tatălui, a răsturnat 
înt^ gfHB^ ^stru 

aşa s-a întâmplat: dintr-odată, a fost golit de orice interes 
pentru lume şi pentru creaţie. Faptul că, de jur împrejur, 
prietenii şi scriitorii îşi semnalau recunoaşterea întreprinderilor 
sale (a fost primit în Academia Română în 1916), că, în sfârşit, 
se apropia ziua Marii Uniri a românilor, n-a mai însemnat 
nimic. A mai trăit doi ani, fără să scrie. 

Dintre contemporani, Duiliu Zamfirescu a exprimat cel 
mai concis şi pertinent semnul lui George Coşbuc, cu prilejul 
discursului de primire în Academia Română: „numele său a 

devenit popular în toate ţările locuite de români”. De cea mai 
mică şi mai neglijentă apreciere are parte în Istoria lui George 
Călinescu: “Notiţele sale sunt o babilonie întreagă. Avea 
dosare pline de grafice abstruse şi de planşe, de topografii ale 
lumilor de dincolo.” în perioada socialistă a fost venerat mai 
ales poetul Coşbuc, în principal poemele cu subiecte istorice şi 
de mitologie populară. Şcoli, străzi din diverse oraşe ale ţării au 
început să poarte numele său. Casa natală din Hordou a devenit 
casă memorială. De cel mai mare respect s-a bucurat din partea 
a doi mari specialişti italieni: Ramiro Ortiz şi Roşa del Conte, 
care a scris despre traducerea Divinei Comedii : “este cea mai 
impunătoare contribuţie pe care exegeza română a adus-o până 
azi la critica dantescă.” 

La aniversarea a 150 de ani de la naştere, George 
Coşbuc merită pe deplin să fie reevaluat în integritatea 
demersului său creator, iar ceea ce a fost umbrit pentru anumite 
perioade de timp să fie pus în lumină, pentru a vedea, a înţelege 
şi a aprecia ce a însemnat creaţia unui scriitor român de la 
finele veacului al XlX-lea şi începutul vecului XX, ca parte a 
unui întreg de cultură şi civilizaţie pe care noi, cei de la 
începutul mileniului al IlI-lea, continuăm să-l numim “al 
nostru”: semnul nostru identitar. 

Prof. ROZALIA TRUTA 

9 

Un farmec si-n izvoare?” 

(Eu fraze nu ştiu să-nvârtesc) 

S-a declarat „suflet în sufletul neamului’’ său. A fost 
„durutul” din „ ranele neamului’’ pe care l-a considerat „izvor 
şi ţintă a totul ce cânt” şi-a înţeles că drumul său va fi mereu 
împletit cu al poporului care l-a zămislit. 

A conştientizat că viaţa-i luptă şi datorie grea şi-a luptat 
pentru ea aşa cum ne-a învăţat şi pe noi cu dragoste şi cu dor. 
Poate n-a fost un luptător în adevăratul înţeles al cuvântului 
(„Dar un luptător n-a fost niciodată. Numai poet. Străşnicia 
vieţii sale îl înfiora .” - Liviu Rebreanu), însă luptător a fost, 
din moment ce, ignorându-şi boala şi, împotrivindu-se firii lui 
singuratice şi blânde („Era aşa de îngăduitor, aşa de bun, aşa 
de modest cum nu mai sunt într-adevăr, astăzi literaţii” - 
Mihail Sadoveanu), reuşeşte să se impună contemporanilor ca 
„unul din cei mai talentaţi poeţi pe care-i avem azi. Adesea 
versurile lui prin claritatea şi structura lor neobişnuită, te 
surprind ca o scăpare de lumină neaşteptată. Nimic silit, nimic 
chinuit, nimic fals în frumoasele şi curgătoarele lui poezii” 
(Alexandru Vlahuţă). Poezia lui e poezia unui adult în care 
trăieşte încă un copil uimit de miracolul lumii, e poezia unui 
ţăran, a unui plugar care prin isteţimea minţii se ridică mult 
deasupra filosofilor pentru că „Nu filosofia-l face pe om 
înţelept sub soare / Ci mintea cea sănătoasă, câştigată cu 
sudoare, / De-aceea nicicând plugarul nu-l luaţi în râs de sus: 
/ în oala acoperită nu ştie nimeni ce-i pus !” ( Filosofii şi 
plugarii ). 

M-am întrebat uneori de ce este Coşbuc primul prieten- 
poet al copilăriei mele. După ce, cu trudă şi cu bucurie, i-am 
descoperit pe Eminescu şi pe Bacovia, pe Labiş şi pe Nichita 
Stănescu, pe Marin Sorescu şi pe Tudor Arghezi, dar mai ales 

după ce - iremediabil - m-am îndrăgostit de poezia lui Lucian 
Blaga, am găsit şi răspunsul: poezia lui Coşbuc este poezia 
copilăriei, poezia primei vârste - vârstă care se îngemănează 
dintotdeauna şi pentru totdeauna cu limpezimea, lumina, 
optimismul, speranţa; nu este o poezie intelectualistă, dar 
zideşte, înalţă şi este născătoare de speranţă; versurile ei sunt 
clare şi limpezi aidoma apelor repezi care curg în vaduri în 
apropierea casei părinteşti din Hordoul copilăriei. In acelaşi 
timp spiritul didacticist care presupune concizie, claritate, 
promovare a principiilor morale, mesianism şi care este o 
caracteristică a liricii coşbuciene înlesneşte abordarea din 
perspectivă semantică a poeziei sale. Alături de Coşbuc eşti 
mereu pe un tărâm în care visele se împlinesc, binele este 
răsplătit cu bine, iar răul este de acceptat pentru că face parte 
doar din viaţa celor fricoşi, a celor lipsiţi de ţel, a celor 
tânguitori şi plângăcioşi care, asemenea personajelor negative 
din basme, îl merită. Iar când răul se abate şi asupra celor buni, 
ca în , Moartea lui Fulger”, rămâne vie, puternică, imuabilă 
speranţa în viaţa de apoi pentru că la Coşbuc moartea nu este 
altceva decât o prelungire a vieţii, o altă dimensiune a ei. 
Mama înnebunită de durere află de la sfetnicul „ Bătrân ca 
vremea, stâlp rămas, / Născut cu lumea într-un ceas ” că fiul ei 
„nu e mort / Trăieşte-n veci. E numai dus ” şi că salvatoare este 
întotdeauna „credinţa-n zilele de-apoi. ” 

Fiecare cuvânt al poetului este menit să aducă bună 
dispoziţie, să explice, să înveţe, să dea speranţă, să lumineze şi 
să te facă să înţelegi rostul lumii şi - mai ales - să-l accepţi. Iar 
rostul lumii e rostul oamenilor simpli: viaţa-i o luptă continuă 
ce trebuie dusă cu dragoste, cu înverşunare şi cu nădejde pentru 
că „ Nimic nu-i mai de râs ca plânsul în ochii unui luptător ” 
( Lupta vieţii). Sensul vieţii stă în primul rând în îndeplinirea 
ţelului pentru care ai venit pe lume, iar cel lipsit de ţel nu-şi 
justifică existenţa şi este aspru admonestat: „Eşti un nemernic / 
Când n-ai un ţel hotărâtor ” ( Lupta vieţii). El ştie că lumea e 

frumoasă datorită diversităţii ei, că aspiraţiile, dorinţele 
oamenilor sunt diferite şi că ele trebuie înţelese, acceptate şi 
respectate: „Ce-s unora lucruri a toate mai sus / Par altora 
lucruri deşarte ” (Poetul). Curajul e virtutea sine qua non a 
luptătorilor, iar pedeapsa pentru cei fricoşi nu poate fi decât 
teribilă: „Să-i Iaşi să moară / Căci moartea e menirea lor ” 
(Lupta vieţii). Dacă în lupta vieţii apar victime - oşteni biruiţi 
de moarte pe câmpul de luptă - tragedia lor e înălţătoare, iar 
jertfa lor are valenţe terapeutice şi constructive pentru că ea te 
vindecă de frica de moarte şi te învaţă pe tine - neştiutorul şi 
fricosul - că există un rost şi în moarte: „ Totuna e dac-ai murit 
flăcău ori moş îngârbovit; / Dar nu-i totuna leu să mori ori 
câne-nlănţuit ” (Decebal către popor). Coşbuc nu le cere 
participanţilor la lupta vieţii o implicare care să le depăşească 
posibilităţile şi nu-i aşază intr-un iluzoriu pat al lui Procust spre 
a-i obliga la ascensiuni uniformizatoare. îndemnul e simplu şi 
încurajator, nu te dezarmează şi nu te face să renunţi la luptă, ci 
să ţi-o asumi plin de speranţă: „Fă cât poţi şi las ’ să râdă / Cei 
ce sar viaţa-n hop ” (Gazel 2). Iar, dacă ţelul vieţii nu te 
absoarbe total, nu te acaparează până la a da sens deplin 
existenţei tale, luminează-ţi clipa, trăieşte-o aureolată de rost, 
de nerisipire; este îndemnul (cârpe diem!) de-a nu uita că cea 
mai importantă comoară dăruită de Dumnezeu omului e 
Timpul: „ Iar de n-are scop viaţa / Fă să aibă clipa scop ” 
(Gazel 2). Toate principiile de viaţă sunt clare şi, purtând în ele 
patina timpului, sunt de multe ori amprentate de renumele ori 
măreţia celor care le-au rostit. „ Viaţa asta-i bun pierdut / Când 
n-o trăieşti cum ai fi vrut” (Decebal către popor) îşi învaţă 
Decebal supuşii. Şi-i mai învaţă să-şi asume viaţa şi moartea 
fără văicăreli şi fără plâns, căci „Murmurul, azi şi orişicând, / E 
plânset în zadar!” E o lume în care dacă eşti cinstit, n-ai a te 
teme de nimic - „Dacă eşti cinstit n-ai teamă de duşman de-ar 
fi ciclop /” (Gazel 2), în care trebuie să mergi încet dacă vrei să 
ajungi departe „Mergi încet şi las s-alerge / Alţii cât or vrea-n 

galop.,, ( Gazel 2) şi în care e bine să fii stejar ( simbolul 
puterii, al statorniciei şi al durabilităţii ), nu plop - Fii stejar să 
creşti în lături / Nu înalt şi slab, un plop” (Gazel 2). îndemnul 
la răbdare şi perseverenţă vine firesc adăugându-se celorlalte 
poveţe: Picurii un strop cu strop / Fac al mărilor potop. / 
Zilnic câte-un spic adună / Şi-n curând tu ai un snop ( Gazel 2). 
Din alte „ scăpări de lumină neaşteptată" aflăm că „ Cine 
plânge-n lume / E mai liniştit; / Lacrimile spală / Sufletul 
rănit ” ( Cine plânge) sau că puterea rugăciunii şi-a cuvântului 
rostit cu neţărmurită evlavie şi convingere e atât de mare încât 
înduioşează stâncile: „ Căci tot aşa se poate o piatra înschimba 
/ în inimă umană, precum inima încă / Adeseori se-schimbă în 
piatră, chiar în stâncă!" (Stâncile strigă Amin). 

Peste toată această lume veghează Dumnezeu, pentru 
că el împarte binele şi răul, aduce lumina şi speranţa - ,JDar ştie 
acel ce compasul şi-a pus / Pe marginea lumii-ntre viaţă şi- 
apus / De-i alb ori e negru ce-mparte” (Poetul). Nu-i sunt 
străine poetului cele două abordări filosofice referitoare la 
soarta omului şi oscilează între ele. Pe de o parte este 
exprimată ideea că Dumnezeu este cel care programează 
destinul fiecăruia, care ştie a priori tot ceea ce se întâmplă cu / 
în viaţa noastră, iar - drumul odată trasat - alegerea omului nu 
mai contează: „De-ţi este scris un trai cu fapte, / Chiar paria 
născut de-ai fi - / Tu-l vei trăi, / Dar gol în noapte vei pieri, / 
De-ţi este scris să pieri în noapte. / Mai jos, decât e scris, nu 
cade / Nici cel cu silnicie dus, / Niciun răpus - / Cel bun nu 
merge mai în sus, / Căci la extrem sunt baricade ” (Un glas din 
adâncul templului). De-aceea povaţa care vine firesc e de-a 
accepta toate încercările vieţii cu înţelepciune şi cu certitudinea 
că nimic nu poate fi altfel: „ Şi-oricât de amărâţi să fim / Nu-i 
bine să ne dezlipim / De Cel ce vieţile le-a dat ” ( Moartea lui 
Fulger). Pe de altă parte, în „ Decebal către popor” este 
prezent gândul că destinul se află în mâinile omului, că toată 
puterea prin care ne asumăm lupta vieţii vine din interiorul (din 

lăuntrul) nostru: ,, Puterea este-n voi / Şi-n zei. Dar vă gândiţi, 
eroi, / Că zeii sunt departe, sus, / Duşmanii lângă noi. ” Iar 
durerea mamei căreia i-a murit fiul - suferinţă pe care o va 
cunoaşte şi poetul în 1915 odată cu moartea singurului său 
copil, Alexandru - îi prilejuieşte poetului exprimarea revoltei în 
faţa unui destin implacabil: „E un păgân şi Dumnezeu, / E un 
păgân. / De ce să cred în el de-acum? / In faţa lui au toţi un 
drum, / Ori buni, ori răi, tot un mormânt! / Nu-i nimeni drac şi 
nimeni sfânt! / Credinţa-i val, iubirea vânt / Şi viaţa fum!” 
(Moartea lui Fulger). 

A fost numit poetul ţărănimii şi de aici până la afirmaţia 
că George Coşbuc n-a fost un poet mare n-a mai fost decât un 
pas. Cei care s-au aplecat însă asupra operei lui cu interes şi 
resposabil au descoperit un poet de certă valoare. In Amintirile 
sale, Ioan Slavici care l-a cunoscut bine, îl aşază alături de 
Eminescu, de Caragiale, de Alecsandri prin profunzimea 
gândirii, nobleţea sufletului, neastâmpărul caracteristic marilor 
creatori, măiestria dovedită - atât în ce spunea, cât şi în cum 
ştia „să-şi formuleze spusa... La Coşbuc desăvârşirea formei e 
covârşitoare, şi dacă unul ori altul îl va socoti ca poet mai 
prejos de V. Alecsandri ori M. Eminescu, nu mai încape 
îndoială că el e ca măiestru, în ceea ce priveşte tehnica 
scrierii, mai presus de dânşii” (Amintiri, Ioan Slavici ). Acelaşi 
Ioan Slavici schiţează pentru eternitate chipul unui om 
neobosit, însetat de cunoaştere şi având o fire iscoditoare: 
„ Căzuse adică şi el în boala de care au suferit Eminescu şi 
Caragiali: când intrai cu el în vorbă despre cestiuni de tehnică 
literară, nu-i med era nici foame, nici sete, nici somn, se 
pierdea cu desăvârşire el însuşi pe sine [...] Mai suferea şi de 
altă boală a lui Eminescu şi a lui Caragiali: era doritor de a-şi 
întinde cunoştinţele, şi când se pornea pe citite, nu-l med puteed 
urni din loc. ” 

Din amintirile prietenului său, Alexandru Vlahuţă, se 
încheagă portretul unui intelectual capabil de interminabile 

conversaţii care dezvăluiau contemporanilor săi erudiţia şi 
spiritul enciclopedic al poetului ţărănimii: „ Dar sub fruntea-i 
înaltă, pe faţa ostenită, între pleoapele palide, ochii lui negri şi 
tineri scăpărau de viaţa intensă. La berărie ne-a vorbit de 
Virgiliu, iar până la gară şi în vagon, cu subtila pricepere şi 
bogata erudiţie, mi-a comentat câteva stanţe obscure din 
Divina comedie... ” 

Să vibreze la frumuseţea naturii, la bucuriile şi la durerile 
neamului său, să se încarce de cunoaştere şi de trăire intensă şi 
să transmită apoi lumii mirate emoţia din suflet a fost marele 
său crez artistic: „ — Ascult cum îşi freamătă cântul / Pădurea, 
pârâul şi vântul; / E cerul al meu şi pământul / Şi cânt, ca şi 
ele, şi eu. / în urmă-mi popoarele cântă / Cântări de la mine- 
nvăţate: / Şi tot ce e-n sufletul meu / E-n sufletul lumii mirate ” 
/ (Povestea cântării). 

Să-i cântăm cântările şi să-i păstrăm aproape, în suflet, 
sfaturile şi îndemnurile face parte din datoria pe care o avem 
faţă de toţi cei de dinainte de noi care au trudit întru sporirea 
luminii acestei lumi. 

MARIA-DANIELA PĂNĂZAN 


George Coşbuc - poezia evenimentelor 
creştine ale satului transilvan 

George Coşbuc este Poetul satului său transilvan, 
păstrător al unei lumi originale, absorbite de miracolul vieţii, 
un poet care se cere recitit şi reanalizat hermeneutici „Poetul îşi 
alege semnele universului său în conformitate cu o figuraţie 
mitologică arhaică, subiectivismul fiind limitat de aceasta. 
Mitologia autohtonă devine astfel o mitologie poetică. Poetul 
descoperă realitatea printr-un filtru mitologic. De aceea, ni se 
pare că, în esenţă, universul coşbucian are structura feericului, 
caracterizându-se prin fantezia graţioasă voalată, neîngrădită 
nici de stereotipiile basmului, netulburată nici de teoriile 
imaginare specifice fantasticului. Fantezia e liberă, parodiind 
surâzător o lume inventată ori lăsând-o să se desfăşoare în toată 
puritatea ei. Miraculosul nu mai are decât o funcţie strict 
estetică. Lumea lui Coşbuc este un spectacol inventat, de la 
ceremonialul general-uman, nunta şi moartea, la feeria arhaic - 
infantilă, hibernală sau estivală (Iarna pe uliţă, Noapte de 
vară), până la feericul pur (Nunta în codru)" 2 . 

în această lume mitologică, putem plasa opera poetică de 
profunzime a lui George Coşbuc. Sărbătoarea, în opera 
coşbuciană, are valenţe de frumuseţe unică şi copleşitoare. 
Marile evenimente creştine, Naşterea şi învierea Domnului, 
apar evocate în plinătatea lor fiinţială. 

Poeziile care celebrează şi reactualizează Naşterea 
Domnului Hristos sunt unice în opera lui George Coşbuc. 
Dedicate mai ales copiilor, de altfel copilăria este o temă 
preferată a lui Coşbuc, poeziile respiră a bucurie şi iubire faţă 


2 Petru Poantă, Opera lui George Coşbuc, Editura Casa Cărţii de Ştiinţă, 
Cluj-Napoca, 2004, p. 40-41. 

de Pruncul mântuitor, faţă de colindele noastre atât de 
frumoase, faţă de felul în care satul ştia, şi bine ar fi să mai ştie 
azi!, să binevestească Naşterea Soarelui Dreptăţii, prin 
obiceiurile şi tradiţiile sale. 

Poezia Colindătorii are în ea ceva deosebit, părând o 
istorioară biblică rostită de măicuţa cea bună copilaşilor care-1 
visează pe Pruncul născut în ieslea din Betleem. Seara de 
Crăciun este puternic marcată de prezenţa sacrului, a sfinţeniei 
şi a comuniunii tainice dintre Mamă şi fiii săi. Urmând tabloul 
descriptiv al unei seri de colindat din satul transilvan de 
altădată (şi poate de azi), Coşbuc reia ideea de ceremonial dar, 
spre deosebire de ceremonialul liturgic al satului din La Paşti, 
acum se opreşte în casa ţăranului ardelean, acea casă plină de 
copii, care ascultă oarecum vrăjiţi istoria Pruncului născut în 
iesle, istorie spusă cu „ glasul rar şi dulce ” de măicuţa cea 
bună: „ Cum sta pe paie-n frig Hristos/ în ieslea cea săracă,/ Şi 
boul cum sufla milos/ Căldură ca să-i facă,/ Drăguţ un miel 
cum i-au adus/ Păstorii de la stână/ Şi îngeri albi cântau de 
sus/ Cu flori de măr în mână. ’’ 

Comuniunea din casa transilvană de-altădată îşi găseşte 
expresia cea mai înaltă în această poezie. Nimic nu este mai 
important, pare a spune Coşbuc, decât ca mama să-şi înveţe 
copiii să iubească Naşterea cea minunată şi să vieţuiască după 
datina creştină şi legea românească. De ce este atât de 
important ca mama să-şi înveţe fiii să iubească credinţa 
străbună? Pentru că „iubirea dintre părinte şi fiu este întâia 
comuniune de pe pământ. Părintele o iubeşte pe Maică în 
lumina Fiului, maica este premergătoare fiului. Maica este ca o 
transparenţă, ca o icoană a fiului, ca un văzduh sacru dintre 
părinte şi fiu. Această iubire dintre părinte şi fiu prin maică, 
această întâlnire comunitară între tată şi fiu prin maică, această 
transparenţă, comunitatea curată şi tainică între tată şi fiu la 
sânul maicii se numeşte Patrie. Este starea de duioşie a 
părintelui. Părintele copleşit de dragostea fiului şi în lumina 

fiului ocrotitor şi blând, curat şi puternic deschis faţă de taina şi 
frumuseţea maicii .” 3 

Ascultând însă istorisirea maicii, copiii aud cum „ răsar 
cântări ” şi , frânturi dintr-o colindă" . Reacţia lor trădează 
uimire, mirare şi bucurie fără margini, convinşi că „ Sunt îngerii 
din cer veniţi/ Cu Ler, ori Domnul mare!". Ce îi uimeşte şi-i 
încântă pe copii? „Ei cântă nălţător şi rar/ Cântări de biruinţă, 
/Apoi se-ntorc şi plâng amar/ De-a Iudei necredinţă,/ De spini, 
de-ostaşi, şi c-a murit.../ Dar s-a deschis mormântul/ Şi EI 
acum e-n cer suit/ Şi judecă pământul! ” 

Ce mesaj transmit aceste versuri? Cu siguranţă, un mesaj 
înălţător, care dovedeşte o înţelegere profundă a cultului 
creştin, ce întrevede în sărbătoarea Naşterii Domnului şi 
Răstignirea, Moartea şi învierea Mântuitorului: „spaţiul 

cântecului nu este unul geografic, ci tainic, metafizic, mai real 
decât spaţiul fizic şi cel geografic al existenţei de sub umbra 
morţii, fiind un spaţiu transfigurat de puterile învierii. (...) 
Melodia desemnează intrarea în realitatea suprafirească a 
împărăţiei lui Dumnezeu, aflându-ne încă aici pe pământ, cu 
ocazia marilor sărbători ale Naşterii şi Bobotezei, ale învierii şi 
Rusaliilor .” 4 

Finalul poeziei aminteşte de condiţia săracă a Celui care a 
venit în lume să mântuiască neamurile, condiţie în care au trăit 
şi strămoşii, părinţii noştri. Numai că pe cât de săracă a fost 
ieslea din afară, din lume, pe atât de bogată este ieslea 
sufletului neprihănit (aşa cum este sufletul de copil), care 
adoarme târziu visând pe Pruncul Iisus în faşe, înconjurat de 
flori de măr, iesle care se îmbisericeşte cu dragostea şi 
căldura familiei din noaptea de Crăciun : „Şi până nu tăceau 
la prag,/ Noi nu vorbeam nici unul - / Sărac ne-a fost, dar cald 


3 Ioan Alexandru, Iubirea de Patrie, voi. I, Editura Dacia, Cluj-Napoca, 
1978, p.9 

4 Părintele Profesor Ilie Moldovan, Iubirea - Taina Căsătoriei. Teologia 
iubirii. în Hristosşi în Biserică, volumul I, Alba Iulia, 1996, p. 227. 

şi drag/ în casă-ne Crăciunul.// Şi când târziu ne biruia/ Pe 
vatra veche somnul,/ Prin vis vedeam tot flori de măr/ Şi-n faşe 
mic pe Domnul/'’ 

De altfel, se regăseşte şi-n această poezie a lui Coşbuc, 
ideea creştină a Naşterii Mântuitorului ca jertfă a Iubirii, pentru 
că „fiecare etapă a pelerinajului Său, de la ieslea din Betleem 
până la îngroparea Lui de către Iosif din Arimateea, ne arată 
taina misiunii Sale: aceea de a fi o jertfă a iubirii Tatălui pentru 
mântuirea noastră şi mântuirea lumii.” 5 Reactualizând şi 
retrăind an de an Naşterea Mântuitorului, sărbătoarea 
Crăciunului a rămas una a Iubirii creştine, mai ales că „Iisus 
din Nazaret, Fiul veşnic al lui Dumnezeu, se naşte în cele mai 
umile condiţii pe care ni le putem imagina, într-o manieră care 
provoacă scepticismul şi ostilitatea contemporanilor şi chiar a 
membrilor propriei Lui familii. El se naşte în condiţiile propriei 
noastre vieţi, ale rutinei noastrei, ale stresului nostru, ale 
neliniştii noastre, ale caracterului nostru muritor. Cu toate 
acestea. El vine ca un dar de jertfă al iubirii Tatălui .” 6 7 

Poeziile care celebrează Marea Sărbătoare a creştinătăţii, 
învierea, au aceeaşi valoare estetică intrinsecă. 

„ Capodopera poeziei religioase a lui Coşbuc şi cea mai 
frumoasă poezie din întreaga lirică românească despre 
această mare sărbătoare a creştinătăţii” 1 este, fără îndoială, La 
Paşti. Istoricul literar Ion Buzaşi crede că Sfânta Scriptură e 
punctul de plecare în realizarea acestui text care încă vibrează 
în inima credincioşilor nu neapărat prin fonnă versificată, ci 
prin mesajul profund pe care îl transmite. în Epistola întâi 
către Corinteni a Sf. Apostol Pavel, în capitolul 15, ne este 
împărtăşită credinţa în înviere şi în viaţa veşnică: „ Dacă nu 


5 Părintele Profesor John Breck, Unde este Dumnezeu când avem nevoie 
de El?, Editura Patmos, Cluj-Napoca, 2005, p. 86. 

6 Idem, p. 88. 

7 Ion Buzaşi, Valori creştine în poezia românească. Editura Dacia, Cluj- 
Napoca, 2009, p. 62. 

există înviere a morţilor, atunci nici Hristos n-a înviat. Iar 
dacă Hristos n-a înviat, atunci zadarnică este propovăduirea 
noastră, zadarnică e şi credinţa voastră. (...) Iar dacă noi 
numai pentru viaţa aceasta nădăjduim în Hristos, suntem mai 
de plâns decât toţi oamenii. Dar nu! Hristos a înviat din morţi, 
pârgă celor adormiţi (...) Iar când fiinţa aceasta stricăcioasă 
se va îmbrăca în nestricăciune şi fiinţa aceasta muritoare se va 
îmbrăca în nemurire, atunci va fi cuvântul care este scris: 
înghiţitu-s-a moartea-ntru biruinţă. Unde-ţi este, moarte, 
biruinţa? Moarte, unde-ţi este boldul?”. Acest mesaj divin este 
revelat de versul lui George Coşbuc: în fapta noastră ne e 
soarta / Şi viaţa este tot, nu moartea! 

Asemenea în lirica lui Ioan Alexandru, unde „de înviere 
Cosmosu-i învins”, şi în poezia coşbuciană moartea este 
definitiv învinsă de puterea de netăgăduit a credinţei. Viaţa este 
Totul, pentru că ea, prin esenţa ei, e veşnică, biruind răul. La 
George Coşbuc, tema învierii este reliefată liturgic: satul întreg 
trăieşte Marea Sărbătoare în acord deplin cu natura care 
potenţează trăirile extraordinare ale omului, ale ţăranului. Şi 
aici Coşbuc se întâlneşte cu Eminescu, fiindcă amândoi au 
evidenţiat legătura indisolubilă între Om şi creaţia divină, 
universul întreg. Credinţa reface legătura omului cu 
Dumnezeu, dă putere şi purifică. 

Departe de a putea fi prins într-o singură formulă lirică (şi 
pentru aceasta este dovedită universalitatea liricii coşbuciene), 
opera poetului transilvan surprinde unul dintre cele mai 
frumoase universuri lirice creştine, care descriu ceremoniale 
simple ale omului, spectacole ale vieţii: „Adevărul e că poetul 
transilvan se lasă foarte greu prins într-o formulă unică. 
Simplul inventar al temelor sale indică o extraordinară 
mobilitate şi o mare disponibilitate sufletească. De la cea mai 
blândă şi mai vaporoasă reverie bucolică până la cele mai 
teribile accente blasfemice din poezie română, de la parodia 
eroicului mitologic la sublimitatea elegiei civice şi patriotice, 

Coşbuc versifică totul cu dezinvoltură. Lumea reprezintă 
pentru el un spectacol enonn căruia îi caută mai degrabă 
omogenitatea decât problematicul. în esenţă, atitudinea sa 
„filosofică” în faţa acestui spectacol este una deliberativă: ce 
cale trebuie să urmeze omul în viaţă pentru a-şi păstra 
demnitatea atât în faţa marilor mistere existenţiale, cât şi în 
aşezarea sa, ca rasă, în istorie. Poziţia aceasta implică o morală 
strictă, solidă în fond, bazată pe uzanţe. Poetul nu vrea să iasă 
din cultură. Gândirea sa asupra problemelor fundamentale ale 
omului, ca viaţa şi moartea, rămâne în substanţă aforistică. 

o 

Provine, aşadar, din experienţa comună a colectivităţii” . 

„Genial mânuitor de limbă românească, George Coşbuc 
este comparat deseori cu „poetul nepereche” al poeziei 
româneşti, Mihai Eminescu. Un alt mare scriitor român, Liviu 
Rebreanu, spunea în acest sens: „Eminescu şi Coşbuc. Pot sta 
prea bine alături. Se deosebesc atât de mult, încât se 
completează. Ei doi dau faţa şi sufletul poeziei româneşti de 
până acum - Luceafărul şi Nunta Zamfirei ] ” 8 9 


8 Petru Poantă, Opera lui George Coşbuc, Editura Casa Cărţii de Ştiinţă, 
Cluj-Napoca, 2004, p. 125-126. 

9 Liviu Rebreanu, George Coşbuc, în volumul Poezii , Editura Cartier, 1998, 

p. 168. 

Prof. CODRUŢA BĂCIUŢ 


Elogiul mamei, la George Coşbuc şi Grigore 
Vieru 

Motto : 

“Coşbuc trebuie citit ca un poet livresc. Coşbuc este 
unul dintre poeţii noştri foarte cultivaţi, un spirit subtil, de 
o rafinată supleţe intelectuală”. (Petru Poantă) 

Descendent din familie de preoţi şi pe linie maternă şi pe 
linie paternă, George Coşbuc, numit de săteni “Georgica 
popii”, a cunoscut toate aspectele lumii rurale, cu toate că a 
trăit intr-un mediu mai apropiat de cel al cărturarilor decât în 
cel autentic ţărănesc, primind o educaţie aleasă. De aceea s-a 
afirmat, pe bună dreptate, că este “unul dintre poeţii noştri 
foarte cultivaţi” . El a ştiut cum să surprindă cele mai ascunse 
taine ale universului rural, descriind peisaje transilvane în 
diferite anotimpuri ( Vestitorii primăverii, Vara, Miezul verii, 
Zile de toamnă, Iarna pe uliţă ) şi cum să insiste asupra unor 
trăsături generale de caracter cum ar fi: bunătatea şi răutatea 
(El- Zorab) invidia şi gelozia ( Duşmancele ), averea şi sărăcia 
(Rada, Nu te-ai priceput), viaţa şi moartea (Moartea lui Fulger, 
O scrisoare de la Muselim - Selo ), biruinţa şi înfrângerea 
(Paşa Hassan). Din educaţia religioasă primită în familie, dar 
şi din credinţa populară bine cunoscută au izvorât şi versurile 
cu tentă filozofică devenite adevărate aforisme: “O luptă-i 
viaţa/ Deci te luptă/ Cu dragoste de ea, cu dor”, ori : “Din zei 
de-am fi scoborâtori/ C-o viaţă toţi suntem datori”. Toate 
acestea ilustrează supleţea sa intelectuală despre care scria 
criticul. Peisajul rural cu multiplele sale aspecte este un fel de 
preambul al unei lumi păstrătoare de mister şi tradiţii, iar 
imaginea satului nu poate fi desprinsă de locuitorii lui, de tot ce 
se petrece acolo. “Peisaje, icoane răzleţe, detalii intime se 

înşiră într-un caleidoscop pitoresc şi delicat. Apropierea dintre 
om şi natură îi face să se confunde, minunile ei se personifică 
şi iau înfăţişări de fiinţe rustice, calde, pline, rumene, 
comunicative." - afirma Octavian Goga . 

Aş putea să mă consider oarecum contemporană cu acest 
poet, întrucât a fost foarte prezent în familia mea. Am avut o 
copilărie fericită, iar numele de George Coşbuc trezeşte cele 
mai frumoase momente ale copilului din mine. Am locuit 
dintotdeauna la oraş având tot ce mi -am dorit, dar în glasul 
mamei mele şi în întreaga ei făptură se ghicea nostalgia după 
satul ei natal şi după aspectele frumoase din viaţa satului pe 
care mi le-a făcut cunoscute prin poezia lui Coşbuc. Mama era 
o împătimită a versurilor coşbuciene pe care le recita 
dumnezeieşte, iar pe unele le şi cânta la fel. Buzele ei rosteau 
versuri ce se rostogoleau în cascade de trăiri şi emoţii. Fiecare 
cuvânt era bine ştiut, pornit din inimă şi însoţit de gesturi 
potrivite contextului. Ca o icoană a tuturor amintirilor mele, 
situată undeva între teluric şi celest, se găseşte nealterată 
imaginea mamei. Prima poezie prin care l-am cunoscut pe 
Coşbuc a fost „Mama”. Sentimentele sincere de dragoste 
maternă precum şi dorul nestăvilit al mamei pentru fiul plecat 
departe lăsau lacrimi nesecate pe chipul mamei mele. Să ai un 
singur fiu şi acela să fie plecat departe? Lucru extrem de 
dureros pentru o mamă. Acum, acest sentiment este acutizat, 
pentru că multe mame sunt lăsate, poate chiar în suferinţă, 
poate chiar cu bunăştiinţă de copiii plecaţi în cele 4 zări din 
nevoi financiare. Pe noi acest lucru nu ne mai surprinde, dar, 
oare Coşbuc cum s-ar exprima? Şi cât de chinuitor ar fi pentru 
el acest sentiment ? Să-ţi pornească odorul în lumea largă, să 
înfrunte toate supliciile unui destin pe care nu şi l-a dorit? Să se 
distanţeze de tot ce i-a fost cândva mai drag, ori chiar să se 
piardă prin lume şi, mai trist, să uite unde îi sunt rădăcinile. 

Mama poetului era un model de preoteasă în lumea satului, 
fiind: "inimă bună, iubitoare de Dumnezeu şi româncă- 

nflăcărată, care, în momente de bucurie ori întristare, era în 
stare să improvizeze doine, horii şi satire de o rară frumuseţe şi 
adevărată valoare artistică, deşi avea la bază numai şcoala 
primară de fete din Năsăud, unde o dusese unchiul ei, vicarul 
de pie memorie Ion Marian”. (Iuliu Bugnariu). 

Mă voi opri, ca şi alte dăţi, asupra chipului mamei, fiinţa 
care fascinează, aşa cum e percepută de poet. Maternitatea este 
o componentă esenţială a existenţei noastre. Elogiul mamei, 
frumuseţea şi sinceritatea cu care pot fi exprimate prin vers 
toate sentimentele faţă de făptura minunată care ne face să 
respirăm, să trăim, o regăsim la aproape toţi poeţii români şi 
străini. 

îmi voi permite, în cele ce urmează să surprind câteva 
similitudini între poezia lui George Coşbuc şi Grigore Vieru 
(un poet la fel de aproape de sufletul meu) pe această temă a 
ilustrării, cu mijloace poetice diferite, a portretului primei fiinţe 
cu care ne obişnuim încă din primele clipe ale vieţii. Fie că 
mama e abordată din perspectiva fiului, ori a copiilor, fie că e 
privită ca o raportare la fiinţele pe care le preţuieşte, ea merită 
respectul cuvenit. Revenind la Poet, acesta prezintă încă de la 
început imaginea unei locuinţe mici redată prin substantivul 
derivat cu sufix “căscioară” situată pe malul apei, spre moară, 
la întretăierea cărărilor. Se aseamănă cu căsuţa din poveste. 
Este vorba despre casa părintească, evident, cea despre care 
Grigore Vieru zicea: „Casa părintească nu se vinde, / Nu se 
vinde tot ce este sfânt./ Din atâtea lucruri dragi şi sfinte/ Ochii 
mamei încă ne privesc”. Amintirea mamei este nepreţuită şi 
raportată la imaginea casei părinteşti, casă veche, tradiţională. 

îndeletnicirea mamei, ca de altfel a tuturor femeilor de la 
sat, era pe vremea aceea torsul. Acum, nu mai ştim ce 
înseamnă să torci. Există copii care nu au văzut în viaţa lor un 
război de ţesut, ori o furcă din caierul căreia se desprinde firul 
acela subţire din care ulterior ies, prin ţesut, acele covoare 
purtând amprenta satului nostru. 

Atmosfera creată de Coşbuc e apăsătoare prin natura 
descrisă, spaţiul prezentat fiind în deplină concordanţă cu 
zbucuimul sufletesc al mamei: “In vaduri ape repezi curg / Şi 
vuiet dau în cale, / Iar plopi în umedul amurg/ Doinesc eterna 
jale”. Aşadar, apele cu vuietul lor şi plopii “doinind” poten- 
ţează suferinţa mamei care nu mai are speranţa bucuriei 
revederii fiului său. Accentele de doină, dar şi cele de elegie, 
sunt evidente, iar inversiunea “eterna jale” susţine permanen- 
tizarea stării tristeţe. La fel este şi la Grigore Vieru, portretul 
mamei este raportat la natura înconjurătoare : “Chipul tău, 
mamă, / Ca o mie/ De privighetori rănit d” (Chipul mamei). La 
Grigore Vieru versurile au accente de doină: “Foicică dulce 
poamă/ Toată lumea are mam ă”(Mama). 

Starea materială precară e ilustrată de cele “trei vreascuri/ 
Rupte dintr-un gard” - care aduc minimum de căldură 
căminului: “iar flacăra lor, geme”, iar la Vieru: “Mama mea 
viaţa-ntreagă/ A trăit fără bărbat./ Singurei eram în casă/ Ploi 
cu grindină când bat” ( Autobiografică ) - ducând singură tot 
greul casei. 

Mama este predispusă la visare, “îndulcirea” sentimentului 
de dor şi al suferinţei din dor făcându-se prin încercarea de 
evadare în lumea basmului: “Un basm cu pajuri şi cu zmei / 
începe-acum o fată, / Tu taci ş-asculţi povestea ei”, dar în 
curând se petrece trezirea la cruda realitate: “....O, nu! Nu-i 
drept să te-ndoieşti!/ La geam tu sari deodată, /Prin noapte- 
afară lung priveşti -/ - "Ce vezi? întreab-o fată./ - "Nimic... Mi 
s-a părut aşa!/ Şi jalea te răpune, /Şi fiecare vorbă-a ta/ E plâns 
de-ngropăciune”. Cutremurătoare şi duioase sunt aceste 
versuri. Realitatea, văzută prin prisma celui plecat este crudă, 
cruntă, devastatoare şi devoratoare, iar cuvintele mamei 
suferinde se transfonnă în bocet, în jelire. îngrijorarea mamei 
este sugerată în continuare atât de vorbele ei, cât şi de gesturile 
inexplicabile şi încetinite de durere ce conduc spre starea 
conştientă că vârsta înaintată şi dorinţa arzătoare atrag 

imposibilitatea de a-şi mai vedea fiul. Astfel, mama, datorită 
stărilor de mâhnire şi descurajare prin care trece, devine o fiinţă 
absentă la tot ce se petrece în jurul ei. Cu toate că, intr-un ritual 
testamentar, ea îşi exprimă ultima dorinţă, aceea de a-1 mai zări 
pe fiul său, şi aceasta ar trebui respectată, este conştientă că 
trebuie să se supună destinului implacabil şi se resemnează în 
durere profundă: “Aşa vrea poate Dumnezeu, / Aşa mi-e datul 
sorţii, / Să n-am eu pe băiatul meu/ La cap, în ceasul morţii!” 
Revenirea în final la cadrul natural, la atmosfera propice stării 
de meditaţie ori de adâncă tristeţe sensibilizează prin 
profunzimea ideilor poetice exprimate: ‘Afară-i vânt şi e- 
nnorat, / Şi noaptea e târzie;/ Copilele ţi s-au culcat -/ Tu, inimă 
pustie, /Stai tot la vatră-ncet plângând”. Epitetul metaforizat 
“inimă pustie” simbolizează atât neputinţa cât şi pustiirea şi 
răvăşirea de care e cuprinsă această fiinţă fragilă. Pare că 
timpul ar sta pe loc şi totuşi: “ adormi târziu cu mine-n gând / 
Ca să visezi de mine!”. Contopirea sentimentelor cu gândul, 
unitatea de trăire în raport cu decorul nocturn subliniază şi 
mesajul întregii poezii: dragostea maternă şi dragostea filială 
sunt atât de puternice încât, în cele din urmă, înving spaţiul şi 
timpul pierzându-se în eternitate. 

Poezia se compune din secvenţe picturale realizate prin 
tehnica contrastului, întrucât apare imaginea mamei ce toarce 
în odaia a cărei flacără împleteşte “lumini şi umbre”, apoi ea, 
ori tace îngândurată ori plânge, e plină de grijă apăsătoare faţă 
de fiul ei, pe când cele două copile nu sunt capabile să îi 
înţeleagă suferinţa. 

Realizând chipul duios al mamei chinuite de dor, poetul 
surprinde, ca şi Grigore Vieru, ochii şi mâinile mamei. Ochii - 
oglindă a sufletului - ai acestei mame sunt ficşi, imateriali, plini 
de durere şi parcă opresc viaţa în loc: “Spui şoapte fără de- 
nţeles, / Şi ochii tăi stau ţintă”, “Te uiţi la el şi nu-1 ridici,/ Şi 
fetele se miră”. încremenirea cauzată de durere e sugerată de 
utilizarea propoziţiilor principale, scurte, în raport de 


111 



coordonare prin juxtapunere prin conjuncţia simplă “şi”. Apoi: 
“Intr-un târziu, neridicând/ De jos a ta privire:/ - "Eu simt că 
voi muri-n curând, / Că nu-mi mai sunt în fire...”, traiectoria 
privirii este sigură, indică imobilitate şi concentrare către ideea 
morţii. La Vieru: “Ochii mamei încă ne privesc”, ( Casa 
părintească), ochii devenind un semn al vegherii şi al 
supravegherii permanente, asemenea unui înger păzitor. 
Mâinile mamei nu apar propriu-zis, ci prezenţa lor se deduce 
din context, din conţinutul ideatic, deoarece ea “toarce” alături 
de cele două fete, adică face acea mişcare manuală prin care 
obţine firul subţire de lână. Calităţile pe care le are, priceperea 
la tors şi hărnicia, se subînţeleg, deşi firul de tors se rupe des 
acum, datorită neputinţei concentrării sau a obsesiei chinui- 
toare: aşteptarea fiului plecat. Confesiunea mamei este realizată 
cu aceeaşi duioşie, dar şi cu credinţa în firescul vieţii şi al 
morţii. Presimţind că sfârşitul e aproape, aşteptarea îndelungată 
şi tot zbuciumul provocat de îndoieli o determină să oscileze 
între iluzia că îl aude pe George: “Mi s-a părut c-aud la geam 1 
Cu degetul cum bate”, deznădejdea ce o cuprinde, marcată prin 
exclamaţia retorică: “Dar n-a fost el!...”, încrederea intr-un 
viitor apropiat: “Să-l văd venind, / Aş mai trăi o viaţă” şi 
certitudinea că nu se vor mai vedea: “ E dus şi voi muri dorind/ 
Să-l văd o dată-n faţă”. Mama le îndură pe toate: situaţia 
materială grea, asprimea vremii, întunericul nopţii, ciudăţenia 
comportamentului, vinovăţia gesturilor şi a vorbelor, creşterea 
şi educarea în spiritul tradiţiei a celor două fete, dar nu poate 
suporta gândul că fiul ei cel drag nu se va întoarce în timp util 
acasă, înainte de stingerea ei iminentă. Astfel, mamă şi fiu, atât 
de departe în timp şi în spaţiu, se află atât de aproape prin 
puterea iubirii, pentru că gândul celui plecat se apropie de 
sufletul mamei indirect, tocmai prin evocarea acesteia, iar 
mama este cea care atât de mult doreşte reîntâlnirea încât îi 
aude bătaia cu degetul în geam. Mâinile mamei sunt venerate 
de Grigore Vieru. Mâna mamei de data aceasta e ocrotitoare, e 

cea de binecuvântare aşezată pe creştetul copilului drag intr-un 
gest ritualic: “O, mâna ei, ca ramul veşted, /A-mbătrânit la 
mine-n creştet”. 

în poezia “Mama”, scrisă de George Coşbuc, versurile 
limpezi, structurate pe strofe lungi, cu o rimă perfectă, precum 
şi lexicul cu iz arhaic se succed dând naştere unei incantaţii, 
unei pledoarii pentru păstrarea nealterată a sentimentului de 
iubire dintre mamă şi fiu. 

Adorarea mamei şi iubirea recunoscătoare, atât în poezia 
lui George Coşbuc cât şi în cea a lui Grigore Vieru, nu se 
poate să nu ne amintească de alte versuri ce vin ca un ecou ce 
prelungeşte imaginea acesteia: “mamă frumoasă primul meu 
rai/ fă o minune te rog mai stai/ dulce lumină ram de măslin/ 
încă nu-i vremea mai stai puţin”. (C.V. Tudor) 

MIRCEA DAROŞI 


Aspecte lingvistice în poezia lui George 

Coşbuc 


Atras încă din primii ani de liceu de opera literară a lui 
George Coşbuc, profesorul univ. dr. doc. Gavril Istrate de la 
Universitatea „Alexandru Ioan Cuza” din Iaşi i-a dedicat 
câteva studii de o mare importanţă lingvistică şi filologică, 
menite să pună în valoare limba poeziei bardului de la Hordou. 

Cea dintâi confruntare cu această poezie a avut-o la 
intrarea sa în facultate, unde subiectul la liberă alegere, adică 
scriitorul preferat, a fost George Coşbuc, iar la finalul studiilor 
sale, lucrarea de licenţă a avut ca temă „Limba poeziei lui 
George Coşbuc”, subiect pe care l-a tratat şi în teza de doctorat 
din 1949, avându-1 ca îndrumător pe renumitul filolog Iorgu 
Iordan şi preşedinte de comisie pe George Călinescu. 

Preocupările sale filologice şi lingvistice, în domeniul 
cărora s-a remarcat încă din anii studenţiei, îl detennină să-şi 
aprofundeze studiile asupra clasicilor literaturii române, între 
care, un loc aparte îl ocupă George Coşbuc. în cele peste 30 de 
studii şi articole scrise în decursul anilor, Gavril Istrate îşi 
îndreaptă atenţia spre aspectul limbii folosite de poet în 
creaţiile sale prin prezenţa unor elemente regionale, cerute nu 
numai de subiectele tratate, ci şi de publicul căruia i se adresa. 

Dacă cei mai mulţi critici şi istorici literari l-au 
considerat, pe drept, un poet valoros, un poet naţional, au 
existat „ignoranţi” care i-au întâmpinat cu rezistenţă opera, 
acuzându-1 de prea multe provincialisme, de inventator de 
cuvinte şi chiar de plagiator. Cea din urmă acuzaţie se iveşte 
după apariţia volumului Balade şi idile (1893), care cuprindea 
şi celebra lui poezie „Nunta Zmfirei”. Aceştia erau cei de peste 
Carpaţi, care, necunoscându-i opera, au rămas surprinşi cum de 

a răsărit ca din poveste un asemenea poet şi când a făcut el 
atâtea poezii şi toate atât de frumoase. însuşi poetul 
mărturiseşte că, până la sosirea în Bucureşti, poezia lui nu era 
cunoscută : „De-aş fi scris eu de zece ori mai bine decât scriu 
şi de zece ori mai mult, dac-aş fi rămas în Ardeal, sînt sigur că 
nici puiul cucului n-ar fi ştiut în România că exist”. 

Gavril Istrate îi studiază foarte amănunţit opera din punct 
de vedere lingvistic şi argumentează pe text folosirea 
cuvintelor vechi luate din limba ceasloavelor şi a cazaniilor, 
arătând că el urmărea farmecul limbajului din aceste cărţi, care 
îl ajutau să-şi îmbogăţească propria limbă. Pentru el, limba 
veche, pe lângă rolul de a-i procura un material nou, mai avea 
rolul, tot atât de important, de-a „controla” cuvintele dialectale 
înainte de a le pune în circulaţie. 

Lingvistul ieşean, autorul studiului Graiul satului Nepos 
şi al Cercetărilor dialectale din judeţul Bistriţa-Năsăud, 
întocmeşte o listă deosebit de cuprinzătoare cu aceste cuvinte 
pe care le confruntă cu graiul său de acasă. El este acela care 
observă că poetul are anumite preferinţe lexicale pentru a evoca 
mai uşor atmosfera unei anumite epoci şi o face mai ales în 
traducerile sale. De pildă, cuvântul „tutindeni” cu sensul de 
„pretutindeni” este întâlnit de 1 10 ori în traducerile din Eneida 
şi de 10 ori în Divina Comedie : „Tutindeni este domn, ci-aici e 
rege”, „încât albeau pe cer tutindeni stele”. Acest cuvânt îl 
găseşte Gavril Istrate în textele vechi din Codicele Voroneţean, 
în Psaltirea lui Hurmuzachi, în Psaltirea în versuri a lui 
Dosoftei, în Letopiseţul lui Grigore Ureche, în Dicţionarul lui 
Cihac etc. Folosirea lui, spune el, ar fi motivată de faptul că are 
o sonoritate deosebită şi răspunde mai bine unor necesităţi 
metrice, având şi o silabă în minus, faţă de pretutindeni şi, 
probabil din plăcerea de a menţine varianta din secolul al XVI- 
lea. 

Despre cuvântul „întrulpi”, întâlnit în poezia „Nunta 
Zamfirei”, poetul spune în „Notele” primei ediţii din „Fire de 

tort”, p. 172, că este un „cuvânt care nu există în limbă şi e 
creat de mine” „De-ai fi văzut cum au jucat/ Copilele de 
împărat / Frumoase toate şi întrulpi,/ Cu ochi şireţi ca cei de 
vulpi,/ Cu rochii scurte până-n pulpi,/Cu păr buclat”. 

Poetul pune la contribuţie deopotrivă şi limba veche şi 
graiul său de acasă, pe care le confruntă cu multă pricepere. 
Unele cuvinte descoperite în opera poetului au dispărut din 
limba vorbită, fiind arhaisme sau regionalisme, dar au rămas în 
poezia lui Coşbuc, fără de care n-ar fi avut acel farmec 
inconfundabil. Iată câteva cuvinte înregistrate pe listele 
renumitului lingvist : bârnă, buiac, buigui, a ciudi, chezaş, 
druşcă, leacuri, lăturean, mămucă, premândă, prian, sărindar, 
vâj şi multe altele. Folosirea lor îl detennină pe Nicolae 
Drăganu să spună că „George Coşbuc cunoaşte bine limba 
poporului şi-şi împestriţează poezia cu provincialisme 
năsăudene”: „Să-i duc o poştie sacul” în „Rea de plată”, 
„năprui” în „Roata morii”, „ huc”, „modru”, „minten” etc., 
care apar în alte poezii atât de cunoscute. întregul său 
vocabular este cel al limbii populare, trecut prin optica omului 
cu şcoală. 

Modificările care apar în diferite variante ale poeziei lui 
Coşbuc, e adevărat, puţine la număr, sunt tot de ordin 
lingvistic. Un exemplu elocvent ni-1 oferă poezia „Noapte de 
vară”, în care verbul „a ascunde” este înlocuit cu „a zbura”: 
„S-ascund mierlele-n tufiş”, „Zboară mierlele-n tufiş”, pentru 
care Gavril Istrate găseşte următoarea explicaţie: verbul „a 
zbura” exprimă precis ideea poetului şi ne introduce implicit în 
mediul respectiv, pe când „a ascunde” nu se referă la viaţa 
păsărilor, ci mai mult a oamenilor. în aceeaşi poezie, cuvântul 
„dăulind” este înlocuit cu „hăulind”, „chiot” prin „vuiet”, „a 
cânta” prin „ a suna”, toate fiind adaptate la ideea poetică. 

Dacă prima parte a activităţii sale creatoare este tributară 
utilizării unui număr mare de regionalisme, îndeosebi din zona 
Năsăudului, în perioada bucureşteană, Coşbuc renunţă la multe 

dintre ele, apelând la neologisme. Pentru cuvântul „nea” 
foloseşte zăpadă, în loc de „prunci” copii, înlocuieşte „căprii” 
cu căprui, „pălmi” cu forma lierară palme. Graiului de-acasă al 
poetului i se datoresc fonetismele arhangel, braţă, durmi, ficior, 
părău, povoi, pustiu, rădica, rump, ţîn, ţintă, vreu, zăbovi ş.a. 
Insă atunci când nu găseşte sinonime literare care să exprime 
cu aceeaşi precizie noţiunile respective, ori din motive de ordin 
tehnic, se întoarce la origini, folosind regionalismele ca: 
băndurică, capău, drumar, ghiordan, glajă, hinteu, hurlup, laz, 
lălâi, sălhui, troahnă şi lista ar putea continua. 

Asupra multor poezii, George Coşbuc va reveni cu diferite 
modificări asupra unor strofe din ediţiile mai vechi sau chiar le 
scoate. Aceste modificări sunt vizibile odată cu folosirea 
neologismelor pe care le întâlnim în poeziile: Mânioasă, Nu te- 
ai priceput, Fatma, Nunta Zamfirei, Fata morarului, Rada, 
Trei, Doamne, şi toţi trei, La oglindă, Vară etc. Poetul 
intervine şi în privinţa folosirii timpurilor verbului. De 
exemplu, în poezia Trei, Doamne, şi toţi trei înlocuieşte 
perfectul din versurile: „De Radu i-a fost mai cu grabă/Că 
Radu i-a fost cel mai drag” cu prezentul din varianta definitivă: 
„De Radu-i este mai cu grabă,/ Că Radu-i este cel mai drag”. 
Verbele folosite la prezent ne dau impresia că flăcăii abia au 
murit, iar tatăl lor află în momentul acela nenorocirea, trăieşte 
evenimentul. 

Coşbuc are o adevărată preferinţă pentru verbul „vreau”, 
spre deosebire de poeţii moldoveni şi munteni care recurg de 
obicei la „ voiesc”. Sunt concludente versurile dintr-o variantă 
a poeziei „La oglindă” publicată în Convorbiri literare , XXIV, 
1890: „ Cui te dau voiesc să-mi fie/ Om odată”. A renunţat la 
această construcţie, folosind forma apropiată sufletului său: 
„Cui te dau are să-mi fie/ Om odată”. Verbul „voiesc” este 
aproape sinonim, în acest vers, cu „doresc”, la care Coşbuc se 
va fi gândit, dar l-a evitat probabil, nu numai din motivul că 
este mai vag decât celălalt, ci din cauză că nu era popular, cum 

nu este nici astăzi, în graiul din nordul Transilvaniei. în 
majoritatea cazurilor, modificările nu sunt provocate numai de 
tendinţa de perfecţionare a versurilor, sub aspect tehnic, ci şi de 
folosirea cât mai proprie a fiecărui cuvânt. 

Gavril Istrate a poposit în cercetarea sa chiar şi asupra 
pronunţării şi ortografierii numelui de botez al poetului. Toate 
cărţile precum şi toate articolele, versurile ori scrisorile rămase 
de la poet sunt semnate George şi nu Gheorghe. în judeţul 
Bistriţa-Năsăud, de unde este originar el, nu pronunţă nimeni 
Gheorghe, ci numai George. 

Urmărind procesul de creaţie al scriitorului, spune acelaşi 
lingvist, suntem înclinaţi să acordăm tot creditul spuselor sale 
din 1896: „Mi s-au făcut imputări stătătoare, mai ales la fonna 
poeziilor mele. Că nu aşa se exprimă poporul cum mă exprim 
eu în versuri. Fără îndoială că nu; şi fără îndoială că aşa! Dar în 
treaba asta să-mi dea voie toţi criticii prezenţi şi viitori, să le 
ignorez poveţele. Eu îmi cunosc graiul părinţilor mei; iar 
chestiunea unei limbi literare populare pricep şi eu ceva, şi- 
apoi voi fi având doar şi eu un dram de sentiment artistic în ce 
priveşte graiul. Iar dacă e vorba că nu aşa îşi manifestează 
poporul ideile şi sentimentele, cum le manifestez eu - da, da, 
aici primesc poveţe, dar trebuie să fiu convins întâi că înşişi 
criticii ştiu, ştiu cu siguranţă, cum îşi manifestează poporul 
ideile şi sentimentele, căci eu mi-am dat foarte multă trudă să 
ştiu şi-am citit şi citesc toate poeziile populare care se publică 
pretutindeni....” 

ALINA-CAMELIA STANCIU, 

elevă, Colegiul Naţional „Andrei Şaguna” Braşov 


Nunta între tradiţie şi spectacol 

Undeva, Octavian Goga, poetul pătimirii nostre, scria că 
„mai întâi a fost satul şi după aceea au venit dealurile din jur, 
ca să păzească frumuseţea asta”. Mai mult sau mai puţin 
declarat, poetul de la Ciucea are în vedere satul românesc în 
ipostaza lui de centru al lumii, întărind ideea lui Creangă din 
Amintiri din copilărie că satul Humuleşti nu este „un sat 
mărginaş şi lipsit de priveliştea lumii”. 

înţeles ca un univers conservator, care şi-a menţinut 
constanta în timp şi spaţiu, în ciuda factorilor care i-au 
ameninţat integritatea, satul românesc a devenit obiect al 
fascinaţiei unor scriitori precum Ion Creangă, Liviu Rebreanu, 
George Coşbuc, Marin Preda, şi lista ar putea continua. 
Probabil tocmai reţinerea de a-şi nota gândurile, trăirile, 
emoţiile pornind de la realităţi incerte, aflate sub zodia unor 
lipsite de substanţă metamorfoze, i-a determinat pe marii 
scriitori să aleagă lumea stabilă a satului drept sursă de 
inspiraţie pentru creaţiile lor. Predilecţia pentru această temă a 
satului românesc poate fi remarcată chiar şi la scriitorii 
contemporani (care fac abstracţie de procesul de urbanizare a 
societăţii în care trăiesc) datorită dorinţei de a prezenta aspecte 
etern valabile referitoare la acelaşi spaţiu sacru, care diferă 
numai prin perspectiva estetică proprie. 

George Coşbuc, pe care un Oct. C. Tăslăuanu îl consideră 
„reprezentantul tipic al optimismului, al vieţii tinere şi 
viguroase de la ţară” (Coşbuc, Luceafărul, Buc., Anul LIV, 1 
martie 1919, pag. 82), a rămas credincios spaţiului rural, 
surprinzând lumea satului în toate ipostazele sale, de la 
evenimente de o însemnătate deosebită din viaţa sătenilor 
(nunta, înmormântarea) până la întâmplări din viaţa de zi cu zi 

(viaţa câmpenească, jocul copiilor). Poeziile sale se remarcă 
printr-o accentuată autenticitate - rezultatul perioadei petrecute 
de scriitor în inima acestui univers: „Toată viaţa ţărănească, de 
la bucuriile şi veselia nunţii, până la durerea morţii, toate 
năcazurile ţărăneşti le cunoaşte Coşbuc nu din cărţi, ci trăite de 
el; le cunoaşte prin legătura de sânge, de aceea întreaga această 
viaţă e zugrăvită cu atâta adevăr şi cu atâta sinceră simpatie”, 
scria pe bună dreptate despre poet Gherea. 

Lectura poeziei lui Coşbuc rămâne o şansă pe care cititorul 
i-o acordă operei, aducând-o în contemporaneitate, din 
perspectiva unei noi sensibilităţi. 

Poemul-baladă Nunta Zamfirei, care s-a bucurat de 
numeroase interpretări, are în atenţie nunta ţărănească inserată 
în universul basmului, îmbinarea realului cu fabulosul 
permiţându-i poetului libertatea necesară pentru punerea în 
scenă a spectacolului său. 

Mai mult decât descrierea fidelă a unei nunţi ţărăneşti, 
poezia reţine fără îndoială atenţia prin faptul că poetul transcrie 
de fapt un spectacol al nunţii, înregistrat cu un ochi atent, 
spectacol pe care el însuşi l-a regizat, aruncând în joc, fără de 
reţinere, culoare, sunet şi lumină, dând sfaturi utile actorilor şi 
figuranţilor, ca un regizor atent la efectele estetice scontate. 

Pentru marele său spectacol, Coşbuc apelează la 
elementele basmului de care se foloseşte copios pentru a crea 
atmosfera necesară; autorul scenariului are nevoie de un 
împărat („E lung pământul, ba e lat, / Dar ca Săgeată de bogat / 
Nici astăzi domn pe lume nu-i”) cu o fiică de o frumuseţe cu 
totul aparte: „Şi-avea o fată, - fata lui - / fcoană-ntr-un altar s-o 
pui / La închinat”. Mai mult decât o prezenţă reală, mireasa 
Zamfira contează ca rezultat al „estetizării”, prin aglomerarea 
de procedee aristice, epitete şi o comparaţie care o 
spiritualizează : „Ieşi Zamfira în mers isteţ, / Frumoasă ca un 
gând răzleţ, / Cu trupul nalt, cu părul creţ, / Cu pas uşor”. 
Autorul comentează el însuşi, cu o nereţinută plăcere, 

spectacolul pe care l-a realizat, dar, mai ales, frumuseţea 
actorilor: „Frumoasă cât eu nici nu pot / O mai frumoasă să-mi 
socot / Cu mintea mea.”. 

Scena primeşte alte dimensiuni: „... a pornit s-alerge-n 
zbor / Acest cuvânt mai călător / Decât un vânt!”, „Ca ieri, 
cuvântul din vecini / S-a dus ca astăzi prin străini, / Lăsând pe 
toţi, din cât afund / O mie de crăimi ascund, / Toţi craii 
multului rotund / De veste plini.”. Vecini şi străini întăresc 
relaţia exprimată prin aproape-departe sugerând că de fapt nu 
dimensiunile lumii reale ar mai conta, ci ale scenei unde se 
desfăşoară spectacolul nunţii. 

George Coşbuc îi asigură cititorului un loc în această 
călătorie între viaţa reală şi cea a basmului pe care el însuşi a 
întreprins-o (un du- le - vino continuu). In acest fel, el lasă 
impresia că revine la realitate prin menţionarea momentelor 
specifice acestei ceremonii: anunţul starostelui că totul este 
pregătit, întâlnirea mirilor, deplasarea alaiului la semnalul 
starostelui, cununia, hora şi petrecerea cu urarea tradiţională. 
Petrecerea în sine, de proporţii, nu conţine, totuşi, niciun aspect 
ireal. Ireal este, în înţeles artistic, doar spectacolul de o mare 
anvergură a cărui creator (nimeni altul decât George Coşbuc) îl 
aduce la viaţă prin simpla (şi totuşi magica) putere a 
cuvântului. 

Arta din spatele nunţii-spectacol sau, altfel spus, secretele 
din culise, i-au permis poetului ţărănimii să pună în scenă o 
nuntă ca în basme inspirată de nunta din zona Năsăudului. Arta 
poetică coşbuciană are rolul de a-i trezi cititorului admiraţia şi 
uimirea în faţa ceremonialului nunţii şi a implicaţiilor acestuia. 
Poetul este pus el însuşi în ipostaza de spectator îndreptăţit să 
îşi exprime părerea prin intermediul exclamaţiilor: „Şi alţii, 
Doamne! Drag alint / De trupuri prinse-n mărgărint! / Ce fete 
dragi! Dar ce comori / Pe rochii lungi ţesute-n flori!”. 

îmbinarea imaginilor vizuale, dinamice şi auditive 
contribuie la sporirea verosimilităţii spectacolului , precum şi la 

captarea şi menţinerea atenţiei cititorului / spectatorului. 
Veritabila aliteraţie „prin vulturi vântul viu vuia” conferă 
creaţiei o muzicalitate aparte, astfel încât repetitivitatea 
consoanei v produce un efect stilistic major, puternic 
consonantic. Totodată, aceasta indică răspândirea veştii nunţii 
nu doar la nivel terestru, ci şi cosmic: „Iar mai spre-amiazi, din 
depărtări / Văzutu-s-a crescând în zări / Rădvan cu mire, cu 
nănaşi, / Cu socri mari şi cu nuntaşi, / Şi nouăzeci de fecioraşi / 
Veneau călări”. Ideea de departe -aproape este prezentă, 
sugestie a ideii că pe durata nunţii ca sărbătoare dimensiunile 
lumii reale se estompează. 

George Coşbuc pune accentul pe cantabilitatea textului, 
considerând că imaginile auditive vor întregi tabloul creat. Pe 
de-o parte, acestea sunt menite să menţină voia bună („Şi ca la 
mândre nunţi de crai / Ieşit-a-n cale-ales alai / De sfetnici mulţi 
şi mult popor / Cu muzici multe-n fruntea lor”), iar, pe de altă 
parte, ele vestesc nunta („A prins să sune sunet viu / De treasc 
şi trâmbiţi şi de chiu”). 

Intervenţia neaşteptată a eului creator („Dar ce scriu eu? 
Oricum să scriu / E neîmplinit!”) este semnul unei modeste şi 
trecătoare ezitări cu privire la creaţia sa, menită să accentueze 
însă frumuseţea spectacolului. 

Hora este realizată într-o armonie evidentă (deopotrivă 
vizuală şi sonoră) detenninată de mişcările precise notate cu 
atenţie de scriitor: „Trei paşi la stânga linişor / Şi alţi trei paşi 
la dreapta lor; / Se prind de mâini şi se desprind. / Se-adună în 
cerc şi iar se-ntind, / Şi bat pământul tropotind / în tact uşor.”. 
Dinamismul întregii scene este ameţitor, îndemnându-1, parcă, 
pe cititor/spectator să se alăture horei şi să petreacă şi el la 
nunta Zamfirei şi a lui Viorel. Bariera dintre lumea reală şi cea 
a spectacolului dispare sub semnul imaginaţiei poetice. Puse 
sub reflectoarele imaginaţiei, versurile se vor transforma în 
poarta de acces a cititorului către petrecere. Sau, din 
perspectiva spectacolului , spectatorului i-ar trebui doar puţin 

curaj să păşească pe scenă şi să se prindă în horă alături de 
figuranşi şi de protagonişti. 

Spectacolul nunţii este unul de proporţii impresionante 
(„Mai un hotar tot a fost plin / De mese, şi tot oaspeţi rari”), cu 
prezenţa bunei dispoziţii, obligatorie, de altfel, într-o asemenea 
circumstanţă („A fost atâta chiu şi cânt / Cum nu s-a pomenit 
cuvânt”). Timpul petrecerii este la rândul său hiperbolizat: „Şi 
patruzeci de zile-ntregi / Au tot nuntit”. Şi totuşi, de ce 
patruzeci de zile? De ce nu mai multe? De ce nu mai puţine? 
Cel mai probabil Coşbuc a dorit să amintească undeva în opera 
sa şi de latura religioasă a comunităţii de la sat, iar 
semnificaţiile numărului patruzeci trebuie reţinute. în 
creştinism există mai multe ritualuri care acoperă un interval de 
patruzeci de zile, iar posturile de Crăciun şi de Paşte durează la 
rândul lor patruzeci de zile, perioadă în care omul se curăţă de 
păcate şi intră în legătură directă cu Dumnezeu. 

Să nu uităm faptul că băutura trebuie să fie suficientă 
pentru numărul mare de invitaţi şi să ajungă pe toată perioada 
petrecerii. Dar scriitorul are grijă şi de acest detaliu, printr-o 
hiperbolă: „Iar la ospăţ! Un râu de vin!”. 

Soarele devine şi el, la rândul său, spectator la ceea ce se 
întâmplă pe pământ, atenţia sa fiind atrasă de veselia generală, 
detaliu ce îl readuce pe cel care lecturează poezia în universul 
imaginarului: „Şi soarele mirat sta-n loc, / Că l-a ajuns şi-acest 
noroc, / Să vadă el atâta joc / Pe-acest pământ!”. 

Substantivele proprii atrag la rândul lor atenţia, 
reprezentând o veritabilă formulă sintetică a personajelor, 
numele fiind alese, totodată, pentru sonoritatea lor: Zamfira, 
Viorel (nume simple care nu sunt menite să se facă remarcate 
în mod deosebit), bătrânul Grui, Rusanda etc. în final, acestea 
implică o notă de umor: jocul lui Peneş-împărat cu piticul 
Barbă-Cot, urarea lui Mugur-împărat. Chiar şi „bărboşii regi / 
Cu sfetnicii-nvechiţi în legi” contribuie la acest haz general. 

Finalul poeziei îl surprinde pe Mugur- împărat cinstind „cu 
păharul plin în mâini”, după obicei: „Precum e felul din bătrâni 
/ La orice chef între români, / El a-nchinat”. în primul rând, 
împăratul le doreşte celor doi o viaţă lungă: „Cât mac e prin 
livezi / Aţâţi ani la miri urez!”. Apelând la simbolistica florilor 
de mac, eul liric sugerează nu doar puritatea tinerilor căsătoriţi 
şi dragostea ce îi uneşte, ci şi ideea devenirii, a continuităţii. A 
doua parte a urării lui Mugur-împărat („Şi-un prinţ la anul! 
blând şi mic, / Să crească mare şi voinic, - / Iar noi să mai 
jucăm un pic / Şi la botez!”) se constituie într-un fel de 
promisiune faţă de cititor/spectator potrivit căreia va exista o 
continuare a spectacolului , dar, de data aceasta, sub forma 
ceremoniei de botez. Poezia Nunta Zamfirei este un spectacol 
cu final deschis ! 

MIHAI ŞTIRBU 


George Coşbuc şi Elena 

George Coşbuc a fost un creator de limbă literară, a 
întemeiat reviste literare, a fost revoluţionar în poezie, a fost 
un poet novator, un experimentalist, un vizionar ("un vizionar 
al mişcărilor sempiterne"- George Călinescu), a fost un virtuoz 
("reuşeşte să împrospăteze mijloace obosite şi să dea o nouă 
strălucire vechilor prozodii" - Vladimir Streinu), a fost un poet 
universal, a avut un crez poetic ("cel mai mare dintre poeţii de 
energii al românimii întregi" - Nicolae lor ga), "a pătruns în 
conştiinţa oamenilor" ("Canonul şcolar şi l-a însuşit de la 
început pe Coşbuc şi-i păzeşte cu grijă până azi memoria" - 
Nicolae Manolescu op. cit., p. 503 ), a tradus enorm. 

Un poet poate prea puţin apreciat şi preţuit, George 
Coşbuc, s-a născut în 20 septembrie 1866, la Hordou. "E totuşi 
singurul mare clasic care nu are, la 150 de ani de la naştere (în 
septembrie), o ediţie critică sau, măcar, una completă. Cele mai 
recente studii monografice au apărut mai ales în anii ‘70-‘80, 
când opera nu îi putea fi comentată altfel decât în clişee şi, 
fireşte, după 1989", spunea Nicolae Manolescu în editorialul 
din România literară nr. 28 din 2011. 

A văzut lumina zilei într-o parte a ţării, care, asemeni 
altor ţinuturi ale noastre, a suferit din cauza istoriei traduse 
după bunul plac al ţărilor vecine, în limbile lor. în maghiară, 
"hordo" se traduce prin "bute", "hârdău", (de la forma lui 
alungită şi de la dealurile care dau iluzia că depresiunea pe care 
o formează este foarte adâncă). Ulterior, această expresie a fost 
confundată de administraţia locală cu alt cuvânt unguresc, 
"ozordău" (paznic de pădure), de unde s-ar trage numele 
localităţii. 

Este o aşezare cu un folclor bogat şi cu o natura mirifică, 
din comitatul Bistriţa-Năsăud (numită din 1925 "Coşbuc", 
judeţul Bistriţa-Năsăud), care aminteşte prin versul poetului, 
viaţa la ţară, idilicul şi iubirea "în forma ei limpede, caldă". 
Mai mult, inspirat poate de ţinutul natal, George Coşbuc visa la 
o mitologie poetică românească, inspirată din basmele şi 
poveştile auzite de la părinţi, care sunt - până la urmă - 
rădăcinile mitologice ale neamului nostru. Voia să creeze o 
epopee, astfel încât "baladele" şi celelalte poeme luate din 
"poveştile poporului", pe care le-a scris, să capete "unitate şi 
extensiune de epopee". Prin educaţie şi autoeducaţie, Coşbuc 
era, fără înoială, orientat către valorile ultratradiţionale ale 
neamului românesc. 

Conform unei scrisori a lui George Coşbuc, adresată 
părinţilor săi, luni 18 decembrie 1906, el s-ar fi născut de 
Sântămărie: "Mâne e ziua Sf. Mărie şi eu împlinesc tocmai 
mâne 25 de ani. Mâne e şi ziua mamei". Scrisoarea a fost pusă 
la dispoziţia redacţiei OradeTimis.ro, de doamna Adina 
Paraşcă, strănepoată a lui Leon Coşbuc, frate mai mare al 
poetului. 

Era al optulea dintre cei 14 fraţi (doar şase au 
supravieţuit) ai preotului greco-catolic Sebastian Coşbuc. 
Mama sa, Maria (fiica preotului greco-catolic Avacum din 
Telciu), i-a deschis ochii spre basm, spre existenţa percepută 
prin prisma eroilor din poveşti. Dar, un fel de dascăl în ale 
poveştilor i-a fost un ţăran, Ion Guriţă. Poate lumea basmelor 
care-i deschidea orizonturi de neatins într-o existenţă reală l-a 
determinat să înveţe să citească de la doar cinci ani. Un diac, 
Tănăsucă Mocodean, cunoscut al familiei, i-a fost primul 
învăţător. 

Simbolul literaturii transilvane - George Coşbuc - a 
început şcoala elementară la Hordou, în toamna anului 1871. 
Nişte probleme de sănătate l-au obligat să renunţe la şcoală 
după clasa I. A fost elev în clasele a Il-a şi a IlI-a, din toamna 

anului 1873, în Telciu, comună mare pe Valea Sălăuţii, unde, 
întâmplător, director al şcolii era Ion Ionaşcu, unchiul său. El 
l-a ajutat să înveţe limba germană. Clasa a IV-a (în 1875), a 
urmat-o la Şcoala Nonnală din Năsăud, pe care a absolvit-o pe 
data de 21 iunie 1876. în toamna aceluiaşi an, Coşbuc s-a 
înscris în clasa I a Gimnaziului Fundaţional din Năsăud, unde 
erau profesori cu o pregătire serioasă, care puneau accent pe 
studiul limbilor şi al literaturilor clasice. Acolo a fost mediul 
propice pentru ca tânărul Coşbuc să-şi formeze o temeinică 
bază pentru devenirea sa culturală şi intelectuală. Tot la 
Năsăud, a devenit membru al Societăţii de lectură "Virtus 
Romana Rediviva" a elevilor, devenind vicepreşedinte şi apoi 
preşedintele ei. în acelaşi timp, în publicaţia societăţii "Muza 
someşeană" imprima zeci de pagini originale. Acolo, pe lângă 
şcoala propriu-zisă, a citit enorm de mult, a scris şi publicat o 
mulţime de poezii, care conturau marile teme ale liricii sale. 

Firesc, de Năsăud s-a legat sufleteşte, pentru totdeauna. 

Fa tenninarea liceului, Coşbuc ştia greaca veche şi latina 
la nivelul unui clasicist autentic şi se amuza uneori vorbind 
curent în aceste limbi moarte. Ştia perfect gennana şi 
maghiara, destul de bine franceza. Cultura bogată, dobândită cu 
seriozitate în anii de studiu, îl ridicau spiritual faţă de ceilalţi 
scriitori contemporani, cărora, dacă ar fi stat să-l judece, le-ar fi 
fost superior, deşi era foarte tânăr. După susţinerea examenului 
de bacalaureat în mai 1884, în toamna aceluiaşi an s-a înscris la 
Facultatea de Filosofie şi Fitere a Universităţii maghiare din 
Cluj, (care avea pe atunci şi o catedră de limbă română). 
Părinţii l-ar fi vrut la Seminarul Greco-Catolic din Gherla, 
pentru a deveni preot. în timpul studenţiei, Coşbuc a fost atras 
de folclor şi datorită cursurilor profesorului universitar Grigore 
Silaşi, pe care le audia. 

După doar doi ani de studenţie, din cauza greutăţilor 
financiare, a fost obligat să renunţe la facultate. 

în perioada 1886-1887, a tradus peste 480 de poezii din 
92 autori greci, pe care dorea să le publice într-o antologie. în 
august 1887, fiind deja cunoscut în lumea literaţilor, a devenit 
redactor la Tribuna, datorită lui Ioan Slavici. Astfel, prin poezii 
a ajuns foarte cunoscut în Transilvania. Slavici a consemnat 
laudativ prezenţa poetului la Tribuna : "De vreo două săptămâni 
avem aici pe Coşbuc, un admirabil băiat de vreo 2 1 de ani, unul 
din cele mai distinse capete. Gheorghe Coşbuc, înzestrat din 
belşug de către firea cea darnică, s-ar fi ridicat în toate 
împrejurările deasupra contemporanilor săi, n-ar fi ieşit ceea ce 
a fost dacă nu şi-ar fi croit lucrarea vieţii în mijlocul acestor 
oameni cu cultură generală, care toţi erau scriitori". într-adevăr, 
activitatea literară de la Tribuna a conturat poziţia lui Coşbuc 
faţă de literatură, prin interesul pentru folclor, ca bază a 
literaturii culte, către limbajul popular, către restabilirea unităţii 
culturale a poporului român. Anul 1889 a fost crucial pentru 
poetul Coşbuc, prin apariţia poemului Nunta Zamfirei în 
Tribuna (nr. 108). Dar pentru că vremurile nu erau favorabile 
culturii, colectivul de redacţie al revistei trebuia redus. Datorită 
insistenţelor celui care-1 susţinuse de cum îl descoperise - I. 
Slavici, Titu Maiorescu l-a chemat la Bucureşti şi l-a sprijinit 
pentru a fi numit "desemnator-adjunct" la Ministerul Cultelor 
în 1890. El l-a primit în şedinţa Junimii din 23 decembrie. Dar 
numirea la Ministerul Cultelor n-a fost de bun augur, fiindcă la 
scurt timp a demisionat, fiind însă cooptat în colectivul 
profesorilor asociaţi, care elaborau un manual de şcoală 
intitulat Carie românească de citire, dar şi colaborând la 
diverse publicaţii. La începutul anului 1894, George Coşbuc a 
preluat, împreună cu Ion Luca Caragiale şi Ioan Slavici, 
conducerea revistei Vatra, "Foaie ilustrată pentru familie", 
apărută la Bucureşti, bilunar, până în august 1896. Caragiale 
fusese iniţiatorul revistei, dar Coşbuc, s-a ocupat de întreaga 
muncă redacţională, implicându-se în impunerea ei în peisajul 
literar românesc. în Vatra, Slavici a publicat în foileton 

romanul Mara, iar Coşbuc şi-a făcut cunoscute poeziile: Noi 
vrem pământ, Doina, Iarna pe uliţă, Mama, In opressores, care 
s-au bucurat de aprecierile unanime ale criticii literare, dar şi-n 
rândul şcolarilor. în 1897, conducea revista Foaia interesantă 
şi făcea parte din colectivul redacţional al periodicului Albina , 
publicaţie dedicată culturalizării poporului. în 1901, Coşbuc, 
împreună cu Vlahuţă, a editat revista Sămănatorul, concepută 
ca descendentă a revistelor patriotice mai vechi: Dacia literară 
(1840), Tribuna (Sibiu), pentru dezvoltarea tradiţiilor sănătoase 
ale presei româneşti, realizarea unităţii scriitorilor şi 
aproprierea lor de popor. 

în ciuda locului pe care şi-l pregătea pe panoplia culturii 
româneşti, prin sinceritatea apropierii de satul românesc şi de 
sufletul românului, nici Coşbuc n-a scăpat de denigratori. 
Apariţia volumului Balade şi idile (258 de pagini), în luna 
iunie, semnalată în Românul literar (nr. 19 din 13 iunie) şi în 
Moftul român (2 iunie 1893), era anunţată într-o notă 
nesemnată, pusă în seama lui Caragiale: La sfârşitul lunii 
august 1893, a apărut o broşură (Adevărul asupra poeziilor d- 
lui Gh. Coşbuc), scoasă la Iaşi de un oarecare N. Lazu, care 
contesta originalitatea unor poezii ale sale. Acel Lazu (grefier 
judecătoresc la Piatra, fost coleg al practicantului Eminescu de 
la Tribunalul Botoşani), a stârnit un adevărat proces care a 
durat aproape zece ani. Dar, oamenii de bine, cei care preţuiau 
ascensinea poetică a lui Coşbuc, au intervenit. D. Evolceanu, 
prin intermediul Convorbirilor literare, susţinut de Titu 
Maiorescu, de Alexandru Vlahuţă şi Nicolae Iorga, au acţionat 
pentru apărarea poetului. 

La sfârşitul lunii martie 1896, după ce a trecut oarecum 
de tristeţea calomniilor gratuite, i-a apărut la Bucureşti, la 
Editura librăriei Şcoalelor C. Sfetea, volumul de versuri Fire 
de tort. Cartea, prin câteva însemnări, ataca acuzaţia de plagiat, 
şi dezvăluia perspectiva unui proiect de epopee: "De când am 
început să scriu, m-a tot frământat ideea să scriu un ciclu de 

poeme cu subiectele luate din poveştile poporului (şi să leg 
astfel ca să le dau unitate şi extensiune de epopee, ca şi Nunta 
Zamfirei, Moartea lui Fulger, Fulger, Tulnic şi Lioara, Craiul 
clin cetini, Laur bolnav, Patru portărei şi altele vreo câteva 
nepublicate. Am părăsit ideea din pricină că am făcut greşeala 
să încep a scrie poemele în două feluri de metre - unele în 
versuri de 14 silabe, altele în versuri .de 8 silabe). 

Ca traducător, Coşbuc a publicat Eneida de Vergiliu, 
datorită căreia, în 1897, a primit premiul Năsturel-Herescu al 
Academiei Române. Tot ca traducător, din 1907 lucra la 
Georgicele, de Vergiliu, Don Ccirlos, de Schiller, Odiseea, de 
Homer, şi la capodopera lui Dante, Divina Comedie , care l-a 
pasionat cu adevărat. In Istoria literaturii române de la origini 
până în prezent, George Călinescu a inserat două fotografii cu 
George Coşbuc la Tismana, în care apare şi prietenul său 
Ramiro Ortiz (1879-1947), istoric literar italian, care fusese un 
timp profesor la Facultatea de Litere şi Filozofie din Bucureşti. 
Ramiro Ortiz are meritul de fi a tipărit în anii ’20, după 
manuscrisul lui Coşbuc, traducerea Divinei Comedii , la care 
poetul lucrase timp de două decenii, dar pe care nu apucase s-o 
publice. 

Coşbuc a preluat conducerea revistei Foaia interesantă , 
apoi, împreună cu Vlahuţă, a condus revista Sămănătorul, 
revistă literară săptămânală, al cărei concept fusese gândit în 
peisajul idilic de pe Valea Tismanei, unde Alexandru Vlahuţă 
se documentase pentru România Pitorească. Revista se dorea, 
confonn intenţiilor lui Coşbuc şi Alexandru Vlahuţă, "un nou 
caiet pentru săteni". împreună, cei doi i-au asigurat directoratul 
doar între 2 decembrie 1901 şi decembrie 1902. Prima copertă 
de început fusese desenată de Nicolae Grigorescu. Alexandru 
Vlahuţă dorea ca Sămănătorul să fie ca un "stindard de pace" şi 
de "înfrăţire intelectuală". Coşbuc conturase ideile directoare 
ale revistei: "Noi cu literatura astăzi nu mai stăm în mijlocul 
istoriei noastre, nu stăm nici în mijlocul tradiţiilor noastre, nu 

stăm mai ales în mijlocul poporului nostru: "Fără idealuri nu e 
luptă şi fără luptă nu e nici literatură"; "Am rupt firul tradiţiilor, 
ne batem joc de credinţa strămoşilor, luăm în deşert 
instituţiunile ţării şi aşezămintele ei, râdem în pumni de 
asperaţiunile naţionale şi importăm în literatură (...) - câte şi 
mai câte bolnave idei şi cu totul străine spiritului românesc". 
Revista căpătase, firesc dacă ne gândim la istoria acelor 
timpuri, o accentuată orientare naţionalistă. 

In 1902, a publicat volumul de poezii Ziarul unui pierde - 
vară, colaborând la România ilustrată şi Universul literar. La 
28 martie al aceluiaşi an, a fost numit şef de birou la Ministerul 
Instrucţiunii Publice şi al Cultelor, postul său fiind creat prin 
bugetul administraţiei Casei Şcoalelor. Datorită obligaţiilor de 
serviciu, participă la prima mare acţiune culturală de masă şi 
cooperatistă a învăţă torimii române în mediul sătesc. 
Inspectând lunar patru centre culturale săteşti, a dedus că 
"directivele date" de la Bucureşti sunt desprinse de realitate. 
Constata că într-o lume a neştiutorilor de carte, învăţătorii 
"vorbesc prea repede, încât sătenii nu pot urmări ideile, şi 
întrebuinţează nu numai cuvinte neînţelese de popor, dar şi 
construcţiuni savante. Le-am atras atenţia să nu mai vorbească 
păsăreşte, să nu caute a face fraze, ci să se apropie de sintactica 
simplă şi frântă a vorbirii săteşti". 

în 1904, împreună cu Ioan Gorun şi Ilarie Chendi, a scos 
revista Viaţa literară, iar în 1906 a fost numit în postul de 
referendar în Administraţia Casei Artelor. Conform lui Mihai 
Zamfir ( România literară numărul 39 din 2001 - "Descifrînd 
un simbol..."): "Dincolo de traducerile-enciclopedie (Homer, 
Virgiliu, Dante), o bună parte din opera poetică a lui Coşbuc 
stă sub semnul "semi-traducerii", poezie a echivalenţelor 
generale: zeci de bucăţi din Balade şi idile, Fire de tort şi 
Ziarul unui pierde-vară pleacă de la sugestii germane, 
maghiare, clasice în general, pentru a le transforma apoi în 
poezie proprie, uneori de valoare extraordinară." 

în 1908, a revenit pe pământurile natale, unde a fost 
primit ca un apostol, iar în 1913 a fost primit cu bucurie şi 
respect la Năsăud, cu prilejul aniversarii a 50 de ani de la 
înfiinţarea gimnaziului. 

în 1909, a publicat Superstiţiile păgubitoare ale 
poporului nostru , iar la 28 august, a participat la inaugurarea 
noii şcoli din Feldru, unde sora sa, Angelina, era preoteasă. 
Coşbuc făcea parte din Comitetul de organizare a festivităţilor, 
la care Alexandru, fiul său, a recitat poezia El-Zorab. 

Poate nimeni nu ştia atunci că peste ani, va ajunge în 
Academia Română, că va intra în Istoria literaturii şi în 
conştiinţele a milioane şi milioane de români. 

în şedinţa din 13/26 mai 1916, datorită reputaţiei sale, pe 
care nimeni n-a încercat s-o întineze, fiind cu adevărat preţuit 
de contemporani, sub preşedinţia lui Iacob Negruzzi, Secţiunea 
literară a Academiei Române a hotărât cu 4 voturi din 6, să-l 
primească pe poet, ca membru titular, în Academia Română. 
Imediat, plenul academic prezidat de Barbu Delavrancea, l-a 
ales ca membru activ. Duiliu Zamfirescu spunea în raportul 
său: "Reputaţia sa literară e aşa de întinsă, încât numele său a 
devenit popular în toate ţările locuite de Români. Primindu-1 în 
mijlocul nostru, consfinţim ceea ce opinia publică a hotărât de 
mult. Domnul Coşbuc a dat poporului român, în mai puţin de 
25 de ani, o cantitate de muncă literară atât de considerabilă, 
încât numai pentru aceasta s-ar cuveni să-i deschidem uşile 
amândouă pentru a-1 primi între noi. Dar calitatea lucrărilor 
sale întrece cantitatea. Poeziile sale sunt adevărate poezii şi 
sunt originale." 

La prima sa apariţie sub cupola Academiei, a fost primit 
cu aplauze, iar preşedintele C.I. Istrat i-a adresat câteva cuvinte 
sincere: "V-aţi scoborât prin voinţa voastră la Bucureşti, între 
noi, de pe înălţimile frumoase şi româneşti ale plaiurilor de la 
Năsăud. Acum, prin munca voastră, vă ridicaţi la punctul cel 
mai înalt pe care poate să vi-1 prezinte cultura română, ocupând 

un scaun în mijlocul nostru. Bun venit noului şi distinsului 
nostru coleg George Coşbuc. Aplauzele cu care aţi fost primit 
v-au arătat, domnule coleg, bucuria pe care o are această 
instituţiune de a vă număra printre membrii ei." George Coşbuc 
i-a răspuns: "Iţi mulţumesc întâi de toate d-tale, Domnule 
Preşedinte, pentru frumoasele cuvinte - mai frumoase, poate, 
decât le merit, - cu care ai avut bunăvoinţa să mă saluţi şi prin 
ele să mă iei oarecum de mână, ca să mă pui la rând pe brazda 
Academiei. Aceste cuvinte sunt pentru mine ca o punere de 
mâini pe capul meu, ca să scoboare asupra mea harul acelui 
spirit, care luminează şi conduce opera Academiei ... Vă 
mulţumesc şi dv., d-lor Membri, că m-aţi găsit vrednic să fiu 
părtaş în mijlocul d-voastră, ca să fiu şi eu o părticică de suflet 
în sufletul cel mare al Academiei." 

Despre începuturile sale în ale scrisului, Coşbuc spunea: 
"Cea dintâi poezie am publicat-o la vârsta de 15 ani, într-o 
foaie pedagogică din Ardeal. N-o mai am şi nici nu ştiu ce era, 
însă îmi amintesc că a fost o poezie de dragoste. Am publicat 
apoi fel de fel de încercări prin toate foile ardeleneşti." 

Debutul său editorial s-a produs la Sibiu, în Biblioteca 
poporală a Tribunei, cu cinci broşuri: Blăstăm de mamă, 
Legendă poporală din jurul Năsăudului şi Pe pământul 
turcului (1885), Fata craiului din cetini, Draga mamei (1886) 
şi Fulger. Poveste în versuri (1887). Debutul său publicistic 
propriu-zis a fost în 1884, în revista Tribuna din Sibiu, cu 
snoava versificată Filosofii şi plugarii, semnată cu pseudo- 
nimul C. Boşcu (anagrama numelui Coşbuc). în 1893, i-a 
apărut primul volum de versuri, Balade şi idile. Se legase 
sufleteşte de publicaţia adevăratului său debut literar, Tribuna, 
al cărei colaborator a rămas şi după stabilirea în Bucureşti. 

Dacă ai căuta în viaţa lui Coşbuc derapaje sau 
excentricităţi, poate şi datorită originii şi felului său de a fi, n-o 
să găseşti. "Tulburările la Coşbuc nu sunt profunde. El 
receptează, înfăţişează şi cântă iubirea din punctul de vedere al 

femeii. Tulburări încearcă mai ales eroinele, pentru că poezia 
lui este lirică, dar obiectivată. N-are expresie directă, 
confidenţă, ci e o reprezentare obiectivă. Coşbuc n-a fost un 
spirit profund, el nu avea trăiri zguduitoare. Coşbuc a fost un 
rapsod. Suflet din sufletul neamului meu..., deci un om din 
popor şi plămădit asemenea celor despre care scria, asemeni 
ţărănimii din rândul cărora s-a ridicat. Natura lui nu era una 
calitativ deosebită de cea a flăcăilor şi fetelor din satele pe care 
le-a cunoscut şi era înclinat prin natura lui să vadă ce-i frumos 
în viaţă" (conform criticului literar Dumitru Micu, în 
jumalul.ro - 22.12.2010 "George Coşbuc şi dulcile tulburări ale 
iubirii", autor Monica Andronescu). "Coşbuc a fost prin 
execelenţă un extravertit şi, fiind cu privirile întoarse în afară, 
în cazul erosului a fost sensibil la suferinţele, nefericirile 
fetelor. Când surprinde psihologia masculină în stări depresive, 
are tendinţa să o ducă mai ales înspre zona umorului, pe când 
la cel feminin comunică şi zbuciumul, şi nefericirea" (confonn 
criticului literal - Dumitru Micu). 

In 1895, s-a căsătorit cu Elena, fiica unui comerciant 
bogat din Braşov, George Sfetea, dar şi sora editorului C. 
Sfetea. Elena Coşbuc, a fost "o soţie devotată şi o mamă 
ideală", care însă nu-1 egala pe Coşbuc, fiindcă "nu avea o 
pregătire profesională de nivelul soţului ei" şi atunci când 
prietenele o întrebau dacă nu e geloasă fiindcă poetul lipsea de 
acasă, ea le-ar fi răspuns (cu mult simţ al umorului) că singura 
ei rivală e "berea" (conform profesor Catalano). Datorita ei, 
situaţia materială a lui Coşbuc s-a îmbunătăţit simţitor, astfel 
explicându-se şi multele sale apariţii editoriale, volume de 
poezii şi proză, care au apărut ulterior şi i-au consolidat 
prestigiul literar. Prin căsătorie, pentru că socrul său obţinuse 
în anul 1913 un lot de pământ lângă mănăstirea Tismana pe 
care-şi construise o vilă, poetul s-a legat sufleteşte de 
spiritualitatea şi frumuseţea acelor locuri. Coşbuc venea la 
Tismana aproape în fiecare vară, deşi începuturile îl legau de 

zona Năsăudului. Se poate spune că ardeleanul George Coşbuc 
devenise un împătimit al Tismanei olteneşti. Prezenţa sa acolo 
n-a trecut neobservată, era respectat de localnicii care-1 numeau 
"badea Gheorghe". Reuşise să adune la Tismana un grup de 
intelectuali, realizând acolo un "centru" de spiritualitate. 

De altfel, mănăstirea Tismana şi împrejurimile sale au 
impresionat şi inspirat mulţi scriitori a căror amintire rămâne 
veşnic în memoria românilor: Grigore Alexandrescu, Alex 
Pelimon, Alexandru Vlahuţă, Nicolae lorga, Ion Simionescu, 
Anton Pann. 

După ce a rămas singură (i-a supravieţuit soţului până în 
1943), poate şi datorită recunoscutei personalităţi a fostului soţ, 
la 26 octombrie 1931 a fost împreună cu Iuliu Maniu naşă la 
cununia fiicei lui Liviu Rebreanu - Puia. Insă, în cartea de 
amintiri, Zilele care au plecat, apărută în 1969, în Editura 
pentru Literatură, Puia Florica Rebreanu nu pomeneşte nimic 
de naşii săi, gândindu-se, probabil, la consecinţele fie şi ale 
unei simple menţionări a numelui lui Maniu, mort în 
închisoarea de la Sighet, în 1953, ca un adevărat martir al 
neamului românesc. 

însă, odată văduvă, Elena (care "locuia dese răstimpuri la 
Tismana, în apropierea mormântului fiului său", confonn 
Gorjeanul - cotidian judeţean independent, 12, ianuarie 2011 
Remember - Familia Coşbuc, la Tismana) ,"se zbătea în 
ghearele mizeriei". Conform unui articol publicat pe 1 martie în 
ziarul local Săptămâna („ Un proect ele lege pentru acordarea 
unei pensiuni văduvei marelui poet. Răsplătirea întârziată a 
operei lui G. Coşbuc"), câţiva "vrednici parlamentari au adus 
pe biuroul Camerii un proect de lege, prin care se acordă 
văduvei lui Coşbuc o pensiune de 10.000 Lei lunar, începând 
de la 1 Ianuarie 1930. Marele poet, fiu al acestui judeţ, avusese 
în viaţă o tovarăşă credincioasă, lăsată, la moartea lui în voia 
necazurilor şi a mizeriei. Cu toată insuficienţa sumei, gestul 
acesta de necesară generozitate pentru memoria unui mare poet 

naţional a răsplătit măcar un crâmpei din strofele inspirate ale 
neuitatului Coşbuc". 

Poetul a avut un singur copil, Alexandru (alintat "puiul 
mamei"), născut în august 1895 la Craiova. Spre bucuria 
părinţilor, a fost un tânăr supradotat, care vădea predispoziţii 
de genialitate, evident, neîmplinite. Până la 20 de ani, studiase 
şi-şi însuşise sanscrita, ebraica, egipteana, latina, greaca. Era 
preocupat de limbile clasice, moderne şi de limbile slave. 
Alexandru Coşbuc avea cunoştinţe şi preocupări în ştiinţele 
oculte şi psihologice. 

Despre fiul său, George Coşbuc pomenea într-o scrisoare 
adresată tatălui său, în perioada în care se stabilise la Bucureşti: 
"M-am apucat eu să vă scriu, căci Alexandru are acuma şi mai 
puţină vreme decât mine. Toată ziua e la şcoală, se scoală de la 
şase şi jumătate dimineaţa, căci l-am dat la liceul Lazăr şi noi 
stăm departe, mai mult de patru kilometri de la liceu. Merge şi 
vine cu tramvaiul electric, dar îi trebuie pe drum vreme multă, 
căci face pe zi de 4 ori acest drum, aproape 10 kilometri zilnic. 
E îmbrăcat în uniformă de cadet şi e cu puşcă pe umer." 

Doar că singurul său fiu a avut un destin tragic. 

Fiind atras şi el de calitatea spirituală a zonei Tismana, la 
doar 20 de ani, în ziua de 26 august 1915, pe drumul dintre 
Târgu Jiu şi Tismana, a avut un accident de automobil. 
Accidentul auto, fapt destul de rar în acele timpuri, stă sub 
semnul întrebării. Conform mărturiilor unor localnici, un 
cioban, enervat de faptul că tânărul "şofer" claxona 
împrăştiindu-i oile, l-ar fi lovit cu ciomagul, Alexandru ar fi 
pierdut controlul maşinii, care s-ar fi izbit de un bolovan. Altă 
variantă a cauzei morţii: "După ce acesta s-a prăbuşit cu maşina 
în Dâmboviţa" (timponline.ro 2 aprilie 2011, Casa lui George 
Coşbuc a fost cârciumă). Conform unei alte surse: "La volanul 
maşinii Mercedes Benz-Torpedo se afla moşierul Ion- 
Alexandru Stâlpeanu, din Teleorman, care gonea nebuneşte pe 
şosea, să nu-1 prindă noaptea, când automobilul se loveşte de 

un bolovan şi se răstoarnă. Moşierul moare imediat, cu coşul 
pieptului zdrobit de volan, iar Alexandru Coşbuc, cu craniul 
fracturat, este transportat la spitalul din Târgu-Jiu, unde 
decedează în zorii zilei." ( Gorjeanul - cotidian judeţean 
independent, 12 ianuarie 2011, Remember - Familia Coşbuc, Ia 
Tismana). De aceea, se poate spune despre George Coşbuc, 
tatăl poet, că avea, după acel accident, o relaţie tragică şi 
profundă cu mănăstirea Tismana, pentru că fiul său unic, 
Alexandru, a decedat acolo. 

"O mare nenorocire a atins pe George Coşbuc. N-a fost 
om care, ştiind bucuriile şi durerea unui părinte, să nu-şi 
şteargă o lacrimă atunci când inima cea mare sângera de cea 
mai înspăimântătoare rană, care niciodată nu se poate închide", 
scria Nicolae Iorga. 

Suferinţa avea să-l marcheze pe poet. Voind să 
depăşească momentul tragediei, s-a refugiat în scris, 
aprofundând ceea ce-şi dorea de mult: opera dantească, pentru 
că el era şi un bun traducător. N-a putut ajunge la marea 
adunare a transilvănenilor şi bucovinenilor din toamnă, însă şi- 
a arătat poziţia printr-o scrisoare, în care condamna acţiunile 
duşmănoase ale Imperiului Austro-Ungar faţă de români. La 24 
februarie 1918, i-a apărut în revista Scena din Bucureşti ultima 
poezie publicată în timpul vieţii sale, Vulturul. 

De tristul episod al morţii fiului lui George Coşbuc, ar fi 
fost afectată şi... Elena Ceauşescu: "Vreau să vă spun că a 
izbucnit în plâns. Era îmbrăcată simplu: nişte pantaloni de doc 
şi o bluză deloc pretenţioasă, de culoare verde. O femeie de 
rând, nu avea nimic extravagant, sigur, era în 1974..." 

Casa memorială a lui George Coşbuc, situată în centrul 
comunei Hordou, care astăzi îi poartă numele, este la vreo 150 
de metri de primărie, iar cel care s-a ocupat timp de 43 de ani 
de muzeu a fost profesorul Constantin Catalono. El şi-a amintit 
şi de vizita Regelui Mihai: "A venit prin august 1997. Mare 
emoţie am simţit pentru acest om. Doamne, câtă lume a fost 

aici! Regele şi-a amintit cum a mâncat el pâine şi slănină în 
1939 când a mai trecut pe aceste meleaguri. Ne-a spus 
următoarele: Găsesc satul schimbat, dar cu aceiaşi oameni de 
suflet. Prin asta a spus totul", (conf. mesagerul.ro 26.08.2012. 
"Casa memorială George Coşbuc vizitată de Elena Ceanşescu 
în urmă cu 38 de ani" - Alin Cordoş). 

"Rămâne curios faptul că cea mai educată parte a 
poporului român, ardelenii, s-a ocupat atât de puţin de 
literatură, relegând-o - parcă - în zona ocupaţiilor aflate sub 
semnul divertismentului. Să fie, oare, Transilvania pământul 
românesc unde cultura, sub fonna erudiţiei, s-a opus 
dintotdeauna literaturii, ficţiunii, lirismului?", îşi exprima 
mirarea Nicolae Manolescu în aceeaşi Românie literară din 
2011. 

Ascultându-i pe cei trăiţi acolo, afli că Hordoul de astăzi, 
la câteva uliţe distanţă de muzeu, de-a lungul Sălăuţei, stă un 
"George Coşbuc", urmaşul poetului, cunoscut de tot satul. 
Numele l-a făcut şi personaj de poveste. Surprinzător pentru cei 
care nu-1 ştiu, este azi pensionar, are patru clase şi fusese acar 
la C.F.R. Are şi un nepot, cu acelaşi nume, dar îl numeşte 
altfel, (Ghiţă, Gheorghe), pentru a nu fi confundaţi. Sunt trei 
care poartă numele "poetului ţărănimii", satul fiind împânzit de 
descendenţi. George Coşbuc, fostul acar, la vreo 70 de ani, 
povesteşte că fratele poetului, Aurel, a fost bunicul său şi că a 
trăit în casa muzeu, până în ’56, când familia a fost expropriată. 
Fuseseră vremuri grele, tatăl sau fusese considerat chiabur şi 
murise de tânăr din cauza neajunsurilor, iar fratele său nu 
putuse să facă liceul. Despre poetul familiei nu ştia decât ce-şi 
mai amintea din ce-i mai povestise mama. Dar ştia şi câteva 
strofe din versurile lui George Coşbuc întâiul, care "a scris 
simplu, să înţeleagă toată lumea". Unul dintre săteni povestea 
că, plecat din localitate în Târlişua, satul lui Rebreanu aflat în 
apropiere, George Coşbuc întinde mâna să facă cunoştinţă cu 
unul de-al locului: "Ziua bună, George Coşbuc!". "Ziua bună, 

Liviu Rebreanu", i se răspunde. Mulţi săteni se înrudesc, prin 
descendenţi, cu familia poetului, şi gospodăriile arătoase din 
jurul muzeului aparţin tot Coşbucilor. Unii dintre descendenţi 
s-au ridicat la înălţimea numelui sau a sângelui care le curge 
prin vene, însă, pentru alţii, George Coşbuc s-ar răsuci în 
mormânt. Căci rubedeniile, atât de numeroase, sunt şi printre 
beţivii satului, dar şi pe la universităţi. "Sunt un neam căruia i-a 
cam plăcut băutura, însă s-au remarcat cu toţii ca fiind foarte 
isteţi, chiar dacă unii dintre ei nu au avut şcoală. Ultimul dintre 
preoţii din familie, care se trage dintr-un frate al poetului, şi-a 
terminat doctoratul la Vatican, de exemplu. Au fost prolifici, cu 
excepţia lui George Coşbuc, care nu l-a avut decât pe 
Alexandru", spune Constantin Catalano, directorul muzeului. 
Ce se vede acum este un obiectiv dintre cele mai importante 
din sistemul memorial din ţară. La patru ani după moartea 
poetului, a fost dezvelită prima placă comemorativă de un grup 
de studenţi şi profesori medicinişti clujeni. în perioada 1940- 
1944, actuala casă memorială a fost transfonnată în cârciumă", 
a relatat profesorul Catalano (timponline.ro 2 aprilie 2011, 
Casa lui George Coşbuc a fost cârciumă). 

Profesorul Constantin Roco Catalano era urmaşul direct 
al unui italian ajuns în România postbelică în anul 1940, din 
regiunea Calabria. Mama, care fusese viceprimar în comuna 
care poartă numele bardului de la Hordou, îl voia medic 
veterinar, dar el s-a dedicat amintirii lui Coşbuc: "Mama m-a 
vrut veterinar, iar eu am ajuns doctor al amintirii lui George 
Coşbuc. A fost un drum greu şi sinuos". 

Unul dintre strănepoţii poetului, "se recomandă şaman, 
profesor universitar, fost preot la Vatican, explorator şi 
pasionat de culturi ancestrale. Discret, retras în vârf de deal, 
Ovidiu Coşbuc umblă desculţ şi doarme direct pe pământ sub 
cerul liber, lângă foc." (realitatea.net 5 noiembrie 2012, 
Strănepotul lui George Coşbuc predă tehnici de supravieţuire 
şi ritualuri dacice). Conform aceleiaşi surse documentare, 

ţinând cont de anunţata apocalipsă - care ar fi trebuit să se 
dezlănţuie la 21 decembrie 2012, când se încheia calendarul 
mayaş - "Tot mai mulţi români bat la poarta lui Ovidiu Coşbuc, 
să înveţe tehnici de supravieţuire, scrie jurnalul.ro. Şi exact aşa 
îi învaţă şi pe cursanţii lui să trăiască, desculţi şi să doarmă pe 
paie, sub cerul liber, chiar şi la câteva grade Celsius. Numai 
astfel, le spune, se pot conecta cu natura şi vor reuşi să iasă cu 
bine din focul crizelor ce vor zgudui lumea după 2012." 

După moartea în 8 septembrie 1903 a mamei, la 75 de 
ani, la 5 septembrie 1918, la doar 51 de ani, George Coşbuc a 
urmat-o în nefiinţă, fiind înmormântat în cimitirul Şerban Vodă 
- Bellu, în vecinătatea marilor scriitori M. Eminescu, Ion Luca 
Caragiale ş.a. 

La moartea sa, Nicolae Iorga, publica un necrolog pe 
care-1 încheia cu următoarele cuvinte: "Cel ce a cântat toate 
vitejiile neamului, de la Gelu al legendei până la dorobanţii din 
77, moare fără a fi văzut cu ochii sub steag pe aceia care au 
onorat din nou sfântul drapel al ţării. Să lăsăm ca asupra frunţii 
lui palide, acum liniştite, să cadă o umbră mângâietoare a 
depărtatului tricolor nevăzut.". în ziarul Lumina, din Bucureşti, 
Liviu Rebreanu scria la 14 mai 1918: "Coşbuc e primul poet pe 
care-1 dă Ardealul literaturii româneşti. Ardelean a rămas toată 
viaţa. Până şi în graiul viu păstrase o notă ardelenească, 
particulară, care îi şedea bine. Aici în ţară, dragostea lui a fost 
pentru cele şase milioane de ţărani. Simţea o fraternitate 
profundă cu dânşii ... A răsărit deodată, fără să-l ştie nimeni, 
fără să facă ucenicia cafenelelor şi bisericuţelor bucureştene. Şi 
a biruit împotriva tuturor celor scufundaţi în imitaţii şi 
neputinţe. A adus lumină, sănătate, voioşie. Scrisul lui Coşbuc 
trăieşte şi va trăi cât va trăi neamul românesc." 

NICOLAE BĂCIUŢ 

Casa Memorială “George Coşbuc”, Hordou 



Casa Memorială „George Coşbuc” din Hordou am văzut- 
o înainte de a o vedea. Centenarul Coşbuc din 1966 (17 - 19 
septembrie) a cuprins în febra lui şi pe chintelnicenii mei, care 
au participat în număr mare, îmbrăcaţi în straie de sărbătoare, 
pentru că mergeau la... „Nunta Zamfirei”. Din poveştile lor, 
copilul ce eram şi-a construit în imaginaţia lui casa lui Coşbuc. 
Iar când am văzut-o prima oară, în anii de liceu, n-am fost 
deloc dezamăgit. Deşi nu semănau în arhitectură, semănau în 
măreţie. Acesta a fost primul impact al celui pe care am fost 
învăţaţi de copii să-l venerăm. 

Poetul (1866-1918) se născuse în această casă, ridicată de 
tatăl său, părintele Sebastian, în 1840. 

Deşi se spune că prima casă memorială de la noi datează 
din 1918 (Casa Memorială „Ion Creangă” din Ţicău), casa din 
Hordou a „poetului ţărănimii” a fost fondată în 1905, la 

iniţiativa lui Iuliu Moisil, fiind, de drept, prima instituţie de 
acest fel a românilor. Casa părintelui Sebastian Coşbuc, după 
moartea sa (1901) şi a mamei poetului (1903), a rămas celui 
mai mic dintre copiii familiei Coşbuc, Aurel, care, la rândul 
său, o lasă mai târziu fratelui mai mare, Sebastian, de la a cărui 
văduvă va fi cumpărată în 1954 de Statul Român. 

A fost o casă greu încercată, dacă avem în vedere că în 
anii ocupaţiei horthyste ea a fost transformată în crâşmă, deşi 
pe ea fusese amplasată în 1922, cu tot fastul, din iniţiativa unor 
studenţi şi profesori clujeni medicinişti, o placă memorială. 

De-abia în 4 iulie 1954, este redeschis muzeul, după doi 
ani de reparaţii capitale, devenind cel mai important reper 
memorial al zonei, chiar şi după deschiderea Casei Memoriale 
„Liviu Rebreanu” de la Prislop (2 iunie 1957). 

Casa de acum este rezultatul lucrărilor de amenajare din 
1986, la iniţiativa prim secretarului PCR Bistriţa -Năsăud, 
Mihai Marina, după un plan tematic realizat de sufletul acestei 
instituţii, muzeograful Constantin Catalano. Au fost refăcute 
ferestrele şi uşile după formatul iniţial, al casei vechi, la care 
s-a adăugat un şopron, care adăposteşte piese de uz 
gospodăresc, specifice zonei. 

Tot atunci, a fost ridicată o clădire administrativă în 
curtea casei, unde a fost amenajat şi un mic amfiteatru. 

Casa are o structură specifică zonei. Nici casa de la 
Chintelnic în care m-am născut nu diferă foarte mult de 
aceasta, a mea având în plus, în jurul ei, târnaţ, cum îi spunem 
noi pridvorului. 

Intrarea se face prin tindă, spre uliţa principală (casa fiind 
aşezată pe colţ) fiind „casa dinainte”, cea în care, de regulă, nu 
se locuieşte, ea fiind ţinută mai ales „de mândrenie”. 

Casa de la Hordou cred că a fost funcţională în întregime, 
având în vedere că şi părintele Sebastian avea încăperea sa, în 
camera din faţă, care avea alături un spaţiu în care se păstrează 
şi acum băncuţa în care a învăţat carte şi George. 

Camera din faţă 


Piesele de mobilier, cărţi din biblioteca preotului, tablouri 
de familie obiecte decorative (ştergare, farfurii) dau 
autenticitate acestui spaţiu memorial, chiar dacă amenajarea lui 
a avut în vedere şi nişte rigori muzeale. 

Camera „din spate” are valoarea ei de mărturie a imaginii 
omului Coşbuc, prin câteva obiecte personale, între care 
pelerina, pălăria, geanta de voiaj etc.), dar şi o parte din cărţile 
din biblioteca poetului. 

Casa Memorială „George Coşbuc” are două busturi ale 
poetului: unul la uliţa laterală, în faţa casei, lângă intrarea în 
tindă, şi altul în curtea interioară, pe mica scenă/platformă a 
amfiteatrului, unde au loc manifestări literare. La multe, mai 
ales cele din cadrul Festivalului de Poezie „George Coşbuc”, 
am avut bucuria de a mă număra alături de mulţi scriitori 
importanţi din literatura română contemporană. 

Practic, e Casa Memorială de care mă simt cel mai 
aproape, de care sunt legat prin vechi amintiri. 

De-o viaţă, aş putea spune. 

NICOLAE BĂCIUŢ 

150, la umbra unui Centenar falnic! 

Aş vrea să mă înşel, să cred că, totuşi, cei 150 de ani de la 
naşterea lui George Coşbuc se vor sărbători cum se cuvine. 

L-am sunat pe custodele actual al Casei Memoriale de la 
Coşbuc, să-l anunţ şi să-i cer concursul pentru a organiza un 
eveniment evocator, omagial, în micul amfiteatru din curtea 
Casei Memoriale, cu scritori şi oameni de cultură mureşeni. 

Am rămas mut când mi-a spus că nu crede că va fi 
deschisă Casa Memorială în 18 septembrie 2016, în zi de 
duminică, cu doar două zile de aniversarea poetului. „Se 
lucrează încă, se fac amenajări...” Credeam că nu înţeleg bine - 
la ceas de sărbătoare încă se fac amenajări - dar ce-au făcut 
până acum? Cu ce s-au ocupat? Nu ştiau că înaintea sărbătoririi 
poetului vor veni vizitatori? Sau nu mai contează drumul pe 
care-1 bat până acolo? Şi aşa, George Coşbuc nu e acasă, e la 
Cimitirul Bellu, de ce să ţină ei deschise uşile casei natale a 
poetului? 

Mi-e sufletul plin de amărăciune. 

De câteva zile şi nopţi adun materiale, tehnoredactez, 
corectez, pregătesc o antologie dedicată lui George Coşbuc, 
pregătesc numărul din septembrie al revistei Vatra veche cu 
multe materiale dedicate poetului din Hordou.... 

Dar eu sunt o persoană particulară, iniţiativele mele de a-1 
omagia pe poet vin dinspre sentimentele mele faţă de un autor 
şi faţă de o operă. Nu am sarcini, nici obligaţii de serviciu în 
acest sens! 

Nu cred că şcolile se vor întrece, la orele de română, să 
spună ceva despre George Coşbuc. Sunt alte chestiuni 
arzătoare la ordinea zilei, poate. 

Sau cer eu prea mult, am aşteptări prea mari? 

Nici alte instituţii de cultură nu dau semne că ar avea 
ceva proiecte pentru a marca 150 de ani de la naşterea lui 
George Coşbuc. Nu aştept festivisme, formalizări, bifări, dar 
chiar să ignori o astfel de aniversare, mi se pare scandalos. 

As vrea să mă înşel, aş vrea ca toate gândurile mele negre 
să fie doar un coşmar din care să mă trezesc într-o dimineaţă de 
duminică, în acest septembrie încărcat de lumină şi culoare. 

în care simţi cum Poetul e suflet în sufletul neamului 

său... 

Afinităţi elective - antologie 

POETUL 

Sunt suflet în sufletul neamului meu 
Şi-i cânt bucuria şi-amarul - 
în ranele tale duratul sunt eu, 

Şi-otrava deodată cu tine o beu 
Când soarta-ţi întinde paharul. 
Şi-oricare-ar fi drumul pe care-o s-apuci, 
Răbda-vom pironul aceleiaşi craci 
Unindu-ne steagul şi larul, 

Şi-altarul speranţei oriunde-o să-l duci, 
Acolo-mi voi duce altarul. 

Sunt inimă-n inima neamului meu 
Şi-i cânt şi iubirea, şi ura - 
Tu focul, dar vântul ce-aprinde sunt eu, 
Voinţa mi-e una, că-i una mereu 
în toate-ale noastre măsura. 

Izvor eşti şi ţinta a totul ce cânt - 
Iar dacă vrodat-aş grăi vran cuvânt 
Cum nu-ţi glăsuieşte scriptura, 

Ai fulgere-n cer, Tu cel mare şi sfânt, 
Şi-nchide-mi cu fulgerul gura! 

Ce-s unora lucruri a toate mai sus, 

Par altora lucruri deşarte. 

Dar ştie Acel ce compasul şi-a pus, 

Pe marginea lumii-ntre viaţă şi-apus, 

De-i alb ori e negru ce-mparte ! 

Iar tu mi-eşti în suflet, şi-n suflet ţi-s eu, 

Şi secoli-nchid-ori deschidă cum vreu 
Eterna ursitelor carte, 

Din suflet eu fi-ţi-voi, tu, neamule-al meu, 
De-a pururi, nerupta sa parte! 

DOINA 


Copilo, tu eşti gata 
De-a pururea să plângi! 

Şi când eşti tristă, Doino, 
Tu inima ne- o frângi. 

Dar nu ştiu cum, e bine 
Când plângi, că-n urma ta 
Noi plângem toţi, şi-amarul 
Mai dulce ni-e aşa. 

Şi toate plâng cu tine 
Şi toate te-nţeleg, 

Că-n versul tău cel jalnic 
Vorbeşte -un neam întreg. 

Pe fete-n faptul serii 
Le-ntâmpini la izvor, 

Tu singură stăpână 
Pe sufletele lor. 

Le-nveţi ce e iubirea 
Şi râzi cu ochi şireţi, 
Deodat-apoi te-ntuneci 
Şi cântece le-nveţi: 

Să cânte ziua-n luncă 
Şi seara când se-ntorc, 

Când triste-n pragul tinzii 
Stau singure şi torc. 

Când merg flăcăi la oaste 
Cu lacrimi tu-i petreci 
Şi stai cu ei, ţi-e milă 
Să-i laşi pustii, să pleci. 
Cântând le-aduci aminte 
De-o fată din vecini, 

De mame şi de-ogorul 
Umplut acum de spini. 

Şi când i-omoară dorul 
Şi-n jurul tău se strâng, 

Pui fluierul la gură 
Şi cânţi, iar dânşii plâng. 

E plin de oameni câmpul, 

Tu, Doino, -n rând cu ei. 
Moşnegi şi oameni tineri 
Şi tinere femei 
Adună fânu-n stoguri 
Şi snop din spice fac - 
Din scutece copilul 
Când plânge-n săhăidac 
Te duci şi-l joci pe braţe 
Şi-l culci apoi pe sân, 

Şi-i cânţi s-adoarmă-n umbra 
Căpiţelor de fân. 

Din văi tu vezi amurgul 
Spre culmi înaintând, 

Pe coaste-auzi pâraie 
Prin noapte zgomotând, 
Şi-asculţi ce spune codrul 
Când plânge ziua-ncet 
Ah, toate. Doino, toate 
Te fac să fii poet. 

Şi, singură cu turma, 

Privind pierdută-n zări 
Spui munţilor durerea 
Prin jalnice cântări. 

Pe deal românul ară 

Slăbit de-amar şi frânt. 
Abia-şi apasă fierul 
în umedul pământ. 

Tu-1 vezi sărman, şi tremuri 
Să-l mângâi în nevoi. 

Şi mergi cu el alături 
Cântând pe lângă boi. 

Iar bieţii boi se uită 
Cu milă la stăpân - 
Pricep şi ei durerea 
Sănnanului român. 

Eu te-am văzut odată 
Frumoasă ca un sfânt, 
înjur stăteau bătrânii 
Cu frunţile-n pământ. 

Cântai, ca-n vis, de-o lume 
Trăită-ntr-alte vremi, 

De oameni dragi, din groapă 
Pe nume vrând să-i chemi. 
Şi-ncet, din vreme-n vreme, 
Bătrânii-n jur clipeau 
Şi mânecile hainei 
La ochi şi le puneau. 

Dar iată! Cu ochi tulburi 
Tu stai între voinici, 

Te văd cum juri şi blestemi 
Şi pumnii ţi-i rădici! 

Pribegi de bir şi clacă, 

Copii fără noroc, 

Tu-i strângi în codru noaptea 
Sub brazi pe lângă foc. 

Şi cânţi cu glas sălbatec, 

Şi-n jur ei cântă-n cor 
Cântări întunecate 
Ca sufletele lor. 

Când ştii haiduci în codru 
Te prinzi cu ei fărtat, 

Li-arăţi poteci ascunse, 

Pe stânci le-aşterni tu pat. 
Când pun picioru-n scară, 

Ţii roibul lor de frâu; 

Grăbit, când prind ei puşca, 
Scoţi plumbii de la brâu: 

Iar când ochesc, cu hohot 
Tu râzi, căci plumbii moi 
S-au dus în piept de-a dreptul 
Spurcatului ciocoi. 

Ai tăi suntem! Străinii 
Te-ar pierde de-ar putea; 

Dar când te-am pierde. Doino, 
Ai cui am rămânea? 

Să nu ne laşi, iubito, 

De dragul tău trăim: 

Săraci suntem cu toţii, 

Săraci, dar te iubim! 

Rămâi, că ne eşti doamnă 
Şi lege-i al tău glas, 
învaţă-ne să plângem 
C-atât ne-a mai rămas! 

ARMIN GENII 


Pe când umbla Hristos prin ţară 
Lăţind cuvântul său frumos, 
Ovreii toţi i-au scos ocară 
Şi cărturari de-ai lor cercară 
Prilegi să piardă pe Hristos. 

Aşa, -ntr-o noapte-ntunecată 
Când vecinicul Mântuitor 
Dormea-ntr-o casă-ncreştinată, 
Găsitu-l-au ovreii-ndată 
Şi sfat făcut-au de omor. 

La miezul nopţii aveau să vie 
La casa unde el dormea - 
Şi, casa pentru ca s-o ştie, 

Au pus ca semn şi mărturie 
în faţa casei o nuia. 

Dar Dumnezeu, cel ce scoboară 
Şi-n gândul cel mai nevădit, 

Nu lasă p-al său fiu să moară, 
Căci a răscumpărării oară 
Şi vremea morţii n-a sosit. 

Şi Dumnezeu orbit-a firea 
Ovreilor împinşi la rău, 
încât să n-aibă nicăirea 
Vrun chip de-a iăptui pierirea 
Născutului din Dumnezeu. 

La miezul nopţii-n gloată mare 
Ovreii pe furiş pornesc - 
Sunt muţi ovreii de mirare, 

Că ei la casa fiecare 
Ca semn câte-o nuia zăresc. 

- “Dac-am pierdut şi astăzi prada, 
Cu greu putea- vom s-o găsim. 

Pomeşte-apoi răgnind grămada, 
Pierândă-n zgomot toată strada 
Tăcutului Ierusalim. 

Dar neputând să mai găsească 
Pe Christ ca să-l omoare-n somn, 
Pierdut-au noaptea duşmănească 
Şi n-au putut să-ndeplinească 
Pierirea veşnicului Domn. 

Şi dintr-acea zi-nainte, 

Rămas-a obicei, şi spun, 

Ca pentru-aducerea-aminte 
De noaptea mântuirii sfinte 
Românii şi-azi armingeni pun. 

POET ŞI CRITIC 

- „Ce ştiu nu vreau să ţin secret - 
Te rog să laşi în pace muza, 

Căci tu eşti cel mai prost poet 
în Siracuza. 

Troheii şchiopi şi iambii duri; 

Şi nici nu ştii măcar să-i furi!” 

Dar n-a sfârşit, căci Dionis, 

Ca un al doilea Ajax mitic, 

A râs de furie şi-a-nchis 
în turn pe critic. 

P-un biet Omer îl poţi nega; 

Dar când e prinţ, e altceva. 

Orice poet, ca rege-i prost; 

Dar ca poet e orice rege 
Un geniu cum puţini au fost! 
Deci să-nţelege 

De ce murind fu Nero trist, 
Nu ca-mpărat, ci ca artist. 


Şi bietul critic, otrăvit 
D-ale slujbaşilor insulte, 

Trei părţi din zi era silit 
Mereu s-asculte 

Toţi iambii despre cari a zis 

Că-s cei mai proşti din câţi s-au scris. 

Din zori de zi un sclav îi sta 
La cap, citind până-ndeseară; 

Aşa şi ieri, şi azi aşa 
Şi mâine iară. 

Şi tot tavanul era scris 
Cu versuri d-a lui Dionis. 

Dar după ce-a trecut un an, 

Slujbaşul vine şi-l vesteşte 
Că-1 iartă nobilul tiran, 

Şi că-1 pofteşte 
Să meargă la palat curând. 

Poetul l-a primit râzând. 

-„Am versuri iar! Un nou volum, 

Şi laude-mi spun toţi Zoilii. 

Să vezi! Eu cred că fac acum 
Mai buni dactilii. 

N-am nici un vers pocit şi rău, 

Şi-aş vrea s-aud cuvântul tău!” 

Şi de pe sul, cu mult avânt, 

Ies odele, încet, cu-ncetul. 

Olimpic şi cu glasul sfânt 
Citea poetul. 

Curtenii, transportaţi, răspund: 

-,,Ce-artistic, ah! şi ce profund!” 

-„Şi tu ce zici? M-am îndreptat?” 
Polixen, tremurându-i paşii, 

Spre uşă pleacă, resignat, 

Privind slujbaşii: 

-,,E cheia temniţii la voi? 

Haid’, duceţi-mă înapoi!” 

Lupta vieţii 

Copiii nu-nţeleg ce vor: 

A plânge-i cuminţia lor. 

Dar lucrul cel mai laş în lume 
E un bărbat tânguitor. 

Nimic nu-i mai de râs ca plânsul 
în ochii unui luptător. 

O luptă-i viaţa; deci te luptă 
Cu dragoste de ea, cu dor. 

Pe seama cui ? Eşti un nemernic 
Când n-ai un ţel hotărâtor. 

Tu ai pe-ai tăi ! De n-ai pe nimeni, 
Te lupţi pe seama tuturor. 

E tragedie-nălţătoare 

Când, biruiţi, oştenii mor, 

Dar sunt eroi de epopee 
Când braţul li-e biruitor. 

Comediant e cel ce plânge 
Şi-i un neom, că-i dezertor. 

Oricare-ar fi sfârşitul luptei, 

Să stai luptând, căci eşti dator. 

Trăiesc acei ce vreau să lupte, 

Iar cei fricoşi se plâng şi mor. 

De-i vezi murind, să-i laşi să moară, 

Căci moartea e menirea lor. 

Doc. X 

Trei zile-a stat în peşte vestitul profet Iona, 

Şi-a fost el pentru asta savant ihtiolog? 

Iar X e matematic şi mare pedagog 
Fiindc-a stat şi dânsul trei zile prin Sorbona? 

Când era mic, de dânsul prinsese groază bona: 

Spunea prostii mai zdravăn decât un filolog 
Iar azi cu tot refrenul: aşa-i, cum zic, mă rog, 

Nu ştie domnul doctor ce-i tropicul şi zona. 

De-a scris numai trei rânduri, sub nume el şi-a pus 
Şi diploma, subscrisă altcum de vrun Gambrinus. 

Iar de-ai vorbit cu dânsul, sunt sigur că ţi-a spus 
De zece ori, că-i doctor în cosinus şi sinus. 

Şi te-ai convins ! Prostia e uneori un plus 
Al minţii, însă mintea lui X e proastă-n minus. 

GEORGE COŞBUC 

Medalie la Centenar 

Afişe, Coşbuc - 150 



Direcţia Judeţeană pentra Cultură Mureş 
Biblioteca Municinală ..Petru Maior”. Reshin 

Pe urmele lui Coşbu 




Evocare George Coşbuc la aniversare 
Casa Memorială George Coşbuc din Hor 


Casa Memonală George Coşbuc din Hordou 
, ^ Duminică, 18 sep tembrie 2016, ora 15,00 

1 Li 


Sunt suflet iii sunetul neamului meu... 

Lansarea antologiei 

RjCoşhuc - 150”, de Nicolae Băciuţ 

Lecturi din creaţia proprie: Nicolae Băciuţ, Răzvan Ducan, Sorina 
Bloj, Gabriella Costescu, Viorica Şutu, Vanda Ani, Claudia Vodă, 
Piroska Ilanea, Ioan Bândilă-Mărceanu, Mărioara Popoviei. 
Mugurel Puşcaş, Zina Cengher, Ovidiu Dan, pr. Vasilc Chiorean 

Participă: Florin Bengean, Dinuca Burian, Rozalia Truţa, 
Codru ţa Băciuţ, Valerica Duicu, Maria Borzan, Carmen Dobrin, 
Adriana Man, l.ucrcţia Bordaş, Za har ie Man, Dorina BândUă, 
Ioan Bordaş, Ilarie Gh. Opriş, Rodica Mera 

Recitaluri muzicale: Sorina Bloj, corul „Laudatio”, Năsăud 

Coordonatori: Dinuca Burian, Sorina Bloj, Nicolae Băciuţ 


Pe urmele lui Coşbuc - Hordou, 2016 

Organizează 


a de dor nii-e plină. 


Direcţia Judeţeană pentru Cultură Mureş 
Gimnaziul „George Coşbuc”, Târgu-Murc 
ASTRA Mureş ' 


Gimnaziul „George Coşbuc , Targu- Mureş 


Marţi, 20 septembrie 2016, ora 12,00 


jŞpH r '^HEvocare George Coşbuc la amvcrsarcHiHHI 
Mai ia Laslo, director, Mariana Cristescu, Lazăr Lădariu, 
D imitri e Poptă maş, Nicolae Băciuţ, Rozalia Truţa, Mirc ea 
SjDorin Istrate, Nicolae Balint * 

I IV 


^[ Recital din poez ia coşbuciană: elevi de la Gimnaziu 

( Geoi <>e Cosluic*'! 


Lansarea antologiei „Sunt suflet in sufletul neamului 


'osbuc - 150”, de Nicolae Băciu 


Reuniune literară „Scumpă ţară românească”, Ia 
Gimnaziul „George Coşbuc”, 2016 

|Direcţia Judeţeană pentru Cultură Mures| 
^Primăria oraşului Sărmaşu|^ 
IBiblioteca Orăşenească „Liviu Rusu”, Sărniaşu 
IBiblioteca Muni cipală „Petru Maior". Regimul 
lASTRA Mureş! 


|Organizează| 


|Reuniunea Culturalii 

int suflet în sufletul neamului meu../ 

iMarti. 20 septembrie 2016, ora 16,00 

|Evocarc George Coşhuc la aniversare 
|Lazăr Lădariu, Nicolae Băciuţ, Dimitrie PoptămaşJ 
|Lansa rea antologiei „Sunt suflet în sufletul nea mului! 
|meu...”. Coşbuc - 15 0”, tle Nicolae Băciuţ 

|Lecturi din creaţia proprie: Nicolae Băciuţ, Răzvan| 
iDucan, Sorina Bloj, Gabriella Costescu, Viorica FeierdanJ 
[Viorica Şutu, Vanda Ani, Claudia Vo dă, P i roska H anea.l 
r. Vasile Chiorean 

|Recitaluri muzicale: Sorin a Bloj , Angela Mariaşiu. Traian 
"1 |Comş 


|Coordonatori: Dinuca Burian. Sorina Bloj, Nicolae Băciuţl 


Reuniune culturală „Sunt suflet în sufletul neamului 
meu...”, Sărmaşu, 2016 

“Sunt suflet în sufletul 



Antologie de Nicolae Băciuţ 


Editura VATRA VECHE 



Sunt suflet în sufletul neamului meu 
Şi-i cânt bucuria şi-amarul - 
în ranele tale durutul sunt eu, 
Şi-otrava deodată cu tine o 
Când soarta-ţi întinde 
GEORGE 



